ރިވެތި އަޚުލާގު | Sandhaanu\nރިވެތި އަޚްލާގެއްގެ ވެރިއެއްނަމަ އެހެން މީހުންގެ ވާހަކަތައް އަޑުއަހާ ތެދުބަހުން ވާހަކަ ދައްކާނެއެވެ. އަމާނާތްތެރިއަކަށް ވާނެއެވެ. ކަމެއް ގޯސްކޮށް ކުރެވިއްޖެނަމަ އެކަމުން ޢިބުރަތް ޙާސިލުކޮށް ރަނގަޅު ކުރަން އެނގޭނެއެވެ. އިންސާފަށް ލޯބިކުރާނެއެވެ. މީހުންނަށް ހެޔޮއެދި ހެޔޮކޮށް ހިތާނެއެވެ. އަނިޔާވެރިއެއް ނުވާނެއެވެ. ދައްކާ ވާހަކައާއި އެއްގޮތަށް ޢަމަލުކުރާނެއެވެ.\nރިވެތި އަޚުލާގަކީ ކޮބައިތޯ ބަލާއިރު އެއީ ތިމާގެ އެތެރެފުށާއި ބޭރުފުށް ސާފުކުރުމުގެ ނަތީޖާއޭ ދެންނެވިދާނެއެވެ. ތިމާ ގަބޫލުކުރާ ގޮތާއި ޢަމަލުކުރާގޮތް ރަނގަޅުވާން ޖެހޭނެއެވެ. ވަރަށް ފުޅާ ދާއިރާއެކެވެ. ހަގީގަތުގައިވެސް ރިވެތި އަޚުލާގަކީ ތިމާގެ ޙަޔާތުގެ ހުރިހާ ދާއިރާއަކަށް ފެތުރެންޖެހޭ އެެއްޗެކެވެ. ރަނގަޅު އަޚުލާގެއްގެ ވެރިއަކަށް ވުމަށް ވަރަށްގިނަ ސިފަތަކެއް ލާޒިމްކުރެއެވެ.\nފުރަތަމަ ސިފައަކީ ދޮގުނުހެދުމެވެ. ކަންތައްތައް ވަންހަނާ ނުކުރުމެވެ. ވީހާވެސް ސާދާ ވެވޭތޯ ބެލުމެވެ. ތިބާ ވިސްނާގޮތާއި ތިބާ ޢަމަލުކުރާގޮތް ހައްދަވާ ބޮޑުކޮށް ދިރިދެމި ލަހަށްޓަވާ އިލާޙަށް ވަންހަނާވެގެން ނުވާކަން ދަތުމެވެ. ދެވަނަ ސިފައަކީ ގަބޫލުކުރާ ރަނގަޅު ގޮތަށް ޢަމަލުކުރުމެވެ. ތިންވަނަ ސިފައަކީ ރަނގަޅުމަގުން ކައްސާނުލައި ޙަޔާތުގެ ދަތުރު ކުރުމުގައި ފުރިހަމަ އަމާޒާއިއެކު ކުރިއަށް ދިއުމެވެ. ހަތަރުވަނައަށް ތިމާގެ ވިސްނުން ހެޔޮގޮތުގައި ތަމްރީން ކުރުމެވެ. ފަސްވަނަ ސިފައަކީ ތިމާއަށް ލިބިދާނޭ ވަގުތީ ފައިދާއަށްޓަކައިވެސް ތިމާ ގަބޫލުކުރާ ރިވެތި އަޚުލާގުގެ އެއްވެސް މިންގަނޑެއް ދޫކޮށްނުލުމެވެ. ހަވަނަ ސިފައަކީ ރަނގަޅު ކަނަތައްތައް އޭގެ ޒާތުގައި ރަނގަޅު ކަންތައްތައް ކަމުގައި ގަބޫލުކުރުމެވެ. އަނެއް މުހިއްމު ސިފައަކީ ކެތްތެރި ވުމެވެ. ރިވެތި އަޚުލާގުގެ ވެރިއަކަށް ވެވޭނީ މިދެންނެވި ގޮތްތައް ގަބޫލުކޮށް އަދި ސިފަތަކަށް ޢަމަލު ކޮށްގެނެވެ.\nރިވެތި އަޚުލަގެއްގެ ވެރިއެއްގެ ކިބައިގާ މިދަންނަވާ ސިފަތައް ހުންނާނެއެވެ. އެމީހަކީ އަބުރުވެރި މީހަކަށް ވާނެއެވެ. ގަދަބާރުން ބޭނުންހާކަމެއް ޙާސިލުކުރަން ނޫޅޭނެއެވެ. އެހެންމީހުންގެ ވާހަކަތައް އަޑުއަހާ ތެދުބަހުން ވާހަކަދައްކައި އެހެންމީހުންގެ ސިއްރުތައް ހިފަހަށްޓާ މީހަކަށް ވާނެއެވެ. އަދި އަމާނާތްތެރިއަކަށް ވާނެއެވެ. ކަމެއް ގޯސްކޮށް ކުރެވިއްޖެނަމަ އެކަމުން ޢިބުރަތް ޙާސިލުކޮށް ރަނގަޅުކުރަން އެނގޭ މީހަކަށް ވާނެއެވެ. އިންސާފަށް ލޯބިކުރުމާއިއެކު މީސްތަކުންނަށް އަބަދުވެސް ހެޔޮއެދޭނެއެވެ. ކަންކަމާއިމެދު ނަފުރަތުވެ ބަދަލުހިފުމުގެ ރޫޙެއް ނުހުންނާނެއެވެ. މީހުނަށް ބަދުދުޢާ ނުކުރާނެއެވެ. އެއްގޮތަކަށްވެސް އެއްވެސް ރޮނގަކުން އަނިޔާވެރިއެއް ނުވާނެއެވެ. ދައްކާ ވާހަކަތަކާއި ވެވޭ ވަޢުދުތަކާއި އެއްގޮތަށް ޢަމަލުތައް ބަހަށްޓާނެއެވެ.\nރިވެތި އަޚުލާގުގެ ވެރިންނަށް ވުމަން ހުރި ކަންތައްތަކުގެ ތެރޭގައި ތިމާއަށް ހިތްހަމަޖެހުން ލިބުމާއި މީހުން ގަދަރުކުރުމާއި ގިނަ ހެޔޮލަފާ ރަށްޓެހިން ތިބުމާއި އިތުބާރު ލިބުން ހިމެނޭނެއެވެ. ދިވެހީންގެ ހެޔޮ އަގީދާއާއި ސަގާފަތުގައިވެސް ރިވެތި އަޚުލާގުގެ ވެއަކަށް ވުމަށް ބާރު އަޅައެވެ. އަޚުލާގަކީ ކުޑައިރުއްސުރެ ދަސްކޮށް ތިމާ ގައިގާ އަށަގެނުވިފައިވާ އެއްޗަކަށްވުން ލާޒިމު ކުރެއެވެ. ނަފުސުގައި އަށަގަންނުވަންޖެހޭ ފުރަތަމަ މުހިއްމު ސިފައެކެވެ. އިޚުލާސްތެރި ހިތަކާއިއެކު ގަދަ މަސައްކަތުން މެނިވީ ޙާސިލުނުކުރެވޭނެ ކަމެކެވެ.\nހައްދަވާ ބޮޑުކުރެއްވި އިލާހް! އަހަރެމެންނަކީ ރިވެތި އަޚުލާގުވެރި ހެޔޮބަސް ބުނާ ހޮޔޮމަގަށް ޢަމަލުތައް ބަހަށްޓާ ބަޔަކު ކަމުގައި ލަހައްޓަވާށިއެވެ.\nބިން ޙައިދަރު އޭޕްރިލް 15, 2021 At 3:47 ޕމ\nތީދެން ޑިމޮކްރަސީ އާއި ހާދަ ބީރަށްޓެހި ގޮތެކެވެ. އެހެނީ ސިޔާސަތަކީ ދޮގާ މަކަރާއި ދޯކާ ދިނުންނޫންތޯއެވެ. މިރާއްޖޭގައި ޑިމޮކްރަސީގެ އެބަލި މިވަނީ ފެތުރިފައެވެ. ބިސްމިނުގެ ބަރަކާތުން ފެއްޓުމާއި، ދޮގާ މަކަރާއި ޙީލަތުން ރައްޔަތުންނަށް އޮޅުވާލުމަށް ބަސްބުނުމާއި އެ ދޮގު ބަހާ އެއްގޮތަށްވުރެވެސް ގޯސްކޮށް ޢަމަލުކުރުމާއި އަދި އެއަށްވުރެ ބޮޑު މަކަރާ ޙީލަތެއް ހަދާލުމަށް ރޭވުމާއި އަދި އޭގެފަހުން ޖަލްސާ ނިންމާލާއިރު އެ ޖަލްސާގައި ބަރަކާތްލެއްވުމަސް އެދި ދުޢާ އެއް ވެސް ކޮށްލާއިފަ ވަލްޙަމްދުލިﷲ އޭ ބުނެ ނިންމާލުން. ސަހަރޯއޭ ހިތައް އަރާ ހިސާބަށް މިވަނީ ދޮގާ މަކަރާއި ޙީލަތާއި ޚިޔާނާތް މިގައުމަށް ޢާންމުކޮށްފައެވެ. އެވެސް ހަބޭހަށް މިޖެހީ ޑިމޮކްރަސީގެ ބޮސްތަކުގެ ސައްލާތަކުން ނެވެ. ވަރަށް ނުރައްކާ!


vnews - America gai alah ufanvaa kudhinge adhadhu dhashah\nއެމެރިކާގައި އަލަށް އުފަންވާ ކުދިންގެ އަދަދު ދަށަށް\nތުއްތުކުއްޖެއް -- ފޮޓޯ: ގެޓީ އިމެޖަސް\nއެމެރިކާގައި އަލަށް އުފަންވާ ކުދިންގެ އަދަދު ރެކޯޑް މިންވަރަކަށް ދަށަށް ގޮސްފި އެވެ.\nމިދިޔަ އަހަރު އެމެރިކާގައި އުފަންވެފައިވާ ކުދިންގެ އަދަދު މިވަނީ ފާއިތުވި 30 އަހަރު ނުވެއްޓޭހާ ދަށް އަދަދަކަށް ވެއްޓިފަ އެވެ.\nމިދިޔަ އަހަރު އެ ގައުމުގައި އަލަށް އުފަންވެފައިވާ ކުދިންގެ އަދަދު ރެކޯޑް ކުރެވިފައިވަނީ 3.85 މިލިއަނުގަ އެވެ. މިއީ 1987 ވަނަ އަހަރާއި އަޅާ ބަލާއިރު، މި ނަމްބަރު އެންމެ ދަށްކޮށް ރެކޯޑްކުރެވިފައިވާ އަހަރެވެ.\nއަލަށް އުފަންވާ ކުދިންގެ އަދަދު މަދުވުމަކީ ތަރައްގީވެފައިވާ ގައުމުތަކުގައި އާ ކަމެއް ނޫނެވެ. އަލަށް އުފަންވާ ކުދިންގެ ނިސްބަތް އެންމެ ބޮޑަށް ދަށަށް ގޮސްފައިވަނީ ޒުވާން މައިންބަފައިންގެ މެދުގަ އެވެ. ނަމަވެެސް އުމުރުން ދުވަސްވީ މީހުންނަށް ބަލާލާއިރު 40 އަހަރާއި 44 އަހަރާއި ދެމެދުގެ އަންހެނުންނަށް ކުދިން ލިބިފައިވާ ނިސްބަތް ވަނީ އިތުރުވެފަ އެވެ.\nމިދިޔަ އަހަރުގެ ތަފާސްހިސާބުތަކަށް ބަލާލާއިރު އެމެރިކާގައި އަލަަށް އުފަންވާ ކުދިންގެ އިތުރުން ދަރިމައިވުމުގެ ނިސްބަތްވެސް ވަނީ ދަށަށް ގޮސްފަ އެވެ.\nޖޯން ހޮޕްކިންސް ޔުނިވަސިޓީގެ ޕްރޮފެސަރެއް ކަމަށްވާ ޑޮނާ ސްޓްރޮބީނާ ބުނާ ގޮތުގައި މިއީ ޒުވާން ފުރައިގެ އަންހެނުން ދަރިން ހޯދުން ފަސްކޮށްލާތީ ކުރިމަތިވެފައިވާ ކަމެކެވެ.\n"އަންހެނުންގެ ތަުލީމީ ފެންވަރު މަތިވާ މިންވަރަކަށް އެ މީހުން ވަޒީފާއަށްދޭ އަހައްމިއްޔަތުކަން އިތުރުވޭ. އަދި ދަރިން ހޯދުން ފަސްކޮށްލާ،" އޭނާ ބުންޏެވެ.\nމިކަމުގެ ސަބަބުން ކުރިއަށް އޮތް އަހަރުތަކުގެ ތެރޭގައި އެމެރިކާގައި ވަޒީފާ އަދާކުރާ އާބާދީ ދަށްވާނެ ކަމަށް މާހިރުން ލަފާކުރެ އެވެ. އަދި އުމުރުން ދުވަސްވީ މީހުންގެ އަދަދު އިތުރުވާނެ އެވެ. ނަމަވެސް އެމެރިކާގެ އާބާދީއަށް ބޮޑު ބަދަލެއް އަންނާނެ ކަމަކަށް މާހިރުން ގަބޫލެއް ނުކުރެ އެވެ.


Islamee mujthamauthakugai onnan jeheynee Salaamathaai amaan kan | Mihaaru\nރާއްޖެ އިސްލާމްވީ ދުވަހުގެ މުނާސަބަތުގައި އިސްލާމީ މަރުކަޒުގައި ކުރި މަޣްރިބް ނަމާދުގެ ބޮޑު ޖަމާއަތް: އިސްލާމީ މުޖްތަމައުގައި އަމާންކަން ދެމެހެއްޓުމަށް މަސައްކަތް ކުރުމީ ކޮންމެ މީހެއްގެ ވާޖިބެއް. --ފޮޓޯ: ހުސެއިން ވަހީދު/މިހާރު\nއިސްލާމީ މުޖުތަމައުގައި އޮންނަން ޖެހޭނީ ސަލާމަތާއި އަމާންކަން\n09 ފެބުރުއަރީ 2018 - 11:134comments\nސަލާމަތާއި އަމާންކަން ދެމެހެއްޓުމަކީ އިސްލާމީ މުޖުތަމައުގެ މުހިންމު އަސާސަކަށް ވުމުގެ ކުރިން އެއީ މުޖުތަމައުގެ ވަރަށް މުހިންމު އެއް މަގުސަދެވެ. ސަލާމަތާއި އަމާންކަމާ ގުޅިފައިވާ އެންމެ މުހިންމު ލަފުޒަކީ "އައްސަލާމް" އެވެ. އައްސަލާމް އަކީ ﷲ ގެ މަތިވެރި އިސްމުފުޅުތަކުގެ ތެރެއިން އިސްމުފުޅެކެވެ. ﷲ ގެ ވަޙީ ބަސްފުޅުގައިވާ ގޮތުން އެކަލާނގެ އީ އަމާންކަން ދެއްވާ ރަސްކަލާނގެ އެވެ. (އަލްޙަޝްރު 23)\nއައްސަލާމް އަކީ ސުވަރުގޭގެ ނަންތަކާ ގުޅިފައިވާ ލަފުޒެކެވެ. މިގޮތުން ސުވަރުގެ އަށް "ދާރުއްސަލާމް" ކިޔެ އެވެ. އަދި މި ސަލާމަތުގެ ގޮވައްޗަށް ﷲ ސުބްޙާނަހޫ ވަތަޢާލާ ދަޢުވަތު ދެއްވާކަން ޔޫނުސް ސޫރަތުގެ 25 ވަނަ އާޔަތުގައި ބަޔާން ކުރައްވާފައި ވެއެވެ.\nއިސްލާމް ދީނުގެ ނަމުގެ މާނަތަކަށް ބަލާއިރުވެސް އޭގައި އަމާން ކަމުގެ މާނަ ހިމެނެ އެވެ. އަދި މުސްލިމުން އެކަކު އަނެކަކާ ބައްދަލުވާ ހިނދު އެންމެ ފުރަތަމަ ބޭނުންކުރަން ޖެހޭ ލަފުޒެއްގެ ގޮތުގައި ވެސް އައްސަލާމް ހިމެނެ އެވެ. ﷲ ގެ ވަޙީ ބަސްފުޅެއްގެ މާނައިގައި ވަނީ "ތިމަން ރަސްކަލާނގެ އާޔަތްތަކަށް އީމާންވާ މީހުން ކަލޭގެފާނުގެ އަރިހަށް އަތުވެއްޖެ ނަމަ ފަހެ ކަލޭގެފާނު ވިދާޅުވާށެވެ! ތިޔަބައިމީހުންގެ މައްޗަށް ސަލާމް ހުއްޓެވެ." (އަލްއަންޢާމް 54)\nމި ސަބަބަށްޓަކައި މުއުމިނުންގެ ތެރޭގައި ސަލާމް ފެތުރުމަށް ކީރިތި ރަސޫލާ ވަރަށް ބޮޑަށް ވަސިއްޔަތް ކުރައްވައެވެ. އެކަލޭގެފާނު ހަދީސްފުޅު ކުރައްވަނީ "އޭ މީސްތަކުންނޭވެ! ސަލާމް ފަތުރާށެވެ! ކާތަކެތި ކާންދޭށެވެ! ރަހިމުގެ ގުޅުން ވާސިލު ކުރާށެވެ! (އޭރުން) ސަލާމަތާއި އަމާންކަމާ އެކު ތިޔަބައިމީހުންނަށް ސުވަރުގެ ވަދެވޭނެ އެވެ." (ބުޚާރީ، މުސްލިމް، ތިރުމިޛީ)\nމުއުމިނުން އެކަކު އަނެކަކާ ބައްދަލުވާ ހިނދު ސަލާމުގެ ލަފުޒު ބޭނުން ކުރާ ކަމުގައި ވަނީ ނަމަ އެއީ އެބައިމީހުންގެ މެދުގައި އަމާންކަން ދެމެހެއްޓުމަށް އޮތް މަގެކެވެ. އެހެނީ ސަލާމް ކުރާ އިރު ކޮންމެ މުއުމިނަކު ވެސް އަނެއް މުއުމިނެއްގެ ކައިރީ މި ބުނެވެނީ ތިބާއަށް އަމާންކަން ހުއްޓޭ އެވެ. ތިމަން ދެކެ އެއްވެސް ބިރެއް ނުގަންނާށޭ އެވެ. ތިމަންގެ ފަރާތުން ތިބާ ނުރުހޭ ކަމެއް އަތުވެދާނެ ކަމަށް ނުބަލާށޭ އެވެ.\nހަމަ އެއާ އެކު އެހެން އެއްވެސް ފަރާތަކުންވެސް ނުރައްކަލެއް ނައިސް އަމާންކަން ތިބާ އަށް ލިބިގެން ވުމަށް ﷲ ގެ ހަޒްރަތުން ތިމަން އެބަ އެދެމޭ އެވެ. މި މާނަތައް ހިތަށް ގެނެސް ސަލާމް ކުރެވޭ މީހާ ވެސް ހަމަ އެފަދައިން ނުވަތަ އެއަށް ވުރެ މޮޅަށް ސަލާމުގެ ރައްދު ދީފި ނަމަ އޭނާގެ ފަރާތުން ވެސް ހަމަ އެ ބަޔާން ކުރެވެނީ އެ މާނަތަކެވެ. އަދި ކިއެއްތަ، ރައްދު ދިނުން އިތުރަށް ފުރިހަމަ ކޮށްފި ނަމަ އިތުރު ދުޢާ ތަކެއްވެސް އޭގައި ހިމެނޭނެ އެވެ. އެއީ ﷲ ގެ ރަހުމަތާއި އެކަލާނގެ ހަޒްރަތުން ބަރަކާތް ތިބާއަށް ލެއްވުމަށް ވެސް އެދި ދުއާ ކުރަމޭ އެވެ.\nމިހުރިހާ ކަމެއް އިސްލާމީ ސަލާމުގައި ހިމެނޭތީވެ ސަލާމް ފަތުރައި އާންމު ކުރުމަކީ މުއުމިނުންގެ މެދުގައި އެކަކު އަނެކަކާ މެދު ލޯބި އިތުރުވެގެންދާނެ ކަމެއް ކަމުގައި ކީރިތި ރަސޫލާ ވަނީ ބަޔާން ކުރައްވާފަ އެވެ. އިސްލާމް ދީން ސަލާމަތާއި އަމާންކަމަށް ބާރު އަޅާ މިންވަރު އިތުރަށް ހާމަވާ ކަމަކީ ސުވަރުގޭގެ އަހުލުވެރިންގެ މެދުގައި ވެސް އެކަކު އަނެކަކާ ބައްދަލުވާ ހިނދު އެމީހުންގެ ތަހިއްޔާ އަކީ ވެސް ސަލާމް ކަމުގައި ވުމެވެ.\n"އެތާނގައި އެއުރެންގެ ދުޢާ އަކީ ސުބްޙާނަކަﷲންމަ (އޭ، ހައްދަވާ ބޮޑު ކުރެއްވި ރަސްކަލާކޯއެވެ! އިބަރަސްކަލާނގެ އަށް އަޅަމެން ތަސްބީޙަ ދަންނަވަމެވެ.) އެވެ. އަދި އެތަނުގައި އެއުރެންގެ ތަހިއްޔާ އަކީ ސަލާމް އެވެ." (ޔޫނުސް 10)\nއަމާންކަން ފެތުރިފައި ވުމަށް އިސްލާމް ދީން ބާރު އަޅަނީ ހަމައެކަނި މުއުމިނުންގެ މެދުގައެއް ނޫނެވެ. ސަލާމަތްކަމާއި އަމާންކަމަށް (ނުވަތަ އިސްލާމް ދީނަށް) އެންމެން އެކީ ވަނުމަށް ﷲ ވަނީ މުއުމިނުންނަށް އަމުރު ކުރައްވާފަ އެވެ. (އަލްބަޤަރާ 208)\nއެހެން ކަމަށް ވާނަމަ އޭގެ މާނައަކީ މުއުމިނުން އެއްބަޔަކު އަނެއްބަޔަކާ ތަޅާފޮޅުމެއް ނުވަތަ ހަނގުރާމަ ކުރުމެއް އޮވެގެން ނުވާނެ އެވެ. އަދި ކިއެއްތަ، މުސްލިމް ނޫން ބަޔަކާއެކު ވެސް އިސްވެ ހަނގުރާމައެއް ކޮށްގެން ނުވާނެ އެވެ. މުއުމިނުންގެ މެދުގައި ހަނގުރާމައެއް އޮންނަން ޖެހޭ ހަމަ އެކަނި ހާލަތަކީ މުއުމިނުންގެ ދެބަޔަކު ތަޅާފޮޅައި އޭގެ ތެރެއިން އެއްބަޔަކު ބާޣީންކަމުގައި ވެއްޖެ ނަމަ އެބައިމީހުން ﷲގެ މަގަށް އެނބުރި ރުޖޫއަ ވެއްޖައުމަށް ދާންދެން އެމީހުންނާ ކުރާ ހަނގުރާމަ އެވެ. އެހެން ބަޔަކާ އެކު ހަނގުރާމަ އެއް ކުރަން ޖެހޭ ހާލަތަކީ އިސްލާމް ދީނުގެ މައިގަނޑު ފަސް މަގުސަދުން ކުރެ މަގުސަދެއް ނެތިގެންދާ ހިނދު ދިފާއުގައި ކުރާ ހަނގުރާމަ އެކަންޏެވެ.\nއިސްލާމީ މުޖުތަމައުގައި އަމާންކަން ފެތުރިފައި ވުމަކީ އެ މުޖުތަމައުގެ މުހިންމު އަސާސެއް ކަމުގައި ވިއަސް އަދި އޭގެ ބޭނުމަކީ ލޯތްބާއި އަޅާލުމާއި އަމާންކަމާއި ހަމަޖެހޭ ދިރިއުޅުމެއް ގާއިމު ވެފައިވުން ކަމުގައި ވިއަސް އޭގެ މާނައަކީ މުސްލިމުން ނިކަމެތިން ކަމުގައި ނުވަތަ ދަށު ދަރަޖައިގެ ބައެއް ކަމުގައި ވުމެއް ނޫނެވެ. ތަޅާފޮޅުމާއި ހަނގުރާމަ ކުރުމާއި ގަދަފަދަވެގަނެގެން އުޅުމަކީ ރީތި ސިފަތަކެއް ކަމުގައި ނުވިއަސް ނިކަމެތި ކަމާއި ދަރަޖަ ދަށް ވެގެން ދިއުމަކީ މުސްލިމް މުޖުތަމައެއްގައި އޮންނަން ޖެހޭ ސިފައެއް ނޫނެވެ.\nއޭގެ ބަދަލުގައި މުސްލިމުންނަކީ އިއްޒަތާއި ކަރާމާތް ލިބިގެންވާ ބައެއް ކަމުގައި ވާން ޖެހެއެވެ. ވަރުގަދަ ބަޔަކު ކަމުގައި ވާން ޖެހެއެވެ. އަދުއްވުންގެ ފަރާތުން އަންނަ ހަމަލާތަކަށް ރައްދު ދެވޭ ބަޔަކު ކަމުގައި ވާން ޖެހެއެވެ. މުސްލިމުންނަކީ އިސްވެ މުސްލިމެއްގެ މައްޗަށް ވެސް އަދި އެނޫން މީހެއްގެ މައްޗަށް ވެސް ހަތިޔާރު އުފުލާ މީހަކަށް ވެގެން ނުވިއަސް އަދުއްވުންގެ ހަމަލާތަކަށް ތައްޔާރުވެގެން ތިބުމަށް ﷲ އަންގަވައެވެ.\nﷲ ގެ އަދުއްވުންނާއި މުއުމިނުންގެ އަދުއްވުންނާއި އަދި އެނޫން ބަޔަކުގެ ވެސް ހިތްތަކަށް ބިރުވެރިކަން ގެނައުމަށްޓަކައި އަސްތައް ބަނދެ ތައްޔާރު ކޮށްގެންނާއި އަދި އެނޫނަސް ކުޅަދާނަވީހާ ބާރެއް ތައްޔާރު ކޮށްގެން އެއުރެންނާ ދެކޮޅަށް ތައްޔާރަށް ތިބުމަށް އެކަލާނގެ ވަނީ އަންގަވާފަ އެވެ. (އަލްއަންފާލް 68)\nއަދި މުއުމިނުން އަބަދުވެސް ވަރުގަދަކަން މަތީ ތިބުމަށް ކީރިތި ރަސޫލާ އަމުރު ކުރައްވަ އެވެ. ނިކަމެތި މުއުމިނުންނަށް ވުރެ ވަރުގަދަ މުއުމިނުން ﷲ ގެ ހަޒްރަތުގައި މަތިވެރިކަން އެކަލޭގެފާނު ވަނީ ބަޔާން ކުރައްވާފަ އެވެ. މިދެންނެވި ވަރުގަދަ ކަމަކީ ހަގީގަތުގައި ހަމައެކަނި ހަށިގަނޑުގެ ވަރުގަދަ ކަމެއް ނޫނެވެ. އެއަށް ވުރެ ކުރިން އިލްމާއި މުދާވެރިކަމާއި ހަތިޔާރުގެ ގޮތުން ވަރުގަދަ ކަން ލިބިގެން ވުމެވެ.\nމިފަދަ ބާރުވެރިކަމެއް މުއުމިނުންނަށް ލިބިގެން ވިއަސް އެއްވެސް ބައެއްގެ މައްޗަށް އުދުވާނީ ހަމަލާއެއް ދިނުމަކީ ހުއްދަވެގެންވާ ކަމެއް ނޫނެވެ. ﷲ އަންގަވަނީ ހަނގުރާމަ ކުރާ މީހުންނާ އެކަލާނގެ މަގުގައި ހަނގުރާމަ ކުރުމަށެވެ. އަދި (އިސްވެ ހަނގުރާމަ ފެށުމުގެ ގޮތުން) ހައްދުފަހަނައަޅައި ނުދިއުމަށެވެ. ހައްދުފަހަނަ އަޅައިދާ މީހުން ދެކެ އެކަލާނގެ ލޯބިވެ ވޮޑި ނުގަންނަވާނެ ކަމަށެވެ. (އަލްބަޤަރާ 190)\nވީމާ އިސްލާމް ދީނުގައި ފަރުޟު ކުރެވިފައިވާ ޖިހާދަކީ އަދުއްވުންގެ ފަރާތުންނާއި މުއުމިނުންގެ ތެރެއިން މަގު ގެއްލިފައިވާ މީހުންގެ ފަރާތުން ދީނަށާއި ގައުމަށާއި މުދަލަށާއި އެނޫންވެސް އިސްލާމީ ޝަރީއަތުގެ މަގުސަދުތަކަށް އަރައިގަތުމުން އެކަން ދިފާއު ކުރުމަށް އޮންނަ ކަމެކެވެ. އަދި މި ޖިހާދަކީ ހަމައެކަނި ބާރާއި ހަތިޔާރުން ކުރާ ޖިހާދެއްވެސް ނޫނެވެ. ދުލާއި ގަލަމުންވެސް ކުރެވޭ ޖިހާދެކެވެ. އެހެންވެ އިސްލާމީ ނަޒަރުން ބަލާއިރު އަނިޔާވެރި ވެރިއެއްގެ ކައިރީ ބުނާ ހައްގުގެ ބަސް ވެސް ވެގެން ދަނީ ޖިހާދެއް ކަމުގައެވެ.\nއިސްލާމީ މުޖުތަމައުގައި ސަލާމަތާއި އަމާންކަން ދެމެހެއްޓުމަށްޓަކައި ބައެއް ކަހަލަ ކަންތައްތަކުން މުސްލިމުން ދުރުހެލިވާން ޖެހުނަސް މުސްލިމެއްގެ ފަރާތުން ވިއަސް އަދި އަދުއްވެއްގެ ފަރާތުން ވިއަސް މުސްލިމަކަށް ނިކަމެތިކަމެއް ކުރިމަތިވެގެން ނުވާނެ އެވެ. ކީރިތި ޤުރުއާނުގައި ﷲ އަންގަވަނީ ﷲ އަށް އިއްޒަތް ލިބިވޮޑިގެންވާ ކަމަށެވެ. އަދި ރަސޫލާއަށް ވެސް އިއްޒަތް ލިބިގެންވާ ކަމަށެވެ. ހަމަ އެފަދައިން މުއުމިނުންނަށް ވެސް މެއެވެ. (އަލްމުނާފިޤޫން 8)\nއަދި މުއުމިނަކު އަމިއްލަ ނަފްސު ނިކަމެތި ކޮށް ނުލުމަށް ކީރިތި ރަސޫލާ އަންގަވަ އެވެ. ނަމަވެސް މީގެ މާނައަކީ މުއުމިނުން ކިބުރުވެރި ވުމެއް ނުވަތަ އެހެން ބައެއްގެ މައްޗަށް ބަޣާވާތްތެރި ވުމެއް ނޫނެވެ. އެހެންވެ އިއްޒަތް ދެމެހެއްޓުމާ އެކު ތަވާޟުޢު ވެރި ވުމަށް ވެސް ކީރިތި ރަސޫލާ އަންގަވައެވެ.\nވީމާ މުސްލިމުންނަށް ލާޒިމު ވެގެންވަނީ ސަލާމަތާއި އަމާންކަން ފެތުރިފައިވާ މުޖުތަމައަކަށް އިސްލާމީ މުޖުތަމައު ހެދުމެވެ. އަދި މިކަމަށްޓަކައި މުސްލިމުން ނިކަމެތިވެ ނުގަނެ ތަވާޟުޢު ވެރި ކަމާ އެކު އިއްޒަތް ހިފަހައްޓަން މަސައްކަތް ކުރާ ބަޔަކަށް ވެސް ވުމެވެ.\nއިތުރު ލިޔުންތައް ދީން އިސްލާމީ ޝަރީއާ މުޖުތަމައު މުސްލިމުން


BREAKING NEWS: Eydhafushin Ithuru Meehaku Covid Ah Fassivejje - Vaguthu\nއޭދަފުށިން އިތުރު މީހަކު ކޮވިޑަށް ފައްސިވެއްޖެ\nބ.އަތޮޅު އޭދަފުށިން އިތުރު މީހަކު ކޮވިޑް-19 އަށް ފައްސިވެއްޖެއެވެ. މިއާއިއެކު އެރަށުން ކޮވިޑަށް ދެމީހަކު ވަނީ ފައްސިވެފައެވެ.\nމިރޭ ކޮވިޑަށް ފައްސިވެފައި ވަނީ ކޮވިޑްގެ އަލާމާތްތައް ހުރެގެން ޑޮކްޓަރަށް ދެއްކި މީހެކެވެ. މިއަދު މެންދުރުފަހު ކޮވިޑަށް ފައްސިވީ ވެސް ބަލީގެ އަލާމާތްތައް ހުރެގެން ޑޮކްޓަރަށް ދެއްކި މީހެކެވެ.\nއޭދަފުއްޓަށް އަރައި ފޭބުން މަނާކޮށް، މިހާރު އެރަށް ވަނީ މޮނިޓަރިންގެ ހާލަތައް ގެނެސްފައެވެ.\nއޭދަފުށިން ކޮވިޑަށް މީހަކު ފައްސިވުމުން މިއަދު ވަނީ އަތޮޅު ހޮސްޕިޓަލަށް ގޮސް ޑޮކްޓަރަށް ދެއްކުމުގެ ހިދުމަތް ވަގުތީ ގޮތުން މެދުކަޑާލާފައެވެ. މިހާރު ޑޮކްޓަރަށް ދެއްކުމުގެ ހިދުމަތް ކުރިއަށް ގެންދަނީ އޮންލައިން ކޮށެވެ.\nހޮސްޕިޓަލުން މިހާރު އަންނަނީ ކޮވިޑަށް ފައްސިވި މީހުންނާ ބައްދަލުވި މީހުން ދެނެގަތުމުގެ މަސައްކަތް ކުރަމުންނެވެ. އަދި ރޯގާގެ އަލާމާތެއް ފާހަގަކުރެވޭ ނަމަ އެކަން ލަސްނުކޮށް ހޮސްޕިޓަލްގެ ހޮޓްލައިން 6608309 އަށް ގުޅައި ހިއްސާކޮށް ދިނުމަށް ހޮސްޕިޓަލުން އެދެއެވެ.\nކޮވިޑުން ދިފާއުވުމަށް އޭދަފުށީގައި މިހާރު ކުރިއަށްގެންދާ ވެކްސިން ޖެހުމުގެ ޕްރޮގްރާމުވެސް މިހާރު ވަނީ މެދު ކަނޑާލައިފަ އެވެ.\nއޭދަފުއްޓަކީ އަތޮޅު ހޮސްޕިޓަލް ހުންނަ ރަށްކަމަށް ވުމުންނާއި އެހެނިހެން ބޭނުންތަކުގައި ވެސް ވަރަށް ގިނައިން އަތޮޅުގެ އެހެން ރަށްތަކުގެ މީހުން ދަތުރުކުރާ ރަށަކަށް ވުމުން އެހެން ރަށްތަކަށް ބަލި ފެތުރިފައި އޮތުމުގެ ބިރު ވެސް ވަރަށް ބޮޑެވެ.


Meeru raahathakaaeku Roadha Menu thah fahkaavehje, agu kihineh?\nމީރު ރަަހަތަކާއެކު ރޯދަ މެނޫތައް ފައްކާވެއްޖެ، އަގު ކިހިނެއް؟\nރޯދަ މަސް އަންނަން އެއް ދުވަހަށްވީ އެވެ. ރޯދަ މަސް ބޯމަތި ވެއްޖެ އެވެ. ރޯދަ މަހު ރޯދަ ވީއްލަން ތަންތަނަށްދާ މީހުން މިހާރު ބަލަން ބޭނުންވާނެ އެއް ކަމަކީ ރޯދަ މެނޫ ތަކެވެ. އެކަމަށްޓަކައި ރެސްޓޯރެންޓް ތަކުން ވަނީ ފުރިހަމައަށް ތައްޔާރުވެފަ އެވެ. ރޯދަ މަހުގެ މެނޫތައް މި ވަނީ ތައްޔާރުކޮށްފަ އެވެ. ސުވާލަކީ މި އަހަރު ރޯދަ މެނޫތަކުގެ އަގުތައް ކިހިނެއްވާނެ ބާ އެވެ؟\n"މި އަހަރު ވެސް އަޅުގަނޑުމެން ކޮންމެ ދުވަހަކު ވެސް އާ ރަހައެއް ހުންނާނެ. ސަލްސާގެ ރޯދަ މެނޫތައް މި އަހަރުވެސް ތަފާތު ކަމެއް ފެންނާނެ،" ސަލްސާގެ ވެރިޔާ އިބްރާހިމް އާމިރު (ސަލްސާ އާމިރު) ވިދާޅުވި އެވެ.\nބޭރުން ރޯދަ ވީއްލާ މީހުންނަށް ހާއްސަކޮށް ހުރިހާ ފެންވަރެއްގެ ތަންތަނެއް ވެސް މި ވަނީ ރޯދަ މަހަށް ތައްޔާރުވެފަ އެވެ. މިގޮތުން މާލެ ކައިރި ރިސޯޓްތަކާއި ބޮޑެތި ގެސްޓްހައުސްތައް އަދި އެންމެ މަތީ ފަންތީގެ ރެސްޓޯރެންޓް ތަކުން ފެށިގެން ކުދި ހޮޓާތައް ވެސް މީގައި ދުލެއް ނުދެ އެވެ.\nމި ގޮތުން ސަލްސާ އިން މި އަހަރު ނެރޭ، ރޯދަ މެނޫގެ އަގުތައް އުޅެނީ 195ރ. އާއި 215ރ.އާ ދެމެދުގަ އެވެ. ސަލްސާގެ ރެސްޓޯރެންޓްތަކުގައި ރޯދަ ވީއްލުން ރެޑީކޮށް ދޭނީ 195ރ. އަށެވެ. އަދި ބޭރުގެ އެހެންތަނެއްގައި ތައްޔާރު ކޮށްދިނުމަށް ނަގާ އަގަކީ 215ރ. އެވެ. މީގެ އިތުރުން ސަލްސާއިން ރޯދަ ވީއްލުމުގެ އަގު ބޮޑެތި އިނާމު ތަކެއް ވެސް ލިބުމުގެ ފުރުސަތު އޮންނާނެ އެވެ. އެ އިނާމުތަކުގެ ތެރޭގައި ރާއްޖޭގެ އެތެރޭގެ މަންޒިލްތަކަށް މޯލްޑިވިއަންއިން ދޭ ދަތުރާއި ރިސޯޓު ދަތުރު އަދި ގޫގުލް ޕްލަސް ފޯނު އަދި އުނދޯލި ފަދަ އިނާމުތައް ހިމެނެ އެވެ.\nމި ރެސްޓޯރެންޓުގެ އިތުރުން މާލޭގެ މަޝްހޫރު ރެސްޓޯރެންޓްތަކުގެ ތެރޭގައި ހިމެނޭ އޮކްސިޖަން އާއި ލެސޫކް ފަދަ ތަންތަނުން ވަނީ ފުރިހަމަ އަށް ރޯދަ މަހަށް ތައްޔާރުވެފަ އެވެ. އަދި ޕެރަޑައިސް އައިލެންޑް ރިސޯޓު ވެސް ވަނީ ރޯދަ ވީއްލަން އަންނަ މީހުންނަށް ދިވެހި މެނޫއާއެކު މަރުހަބާ ކިޔަން ފުރިހަމަ އަށް ތައްޔާރުވެފަ އެވެ. ނަމަވެސް މި ތަންތަނުގެ އަގުތައް އަދި ހާމަކޮށްފައެއް ނުވެ އެވެ.\nޕެރަޑައިސް އައިލެންޑް ރިސޯޓުގެ ރެސްޓޯރެންޓްތައް\nޕެރަޑައިސް އައިލެން ރިސޯޓް އެންޑް ސްޕާގައި ކޮންމެ ދުވަަހަކު ވެސް ތަފާތު މެނޭއެއް ހުންނާނެ އެވެ. ދިވެހި ރަހަތަކާއި އިންޑިއަން އަދި ހުޅަނދުގެ މީރު ރަހަތައް އެކުލެވޭ "މިކްސް" މި މެނޫ ވެގެންދާނީ ހަމަ ގައިމު ވެސް ތަފާތު ތަޖުރިބާ އަކަށެވެ. މި ރިސޯޓުގެ އަގުތައް ތަންކޮޅެއް ފަހުން އަދި ހާމަ ކުރާނެ އެވެ.\nމި ރޯދަ މަހު އެންމެ ރަނގަޅަށް ތައްޔާރުވެފައިވާ އެއް ރެސްޓޯރެންޓް ކަމަށްވާ އޮންސިޖަން އިން ވާހަކަ ދެއްކި އޮފިޝަލަކު ވިދާޅުވި ގޮތުގައި މި އަހަރުގެ ރޯދަ މެނޫ ތަފާތުވާނެ އެވެ. ހާއްސަކޮށް މި އަހަރު ރަހަތައް މީރުވާނެ ކަން އޭނާ ފާހަގަ ކުރި އެވެ.\nރޯދަ މަހަކީ އެންމެ ގިނަ މީހުން ރެސްޓޯރެންޓަށް އަރާ އެއް މަހެވެ. މި އަހަރުވެސް އެކަން އެގޮތަށް ދާނެ ކަމަށް ބެލެވެ އެވެ. އެހެންވެ އެކަމަށް ދުރާލައި ރެސްޓޯރެންޓްތަކުން ވަނީ ތައްޔާރުވެފަ އެވެ. ސުވާލަކީ މި އަހަރު ގިނަ ތަންތަނުގެ އަގުތައް ކިހިނެއްވާނެ ބާ އެވެ؟\nކަރާގެ އަގު މިފަހަރުވެސް މިވީ ރަނަށް!\nބާޒާރަށް ދިއުމުން ލޮލަށް ކުޅިވެއްޖެ!\nބާޒާރުގައި ގިނަ ބާވަތްތަކުގެ އަގު ދަށަށް


ކަރަންޓީނުވުމުގައި ޢަމަލު ކުރަންޖެހޭ ގޮތުގެ އުސޫލަަށް ބަދަލުތަކެއް! – DhiDaily\nކަރަންޓީނުވުމުގައި ޢަމަލު ކުރަންޖެހޭ ގޮތުގެ އުސޫލަަށް ބަދަލުތަކެއް!\nރާއްޖެ އަންނަ ދިވެހިންނާއި ވޯރކްޕާމިޓްގައި ރާއްޖެ އަންނަ މީހުން މާލޭގައި ކަރަންޓީނުވުމާއި މާލެއިން ރަށްރަށަށް ގޮސް ގޭގައި ކަރަންޓީނުވުމުގައި ޢަމަލު ކުރަންޖެހޭ ގޮތްތައް ބަޔާންކުރާ އުސޫލަށް ރާއްޖޭގެ ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ބަދަލުތަކެއް ގެނެސްފިއެވެ.\nއެގޮތުން ރާއްޖޭން ބޭރުން އަންނަ މީހުންނާއި މާލެއިން ރަށްރަށަށްދާ މީހުން ގޭގައި ކަރަންޓީނުވާން ޖެހޭ ގޮތުގެ އުސޫލުތަކަށް ވަނީ ބަދަލުތަކެއް ގެނެސްފައެވެ. އެޗްޕީއޭއިން އާންމު ކޮށްފައިވާ އުސޫލުގައި ބަޔާންކޮށްފައިވާ ގޮތުން ދިވެހިންނާއި، ވޯކްޕާމިޓްގައި ރާއްޖެއަންނަ މީހުންގެ އިތުރުން ވޯކްޕާމިޓް އޮންނަ މީހުންގެ އާއިލާގެ މެމްބަރުން ރާއްޖެއިން ބޭރުން އައިސް މާލޭގައި ތިބޭނަމަ ”ހާލުބެލުން“ ޕޯޓަލް މެދުވެރިކޮށް ކަރަންޓީނުވުމަށް ރަޖިސްޓްރީ ކުރުމަށްފަހު ކަރަންޓީނުވާނީ އެމީހަކު އަމިއްލައަށް ކަނޑައަޅާ ތަނެއްގައެވެ. އަދި ކަރަންޓީނުގެ މުއްދަތު ފެށޭނީ މާލެއަށް އަންނަ ތާރީޚުން ފެށިގެންނެވެ.\nއަދި ރަށްރަށުގައި ގޭގައި ކަރަންޓީނު ވާނަމަ ”ހާލުބެލުން“ ޕޯޓަލް މެދުވެރިކޮސް ރަޖިސްޓްރީ ވުމަށްފަހު ރަށުގައި ކަރަންޓީނު ކުރުމަށް އެދުމުން، ހުއްދަ ދިނުމުގެ އެކި މަރުހަލާތަކުގައި އެޗް.ޕީ.އޭ.ގެ ޤާނޫނީ ލިއުން ޕޯޓަލް އިން އެމަޢުލޫމާތު ބެލޭނެއެވެ. އަދި ކަރަންޓީނު ވުމަށްދާ ރަށަކަށް ދިއުމުގެ ދަތުރު ހަމަޖައްސަންވާނީ އަމިއްލައަށްކަމުގައިވެސް އެ އުސޫލުގައި ބަޔާންކޮށްފައިވެއެވެ. މިއާއެކު ކަރަންޓީނުގެ މުއްދަތު ފެށޭނީ ރަށަށް ދެވޭ ތާރީޚުން ފެށިގެންކަމުގައި އެ އުސޫލުގައި ބަޔާންކޮށްފައިވެއެވެ.\nމީގެ އިތުރުން ގޭގައި ކަރަންޓީނު ކުރުމަށް މިހާރު ހަމަޖެހިފައިވަނީ ކަނޑައެޅޭ މުއްދަތެއްގައި ކަމަށާއި ކަރަންޓީނުގައި ހުރުމަށްފަހު ޓެސްޓުކޮށް ނަތީޖާ ނެގެޓިވް ވުމުން ކަނޑައެޅިފައިވާ އުސޫލާ އެއްގޮތަށް ދޫކޮށްލެވޭނެކަމުގައި އެ އުސޫލުގައިވެއެވެ. އަދި މިހާރު ކަރަންޓީނު ކުރެވޭ މުއްދަތުކަމުގައި ކަނޑައަޅާފައިވަނީ 14 ދުވަސްކަމުގައިވެސް އެ އުސޫލުގައި ބަޔާންކޮށްފައިވެއެވެ. އަދި ނަތީޖާ ޕޮޒިޓިވް ވެއްޖެނަމަ ޕޮޒިޓިވް މީހުންނަށް ކަންކަން ކުރުމަށް ކަނޑައަޅާފައިވާ ގޮތުގެ މަތިން ޢަމަލު ކުރެވޭނެކަމުގައި އެޗްޕީއޭގެ އުސޫލުގައިވެއެވެ.


Iyye Vehtunu Flightge Kalhufoshi Fenijje\nއިއްޔެ ވެއްޓުނު ފްލައިޓުގެ ކަޅުފޮށި ފެނިއްޖެ\nއާދިއްތަ ދުވަހު ވެއްޓުނު އިތޯޕިއާ އެއާލައިންގެސް ET302 ފްލައިޓުގެ ކަޅުފޮށި ފެނިއްޖެއެވެ.\nއިތޯޕިއާގެ އެއާލައިންސްގެ މައްސަލަ ތަހުގީގު ކުރާ ޓީމުން ބުނެފައިވަނީ ފްލައިޓުގެ ޑިޖިޓަލް ޑޭޓާ ރިކޯޑާ އަދި ކޮކްޕިޓް ވޮއިސް ރިކޯޑާ ފެނިފައިވާކަމަށެވެ. އެތަކެތި ފެނިފައިވަނީ ފްލައިޓު ވެއްޓުނު ސަރަހައްދުންނެެވެ. ނަމަވެސް އެ ދެ ރިކޯޑަރަށް ވެސް ގެއްލުންތަކެއް ލިބިފައިވާކަމަށް ތަހުގީގު ކުރާ ޓީމުން ބުނެއެވެ.\n"މި ދެ ރިކޯޑަރު ނުވަތަ ކަޅު ފޮށި ވަނީ ފެނިފައި. ދެ ރިކޯޑަރަށް ވެސް ވަނީ ގެއްލުންތަކެއް ލިބިފައި. އެހެން ނަމަވެސް ރިކަވާ ކުރުމަށް މަސައްކަތް ކުރާނަން،" މައްސަލަ ތަހުގީގު ކުރާ ޓީމުގެ އޮފިޝަލަކު މީޑިއާއާށް މައުލޫމާތުދެމުން ބުނެފައިވެއެވެ.\nއިތޯޕިއާ އެއާލައިންގެސް ފްލައިޓެއް ވެއްޓި އޭގެން ދަތުރުކުރި 149 މީހުން ވަނީ މަރުވެފައެވެ. ފްލައިޓު ވެއްޓުނީ އިތޯޕިއާގެ ވެރިރަށް އައްޑިސް އަބާބާ އިން ކެންޔާއަށް ދަތުރުކުރަމުން ދަނިކޮށެވެ. ފްލައިޓު ވެއްޓުނީ އެއާޕޯޓުން ނައްޓާލިތާ ހަތް މިނެޓުތެރޭގައެވެ.\nމި މައްސަލައާއި ގުޅިގެން ޗައިނާގައި ވަނީ ބޮއިން 737 މެކްސް 8 މަރުކާގެ ފްލައިޓުތައް އެގައުމުގައި ދުއްވުން ވެސް މަނާކޮށްފައެވެ. މި މަރުކާގެ ފްލައިޓު ޗައިނާގައި އުދުހުން މަނާކޮށްފައި މިވަނީ އިތޯޕިއަން އެއާގެ ފްލައިޓެއް ވެއްޓި އޭގެ ދަތުރުކުރި އެންމެން މަރުވުމާ ގުޅިގެންކަމަށް އެގައުމުން ބުނެއެވެ. މިއީ އެ މަރުކާގެ ފްލައިޓެއް ފާއިތުވީ ފަސް މަސް ދުވަހުގެ ތެރޭގައި ވެއްޓުނު ދެ ވަނަ ފަހަރެވެ. މީގެ ކުރިން ވެސް ލަޔަން އެއާއިން ބޭނުންކުރި މި މަރުކާގެ ފްލައިޓެއް ވެއްޓި 189 މީހުން ވަނީ މަރުވެފައެވެ.\nއެފްރިކާ ވައިގެ ދަތުރު


6 Court akah magistrate inn ayyan kohffi - One Online\nކޯޓުތަކަށް މެޖިސްޓްރޭޓުން އައްޔަންކުރުން -- ފޮޓޯ: ޖޭއެސްސީ\nހަ މެޖިސްޓްރޭޓު ކޯޓަކަށް އައްޔަންކުރަން ފެންނަ ކަމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން ނިންމި ފަނޑިޔާރުން މިއަދު މަގާމުގެ ހުވާކުރައްވައިފިއެވެ.\nފަނޑިޔާރުން ހުވާކުރުމުގެ ރަސްމިއްޔާތު ބާއްވާފައި ވަނީ ޖޭއެސްސީގެ އިދާރާގައެވެ.\nފަނޑިޔާރުން އައްޔަންކޮށްފައި ވަނީ ހދ. ކުޅުދުއްފުށި، ށ. ފުނަދޫ، ނ. މަނަދޫ، ގދ. ތިނަދޫ، ރ. މަޑުއްވަރީގެ އިތުރުން ސ. ފޭދޫ މެޖިސްޓްރޭޓް ކޯޓަށެވެ.\nކުޅުދުއްފުށި ސިޓީގެ މެޖިސްޓްރޭޓް ކޯޓުގެ މެޖިސްޓްރޭޓް ކަމަށް އައްޔަންކޮށްފައިވަނީ އެރަށު ނޫރަންގޭ، މުހައްމަދު އިސްމާއީލެވެ. މުހައްމަދު އިސްމާއީލް ވަނީ ރާއްޖޭގެ ގައުމީ ޔުނިވާސިޓީން ބެޗެލާސް އޮފް ޝަރީއާ އެންޑް ލޯ ހާސިލުކުރައްވައިފައެވެ. އޭނާ ކުރިން ހުންނެވީ ސިވިލް ކޯޓުގެ ލީގަލް އޮފިސަރެއްގެ ގޮތުގައެވެ.\nށ. ފުނަދޫ ކޯޓުގެ މެޖިސްޓްރޭޓް ކަމަށް އައްޔަންކޮށްފައިވަނީ ގ. ނޫމަރާވިލާ، ޝީރީން ނާހިދާ ލަތީފެވެ. ޝީރީން ނާހިދާ ލަތީފަކީ މައުހަދުއް ދިރާސާތުލް އިސްލާމިއްޔާއިން ޝަރީއަތާއި ގާނޫނުގެ ދާއިރާއިން ޑިޕްލޮމާ ހާސިލުކުރައްވާފައިވާ ބޭފުޅެކެވެ. އަދި އޭނާއަކީ ފަނޑިޔާރުކަމުގައި ތިން އަހަރު ތަޖުރިބާ ލިބިވަޑައިގެން ހުންނެވި ބޭފުޅެކެވެ.\nނ. މަނަދޫ މެޖިސްޓްރޭޓް ކޯޓުގެ މެޖިސްޓްރޭޓްކަމަށް އައްޔަންކޮށްފައިވަނީ ށ. މަގޫދޫ، ހަވީރީނާޒު، އާދަމް ސަލީމެވެ. އާދަމް ސަލީމް ބެޗްލާ އޮފް ޝަރީއާ އެންޑް ލޯ ހާސިލުކުރައްވާފައިވަނީ ކުއްލިޔަތުއް ދިރާސާތުލް އިސްލާމިއްޔާއިންނެވެ. އޭނާ މީގެ ކުރިން ހުންނެވީ މަނަދޫ މެޖިސްޓްރޭޓް ކޯޓުގެ އެސިސްޓެންޓް ލީގަލް އޮފިސަރުގެ މަގާމުގައެވެ.\nގދ. ތިނަދޫ މެޖިސްޓްރޭޓް ކޯޓުގެ މެޖިސްޓްރޭޓް ކަމަށް އައްޔަންކުރީ ގއ. ގެމަނަފުށީ، އެތުމާގެ އަހުމަދު އާދަމެވެ. އޭނާއަކީ ގައުމީ ޔުނިވާސިޓީން ބެޗެލާސް އޮފް ޝަރީއާ އެންޑް ލޯ (އޮނާޒް) ހާސިލުކުރައްވާފައިވާ ބޭފުޅެކެވެ. މީގެ އިތުރުން އާދަމް ވަނީ ރޮސެކިއުޓާ ޖެނެރަލްގެ އޮފީހުގައި ޕަބްލިކް ޕްރޮސެކިއުޓަރެއްގެ ގޮތުގައި ދެ އަހަރު މަސައްކަތް ކުރައްވައިފައެވެ.\nރ. މަޑުއްވަރީ މެޖިސްޓްރޭޓް ކޯޓުގެ އިސް މެޖިސްޓްރޭޓް ކަމަށް އައްޔަންކުރީ ތ. މަޑިފުށި، ސިގްނަލްގެ، އަކްރަމް ރަފީއުއެވެ. ރާއްޖޭގެ ގައުމީ ޔުނިވާސިޓީން ބެޗެލާސް އޮފް ޝަރީއާ އެންޑް ލޯ ހާސިލުކުރައްވާފައިވާ އަކްރަމް ރަފީއު މީގެކުރިން ހުންނެވީ ހައުސިން ޑިވެލޮޕްމަންޓް ކޯޕަރޭޝަންގެ ލީގަލް ކައުންސެލްގެ މަގާމުގައެވެ.\nސ. ފޭދޫ މެޖިސްޓްރޭޓް ކޯޓުގެ އިސް މެޖިސްޓްރޭޓްކަމަށް އައްޔަންކުރީ ސ. މަރަދޫފޭދޫ، މެރީވިލާ، މުހައްމަދު އަފީފެވެ. މުހައްމަދު އަފީފަކީ އިސްލާމިކް ޔުނިވާސިޓީ އޮފް މަދީނާއިން އިސްލާމިކް ލޯ އިން ބެޗްލާސް ޑިގްރީ ހާސިލުކުރައްވާފައިވާ ބޭފުޅެކެވެ. އޭނާ މީގެ ކުރިން ހުންނެވީ ފެކަލްޓީ އޮފް ޝަރީއާ އެންޑް ލޯ ހިތަދޫ ކެމްޕަސްގެ ލެކްޗަރާއެއްގެ މަގާމުގައެވެ.\nގުޅޭ ޓެގު ކުޅުދުއްފުށި ސިޓީ ތިނަދޫ (ގދ) ށ. ފޭދޫ ރ. މަޑުއްވަރި ނ. މަނަދޫ ށ. ފުނަދޫ


Fiyavalhuthah harukashi kurumuge badhalugai iskan dheynvee farudhee zimmaa adhaa kurumah- Mayor Nizaar - AO News\nފިޔަވަޅުތައް ހަރުކަށި ކުރުމުގެ ބަދަލުގައި އިސްކަންދޭންވީ ފަރުދީ ޒިންމާ އަދާކުރުމަށް- މޭޔަރ ނިޒާރު\nއައްޑޫސިޓީގައި ކޮވިޑް ކޭސްތައް އިތުރުވަމުން އައުމާއި ގުޅިގެން ބައެއް ފަރާތްތަކުން ސިޓީގައި ހަރުކަށި ފިޔަވަޅު އަޅައި ބަލި ފެތުރުން ކޮންޓްރޯލް ކުރުމަށް އެދެމުން އަންނަ ކަމަށާއި އެހެން ނަމަވެސް އެފަދަ ފިޔަވަޅުތަކަށް ވުރެ އިސްކަންދޭންވީ އަމިއްލަ ފަރުދީ ޒިންމާ އަދާކުރުމަށް ކަމުގައި އައްޑޫސިޓީގެ މޭޔަރ އަލީ ނިޒާރު ވިދާޅުވެއްޖެއެވެ.\n“އޭއޯ ނިއުސް” އަށް މައުލޫމާތު ދެއްވަމުން ނިޒާރު ވިދާޅުވީ ހަރުކަށި ފިޔަވަޅު އެޅުމުން އެކަމާއިވެސް ކަންބޮޑުވެގެން ޝަކުވާ ކުރަމުން އަންނަނީ ހަމަ ރަައްޔިތުން ކަމަށާއި އެފަދަ ފިޔަވަޅު ތަކުގެ ސަބަބުން ތަނުގެ އިގްތިޞާދަށް ބޮޑެތި އަސަރު ތަކެއް ކުރަމުން އަންނަ ކަމަށެވެ.\n“މިހާރުވެސް އައްޑޫ މޮނިޓަރިންގައި އޮންނަތާ ގިނަ ދުވަސްތަކެއް ވެއްޖެ. ފުލް ލޮކްޑައުން އަކަށް ގޮސްފިނަމަ މަޑުމަޑުން ރަނގަޅުވަމުން އަންނަ ވިޔަފާރިތަކަށް އަނެއްކާ ވެސް ގެއްލުން ވާނީ. ސްކޫލްތައް ބަންދުކޮށް ދަރިވަރުންގެ ކިޔެވުން މެދުކަނޑާލަން ޖެހޭނީ. އޭގެ ބަދަލުގައި ބަލި ފެތުރުން ކޮންޓްރޯލު ކުރެވޭނެ ގޮތްތަކަށް އެންމެން އަމަލު ކުރަން ޖެހެނީ” ނިޒާރު ވިދާޅުވިއެވެ.\nކޮވިޑުގައި މިވަގުތު ޕޮޒިޓިވް ކޭސްތައް އެންމެ އިތުރުވެފައިވަނީ އައްޑޫ ސިޓީގައެވެ. އައްޑޫ އެމަރޖެންސީ އޮޕަރޭޝަން ސެންޓަރުން (އީއޯސީ) އިން އެންމެފަހުން އާންމުކޮށްފައިވާ ތަފާސްހިސާބަށް ބަލާއިރު އައްޑޫގައި މިވަގުތު ބައްޔަށް ޕޮޒިޓިވްވެފައިވާ 390އަށްވުރެ ގިނަ މީހުން އެބައްތިއްބެވެ.\nއީއޯސީގެ އެންމެފަހުގެ ތަފާސްހިސާބު ދައްކާގޮތުން ވޭތުވެދިޔަ 24 ގަޑިއިރުތެރޭ 51 މީހަކު އަލަށްވަނީ ބައްޔަށް ޕޮޒިޓިވްވެފައެވެ. މިއާއެކު މިވަގުތު ބައްޔަށް ޕޮޒިޓިވްވެފައިވާ 396 މީހުންނަށް އައްޑޫގައި އަންނަނީ ފަރުވާދެމުންނެވެ. މީގެތެރެއިން2މީހަކަށް ފަރުވާ ދެމުން އަންނަނީ އައްޑޫ ކޮވިޑް ފެސިލިޓީގައެވެ.\nމިބަލީގައި މާލެ ސަރަޙައްދު ފިޔަވައި އެންމެ ގިނަބަޔަކު ނިޔާވެފައިވަނީވެސް އައްޑޫ ސިޓީގަވެ. އެގޮތުން މިހާތަށް 10 މީހަކުވަނީ އައްޑޫގައި ނިޔާވެފައެވެ.\nކޮވިޑް ބަލީގެ މީހުން އައްޑޫގައި ގިނަ ވަމުން އަންނަ އިރު ކަމާ ބެހޭ ފަރާތްތަކުން އަންނަނީ ބޭރުގައި އުޅުމުގައި މާސްކު އެޅުން މަޖުބޫރުކޮށް، ގެއިންބޭރަށްވެސް ކޮންމެހެން ދާންޖެހިގެން ނޫނީ ނުދިޔުމަށް އަންގަމުންނެވެ. އެހެން އައްޑޫގައި މިވަގުތު ކުރިއަށްދާ ބޮޑެތި ކުޅިވަރު ހަރަކާތްތަކުގައި ވެސް މިގޮތަށް އަމަލު ކުރާ މީހުން މަދުކަން ފާހަގަ ކޮށްލެވެއެވެ.\nއައްޑޫ ސިޓީގެ ކޮވިޑް އެކްޓިވް ކޭސްތަކުގެ އަދަދު 671 ކަށް އަރައިފި\nމޮނިޓަރިން ހާލަތުން އުވާލުމަށް ނަގަންޖެހޭ ރެންޑަމް ސާމްޕަލްތައް ނަގަނީ\nއިއްޔެ އައްޑޫސިޓީން އެކަކުވެސް ކޮވިޑަށް ޕޮޒިޓިވްއެއް ނުވޭ.


ވެރިކަމަށް އަހަރު ފުރެނީ ، ރައްޔިތުން މާޔޫސްވެފައި، މެންބަރުން ހަނު | ތާޅަފިލި ބްލޮގް\nއަހަރު ފުރެން މާގިނަދުވަހެއް ނެތެވެ. ވައުދު ފުއްދަންވެސް، ހައްގުވާމިންވަރު ހޯދައިދޭންވެސް، އަގުބޮޑެތި ކަންކަން އަގު ދަށްކުރަންވެސް، ވަގައްނަގާފައިވާ މުދާހޯދައި ފާގަތިކަން އިތުރުކުރަންވެސް ލައްކަ ވަގުތު ދެވިއްޖެއެވެ. ރައްޔިތުންކައިރިން އެދުނު ހުރިހާކަމެއް އެދުނު މިންވަރަށްވުރެ މާ ފުރިހަމައަށް ނިންމައި ޒިންމާ ހަވާލުކޮއްފައި އޮންނަތާ މިހާރު ލައްކަ ދުވަސްވެ ރައްޔިތުންގެ އެދުންތަކާއި، އުންމީދުތަކާއި، ކެތްތެރިކަން ފަހަނަޅާދާން މިވަނީ ކައިރިވެފައިއެވެ.\nއަނިޔާވެރިކަމާއި ދެކޮޅަށްނުކުމެ، ވަޒީފާއާއި ޖާނާއި މާލު ގުރުބާންވި ގިނަ ރައްތިރުން މާޔޫސްވެފައިވާތަން ފެންނާތީ ހައިރާންވެއެވެ. ދެރަވެސް ވެއެވެ.\n“އެދުނީ ވެރިކަން ބަދަލުކޮއްދޭން. އެކަން ކޮއްދީފިން. އޭރުބުނީ މަޖިލީހުގެ އެއްބާރުލުން ނުދޭތީ އެއްކަމެއްވެސް ނުވަނީއޭ. މަޖިލިސްވެސް ދީފިން އަދިވެސް ވަކި ތަފާތެއް ނުވޭ”\n– އެމްޑީޕީ ސަރުކާރު އަދި މަޖިލިސް ގެންނަން މަގުމަތީ ހަރަކާތްތެރިވި މީހަކު ކިޔާދިން ވާހަކައެއްގެ ތަންކޮޅެއް\nސަރުކާރު ބަދަލުވުމާއެކު ދިވެހިން އެންމެ ބޭނުންވީ ކުރީ ސަރުކާރުގެ ވައްކަމާއި ރައްޔިތުންގެ ފައިސާއަށް ޣައްދާރުވި މީހުން ހިފައި ހައްޔަރުކޮށް އެފައިސާ ހުރިތާކުން ގެނެސް ހަޒާނާއަށް ލުމެވެ. އެމް އެމް ޕީ އާރު ސީ ފައިސާ ވަންތަންތަނުން ނެރެގެން ގެނައުމެވެ. ނަމަވެސް، އޭގެން ކުރީގެ ރައީސް ޔާމީނު އެކައުންޓަށް ޖަމާކުރި 1 މިލިއަން މެނުވީ އެހެން ފައިސާއެއް ހޯދަން އުޅޭހެން ހިޔެއް ނުވެއެވެ.\nގެއްލުނު މުދަލާއި، ވަގައްނެގި ފައިސާއާއި އެހެނިހެން ހިޔާނާތްތަށް ހޯދަން ހެދި ނެޝަނަލް އަސެޓް ރިކަވަރީ ކޮމިޝަންވެސް ވީތަނެއް އެގެނީކީނޫނެވެ. ގުޅައިގެން ފޯނުވެސް ނަގަނީކީ ނޫނެވެ. ކުރާ މަސައްކަތެއްވެސް އެގެނީކީނޫނެވެ. ވެރިކަމަށް އަހަރުފުރެން އުޅޭއިރު މިއީ ދިވެހިން އިންތިހާއަށް ކަންބޮޑުވާ ސަބަބުތަކެވެ.\nހިޔާނާތުގެ ބައިވެރިންނަށް ސަރުކާރާއި ދައުލުތަކުގެ ނަންހިގާ ވަޒީފާތަށް ދިނުމާއި، ޝައްކުވާ ޒާތުގެ މީހުންނަށްވެސް ސަރުކާރާއި ދައުލަތުގެ އެކި ވަޒީފާތަށްދީ ބާރުވެރިކުރުން އެއީ ދިވެހީން ރުހޭނެކަމެއް ނޫނެވެ. ސަރުކާރު ކުންފުނިތަކުގައި ޕެނަޑޯލް ބަންދުކުރަން ތިބި މީހުން އަދިވެސް ބާރުވެރިކަމާއެކު ނުފޫޒުފޯރުވަން ތިބުމާއި، ވައްކަމާއި ކޮރަޕްޝަނާއި ދެކޮޅައް ކުރާ މަސައްކަތުގެ އަމަލީ މަސަތްކަތް ފެންނަން ނެތުން އެއީ ބަލައިގަނެވޭނެ ކަމެއް ނޫނެވެ.\nވަޒީފާ އެއް އަދިވެސް ލިބެނީ ސަލާންޖަހައިގެންނެވެ. ބަދަލުވީކީނޫނެވެ. ވަކި ބަޔަކަށްނޫނީ ރަނގަޅުވަޒީފާއެއް ނުލިބޭއެވެ. މިއީ މެންބަރުންވެސް ދައްކާވާހަކަ އެވެ.\nމަޖިލީހަށް ވެއްދިވަހުން މެންބަރުމިހާ ފެންނަނީކީ ނޫނެވެ. މަހަކު އެއްފަހަރުވެސް މަޖިލީހުގެ ތަޅުމުގައި ބަހެއްކިޔާލަން ނުކެރޭއިރު މަޖިލީހުގެ މަސައްކަތުގެ ބުރަކަމުން ރައްޔިތުންގެ އުދާސްތަކށް އަޑުއަހާނެހާ ވަގުތުނުލިބެއެވެ. މިއީ ގިނަ މެންބަރުންގެ ހާލަތެވެ.\nއެޖެންޑާ 19 ކިޔާ މޮޅު ފަލްސަފާއެއް ދެކި އަރަހުމެންތިބީ މޮޔަވެ، ޖަޒީރާރާއްޖެ މަތިންވެސް ހަދާންނެތިފައެވެ. އެކަމަކުވެސް އޭގެން ބާރުވެރިވީ ބަޔަކު، ލިބުނު އިގްތިސާދީ މަންފާއެއް އެކައްޗެއްވެސް ފެންނަންއޮތީ ހަމައެކަނި މިލިއަނުން ބަދަލުހޯދާ އިބުރާއާއި، މިކަހަލަ ދެތިން މީހަކަށެވެ.\nމިނިވަންކަމުގެ ފޮނިބޮވިގެން އެކަމުގެ އުފާވެސް ލިބުނީ ފައްޔާޒު އާއިލާއަށް އެކަންޏެވެ. ދީނީ މިނިވަންކަން މީއީ އޭގެ އެއްބާވަތެވެ. އަހަރުފުރެން އުޅޭއިރު މިކަހަލަ މިކަހަލަ ކަންކަން ފެނުމުން އަނިޔާވެރި ވެރިކަމުގެ ރަނގަޅު ކަންކަންވެސް ފާހަގަވާން ފެށުން އެއީ ދުރުކަމެއް ނޫނެވެ. ވައްކަން ކުރިޔަސް، އަނިޔާކުރިޔަސް، ނުބަޔަސް، ނުލަފާޔަސް ޔާމީނު ފުރުސަތު ދިނެވެ. ކަންކަން ކުރިއެވެ. ޕްލޭނެއް ނެތަސް އިގުތިސާދު ކުރިއެވެ. އޮޅުވާލައިގެންވެސް ޒުވާނުން ބާރުވެރި ކުރިއެވެ. ބިރުދެއްކިޔަސް ކަންކަންކުރިއެވެ.\nދިވެހިން މިކުރާ އާދޭހަކީ ކޮންމެހެން ވެރިކަން ބަދަލުކުރަން ނުކުތް ކޮންމެ މީހަކަށް ސަރުކާރުގެ ވަޒީފާދީ ލާރި ދިނުމެއްނޫނެވެ. މި ކުރާއާދޭހަކީ ހައްގުވާ މިންވަރު ހޯދައިދިނުމެވެ. އަނިޔާކުރި މީހުންނަށް އަދަބުދީ ރައްޔިތުންގެ މުދަލުން ވައްކަން ކުރި މީހުން ހިފާ ހައްޔަރުކޮށް އަދަބު ދިނުމެވެ. އަނިޔާވެރި ސަރުކާރުގެ ބައިވެރިން މި ސަރުކާރާއި، ދައުލަތާއި، ދައުލަތުގެ ކުންފުނިތަކުގެ އިސްމަގާމުތަކުން ބޭރުކުރުމެވެ. ކޮރަޕްޝަނާއި ދެކޮޅަށް އަމަލީ މަސަތްކަތް ކުރުމެވެ. ދީން ހިމާޔަތްކުރުމެވެ. މަރުގެ މައްސަލަތަށް ބެލުމެވެ. ހައްގު ހޯދައިދިނުން ނޫންކަމެއް ނޫނެވެ.\nPrevPreviousމާލެ އަންނަން މަޖުބޫރުކުރުވީ ސިޔާސަތެވެ


އަންނަ އަހަރަށް ލަފާކުރާ ބަޖެޓް މަޖިލީހަށް ހުށަހަޅައިފި | Sandhaanu\nއަންނަ އަހަރަށް ލަފާކުރާ ބަޖެޓް މަޖިލީހަށް ހުށަހަޅައިފި\nއަންނަ އަހަރަށް ލަފާކުރާ ދައުލަތުގެ ބަޖެޓް ރައްޔިތުންގެ މަޖިލީހަށް ހުށަހަޅައިފި އެވެ.\nމިއަންނަ އަހަރަށް ސަރުކާރުން ހުށަހަޅާ ބަޖެޓް މަޖިލީހަށް ހުށަހާޅާފައިވާ ކަމަށް ބުނެ ފިނޭންސް މިނިސްޓްރީން މިރޭ ޓްވީޓެއްކޮށްފައި ވީ ނަމަ ވެސް އެއީ ކިހާވަރެއްގެ ބަޖެއްޓެއްކަމެއް ބުނެފައިނުވެ އެވެ.\nފިނޭންސް މިނިސްޓްރީގެ ޓްވީޓްގައި އިތުރަށް ބުނެފައިވަނީ މިބަޖެޓާ ބެހޭ އިތުރު ތަފްސީލް ފިނޭންސް މިނިސްޓަރ ބަޖެޓްގެ ސްޓޭޓްމަންޓް މަޖިލީހަށް ހުށާހަޅުއްވާއިރު ދެއްވާނެކަމަށެވެ.\nމިއަންނައަހަރުގެ ލަފާކުރާ ބަޖެއްޓަކީ 35 ބިލިއަނެއްހާ ރުފިޔާގެ ބަޖެޓެއް ކަމަށް ކުރިން ފިނޭންސް މިނިސްޓްރީން ވަނީ ބުނެފަ އެވެ.\nގާނޫނުގައި ވާގޮތުން ކުރިއަށް އޮންނަ އހަރަށް ލަފާކުރާ ބަޖެޓް ސަރުކާރުން ރައްޔިތުންގެ މަޖިލީހަށް ކޮންމެ އަހަރެއްގެ އޮކްޓޯބަރުގެ 31ގެ ކުރިން މަޖިލީހަށް ހުށަހަޅަން ޖެހެއެވެ.


Fuvahmulaku Hospital ge Dialysis Unit hulhuvaifi | Mihaaru\nޏ. އަތޮޅު ހޮސްޕިޓަލުގެ ޑަޔަލިސަސް ޔުނިޓް ނައިބް ރައީސް (ވ) ބައްލަވާލައްވަނީ -- ފޮޓޯ: ހެލްތު މިނިސްޓްރީ\nފުވައްމުލަކު ހޮސްޕިޓަލުގެ ޑަޔަލިސިސް ޔުނިޓް ހުޅުވައިފި\n11 ޑިސެމްބަރ 2019 - 22:22 11 comments\nޏ. އަތޮޅު ފުވައްމުލަކު ހޮސްޕިޓަލުގެ ޑަޔަލިސަސް ޔުނިޓް ނައިބް ރައީސް ފައިސަލް ނަސީމް މިއަދު ހުޅުވައިދެއްވައިފި އެވެ.\nއެ ހޮސްޕިޓަލުގައި ބޭއްވި ރަސްމިއްޔާތުގައި އެ މަނިކުފާނު ވިދާޅުވީ ރައްޔިތުންނަށް މުހިއްމުވާ ކަންތައްތައް ފަސޭހަ އިން ފޯރުކޮށްދިނުމަށްޓަކައި މި ސަރުކާރުން ވަރަށް ބޮޑަށް ސަމާލުކަންދޭ ކަމަށެވެ. އަދި ރާއްޖޭގެ ސިއްހީ ދާއިރާގެ ހިދުމަތް ފުޅާކޮށްދިނުމަށް ބޮޑު ހޭދައެއް ކޮށްފައިވާ ކަން ފާހަގަކުރެއްވި އެވެ.\nދުވާލަކު 150 އާއި 200 އާ ދެމެދުގެ މީހުން ހިދުމަތް ހޯދަމުން އަންނަ އެ ހޮސްޕިޓަލުގައި ގާއިމްކުރީ އެއްފަރާ ތިން މީހުންނަށް ހިދުމަތް ދެވޭ ވަރުގެ ޑަޔަލިސިސް ޔުނިޓެކެވެ. މި ޔުނިޓް އިފްތިތާހުކުރެއްވުމަށް ފަހު އެ މަނިކުފާނު ވަނީ، އެ ޔުނިޓުގެ އިތުރުން ހޮސްޕިޓަލުގެ އެހެން ތަންތަން ވެސް ބައްލަވާލައްވައިފަ އެވެ.\nނައިބު ރައީސް ފައިސަލް ނަސީމް (މ)، ޏ. އަތޮޅު ހޮސްޕިޓަލުގެ ޑަޔަލިސަސް ޔުނިޓް އިފްތިތާހުކުރައްވަނީ -- ފޮޓޯ: ރައީސް އޮފީސް\nބަލިތަކުން ރައްކާތެރިވުމަށްޓަކައި ދުރާލާ ފިޔަވަޅު އެޅުމުގެ މުހިއްމުކަމާ ގުޅޭ ގޮތުން ވެސް ނައިބް ރައީސް ވާހަކަ ދެއްކެވި އެވެ. އަދި ބަލި މީހުންނަށް ހިދުމަތްދޭ އިރު ހިނިތުންވުމާ އެކު މުއާމަލާތް ކުރައްވަން ހޮސްޕިޓަލުގެ މުވައްޒަފުންގެ ކިބައިން އެ މަނިކުފާނު އެދިވަޑައިގަތެވެ.\nމި ދަތުރުފުޅުގައި އެ މަނިކުފާނު ވަނީ ފުވައްމުލަކުގައި ހުންނަ ޑްރަގް ޓްރީޓްމެންޓް އެންޑް ޑިޓޮކްސިފިކޭޝަން ސެންޓަރަށް ވެސް ޒިޔާރަތްކުރައްވައިފަ އެވެ.\nއިތުރު ލިޔުންތައް ސިއްހަތު ފުވައްމުލަކު ހޮސްޕިޓަލް ޑަޔަލިސިސް ހެލްތު މިނިސްޓްރީ ނައިބު ރައީސް ފައިސަލް ނަސީމް\nބަލިވީމާ ކުޑަރަށާއި ބޮޑުރަށު މީހާ ތަފާތުވެގެން ނުވާނެ\nއާއްމުސިއްހަތާ ބެހޭ ބޮޑު މަހާސިންތާ ފަށައިފި


Report : Dhe Supari Fonuvaidheebala! ދެ ސުޕާރީ ފޮނުވައިދީބަލަ – Huvadhoo News Report : Dhe Supari Fonuvaidheebala! Huvadhoo News\nދެ ސުޕާރީ ފޮނުވައިދީބަލަ\nކައި ނިންމާލައި ހަމަޖެހިލައިގެން ރަނގަޅަށް ދުފާލަން ބޭނުންވެގެން ބަލާލި އިރު، ދުފާފޮށީގައި ބިލެތްކޮޅެއް ކީއްކުރަން ފޯއްކޮޅެއްހާ މިންވަރުވެސް ނެތެވެ. ހަނދާނެ ގޮތް ހުސްވެ ކަންބޮޑުވިއެވެ. ދުފާއެއްޗެއް ގަންނަންވެސް ފިހާރަޔަކަށް މިދެވެނީ ހުއްދަ ނަގައިގެން ހަފްތާއަކު އެއްފަހަރު އެންމެ ގަޑި އިރަކަށެވެ. އަނެއް ހަފްތާ ޖެހެންދެން ދުފާނުލައި ހުންނަންވީހޭ ހިތަށް އެރިއެވެ. ފިކުރު ބޮޑުވެ ހަނދާނޭ ގޮތް ހުސްވިއެވެ. އިއްޔެވެސް ބިލެތްކޮޅެއް ހޯދަން އެކި ގާޑިޔާތަކަށް ގުޅުނު އަދަދެއް ނޭނގެއެވެ. ދަތުރު ފަތުރުގެ ޚިދުމަތް މެދުކެނޑިފައި ވާތީ ކައިރި ރަށަކުން ބިލެތްކޮޅެއް ވެސް ނުލިބޭކަމަށް ގިނަ ގާޑިޔާތައް ހިންގާ ފަރާތްތައް ބުނެއެވެ.\nފަހަތުންހެން ކަހަލަ ގޮތަކަށް އެންމެ ހަގު ކާފަދަރި އައިސް، ކާފާ ދުފާއެތިކޮޅެއް ދީބަލާށޭ ބުނުމުން ހައްތާ ރުޅިގަދަވިއެވެ. މިއުޅެނީ ދުފާލާނެ އެތިކޮޅެއް ނެތިގެންނެވެ. އެކަމަކު ރުޅިއައިކަމަށް ނެހެދި ބުނެލީމެވެ. ތީ އެއްވެސް ކަމެއް ނޫނޭ ބުނެ ފޯނު ދީބަލާށޭ އެސޮރު ބުންޏެވެ. ފޯނު ދިއްކޮއްލުމާއެކު، ނަންބަރެއް ޖަހާލުމަށްފަހު، ގޭގެ އެޑްރެސް ބުނުމަށްފަހު ދެ ސުޕާރީ ފޮނުވުމަށް އެސޮރު ބުނެލިއެވެ.\n“ދަރިފުޅާ ކީއްތިކުރީ؟ އެންމެ2ސުޕާރީ ބަޔަކު ގެޔަށް ގެނެސްދޭނެތަ؟” ފޯނު ދެވުނު މޮޔަ ހީވަމުން ބުނެލެވުނެވެ. “އާ ކީއްވެ ނުގެންނަންވީ ކާފާ؟ އެވެސް ރުފިޔާ ނޫންތަ؟” އެ ސޮރު ލާނެތް ރާގެއްގައި ބުނެލިއެވެ. ދޮގެއް ނޫނެވެ. ހަޤީޤަތުގައިވެސް މަގޭ ލާނެތް ކުޑަސޮރު އެބުނީ ބުއްދިވެރި ވާހަކައެކެވެ. ނަމަވެސް އެހާ ކުޑައެއްޗެއް ގެނެސްދީފާނެކަމާމެދު ކުޑަކޮށް ސުވާލު އުފެދުނެވެ.5ވަރަކަށް މިނެޓް ވީތަނާ ފޯނެއް އައެވެ. “ބޭރުގަ މިހިރީ ސުޕާރީ ހިފައިގެން އައިސް” ވާހަކަ ދެއްކި ފަރާތް ބުނެލިއެވެ. ބޭރަށް ނުކުމެ ރުފިޔާ ދިނުމަށްފަހު ދެ ސުޕާރީ ހޯދައި، އަދި ދެކިލޯ ފޯއް ޑެލިވަރީ ކޮށްދިނުމަށް ޑެލިވަރީއަށް އައި ކުއްޖާކައިރިން އެދުނީމެވެ.\nކޮވިޑް19 ގެ ބަލިމަނޑުކަން މުޅިރާއްޖެއަށް ފެތުރި، ދިވެހިރާއްޖޭގެ މީހުން ދިރިއުޅޭ ގިނަ އަދަދެއްގެ ރަށްތައް، މޮނިޓަރިންގ ހާލަތަށް އައިސްފައިވާ މިފަދަ ދަނޑިވަޅެއްގައި، ފިހާރަތަކަށް ގޮސް ވިޔަފާރިކުރުން ވަނީ ގިނަ ރަށްތަކުގައި ހުއްޓުމަކަށް ގެނެވިފައެވެ. ގިނަ ވިޔަފާރިތަކަށް ކުރިމަތިވެފައިވާ މާލީ ގެއްލުންތަކުން އަރައިގަތުމަށް، ވިޔަފާރިތައް އޮންލައިންކޮށް، ކަސްޓަމަރުން ގަންނަން ބޭނުންވާ ތަކެތި ކަސްޓަމަރުންގެ ދޮރާއި ހަމަޔަށް ފޮނުވަން މިހާލަތުގައި މިވަނީ މަޖުބޫރުވެފައެވެ. ވިޔަފާރިއަށް ލިބެމުންދާ ގެއްލުން ކުޑަކުރުމަށް ފިހާރަތަކުގެ ހަރުތަކުގައި ވިއްކަން ބަހައްޓާފައި ހުރި މުދާތައް، ކަސްޓަމަރުންގެ ދޮރާހަމަޔަށް ފުނުވައިގެންވެސް ވިއްކުން ނޫން ގޮތެއް މިއަދު ނެތެވެ.\nދެ ސުޕާރީ އުރަ ތަނަކަށް ޑެލިވަރީކުރުމަކީ ބޮޑު ޖޯކެއް ކަމަށް ބައެއް ފަހަރަށް ނެގުމުގެ ފުރުޞަތު އެބައޮތެވެ. ނަމަވެސް ވިޔަފާރީގެ ނަޒަރަކުން ބަލާއިރު އެއިން ލިބޭ ގެއްލުމެއް ނެތެވެ. މި ލިޔުމުގައި ގެނެވިފައިވާ ހާދިސާއަށް އެކަނި ބެލި ކަމުގައި ވީނަމަވެސް، ދެ ސުޕާރީގެ ޑެލިވަރީއާއެކު، އިތުރު އޯޑަރެއް ލިބެއެވެ. ވިޔަފާރިކުރާ ފަރާތްތައްވެސް، ވިޔަފާރީގައި ނަފާ ހޯދަން އެދޭނަމަ، ހާލަތާއި، ކަސްޓަމަރުންގެ ބޭނުންތަކަށް ބަލައިގެން ޚިދުމަތް ދީ، ޚިދުމަތް ހޯދާ ފަރާތުގެ ލޯތްބާއި އިތުބާރު ހޯދަން ކޮންމެހެން ޖެހެއެވެ. އެހެން ނޫންނަމަ، އެވިޔަފާރީގައި ކުރިއެރުމެއް ފެނިގެން ނުދާނެއެވެ.


Vaahaka: Kamana'attakai... (5) | ThePress\nބަދުރު ބަލާ އައިސް ތިބީ މިސްކިތުމަގުގޭ މޫސާފުޅު ފޮނުވައިގެންނެވެ. އޭނާ ބަލައި އައިސް ތިބި މީހުންނާއެކު ދިއުމުގެ ކުރިން ރަނގަޅަށް އޭނާ ގޭތެރެއަށް ބަލާލިއެވެ. އަދި އެދުރުބެ ގޯތިން ކަމަނަ އަންނަންވާއިރަށް އެނބުރި އާދެވޭނެ ކަމުގެ އުންމީދުގައި ބަދުރު ބަލާ އައި މީހުންނާއެކީ ގެއިން ނުކުމެގެން ދިޔައީ އެނާ ބޭނުންވާ ސާމާނުތައް ހިފައިގެންނެވެ. އޭރު އޭނާގެ ހިތަށް ވަނީ ކޮންމެވެސް ވަރެއްގެ ނުތަނަވަސް ކަމެއް ވެރިވެފައެވެ.\nމޫސާ ފުޅު ގޯއްޗަށް ބަދުރު ވަން އިރު ތަންމަތީގައި އޮތް ބަލި އާމިނާ ދީގެ ހާލު ރަނގަޅު ނުވާކަމަށް މޫސާފުޅު ބުންޏެވެ. "ބަދުރުގެ ބައްޕަ ނިޔާވިފަހުން އާމިނަގެ ހާލު ދަނީ ދަށަށް. ބައްޕަގެ މޮޅު ފޮތްތައް ބަލައިގެން ބަދުރަށް މިކަން ވާނެހެން ހީވޭތަ؟"\nމޫސާފުޅު ކުރި ސުވާލަށް ޖަވާބު ދެމުން ބަދުރު އިސްޖަހާލިއެވެ. "ވީވަރެއް ކޮށްދެވެތޯ ބަލާނަން. މުޅިން ބަލިން ފަސޭހަ ކޮށްދެވޭނެ ގޮތެއް ހޯދޭތޯ މިބަލަނީ"\nއާމިނަ ބާއްވަފައި އޮތް ކޮޓަރިއަށް ބަދުރު ވަދެ އޭނާ ގެނައި ސާމާނުތައް ތަޅުން މަތީ އަތުރާލުމަށްފަހު އާމިނަ ގާތަށް ގޮސް ބަދުރު ހުއްޓުނެވެ. ލޯ ވަޅުވަދެ މީހާ ވަނީ ހިކިގެން ގޮސް އަނަރޫފަ ވެފައެވެ. މެދު އުމުރުގެ އާމިނަ ވައްތަރީ އުމުރުން ދުވަސްވެފައިވާ މީހަކާއެވެ. ތުނފަތްވެސް ވަނީ ހިކިގެން ގޮސް ތަންތަނުން ފަޅަފަޅާއިގެން ގޮސްފައެވެ.\nބަދުރު ގެނައި ސަމާނުތަކުގެ ތެރެއިން ފެން އަލާފައިވާ ރުނބާ އާމިނަގެ ތުނބުގައި ޖައްސާލުމަށްފަހު އެއިން އެތިފޮދެއް ބުއިމަށް ބަދުރު އެދުނެވެ. ބަދުރުގެ އެދުމަށް އާމިނަ ދެކޮޅުހަދާކަށް މަސައްކަތެއް ނުކުރެއެވެ. ބަދުރު އެދުނު ފަދައިން އެފެންފޮދު އޭނާ އެއް ނޭވާމަތިން ބޯލާއި ހުސްކޮށްލައިފިއެވެ. ބަދުރުގެ މުށުތެރޭ ހުޅުވާލަމުން އަތުގައި ހުރި ކުޑިތަކަށް ފުމެލާ އާމިނައާ ދިމާއަށް އެ ކުނޑީތައް އޭނާ ބުރުވާލިއެވެ. އިސާހިތަކު އެނދުގައި ހަމަޖެހިލި އާމިނަގެ އެސްފިޔަތަކަށް ބަރުވެ އޭނާގެ ދެލޯ މެރިއްޖެއެވެ.\nއާމިނައަށް ނިދުނީކަން ބަދުރަށް ޔަގީންވުމުން އޭނާގެ ބައްޕަގެ ފޮތްތަކުގައި ބުނެފައިވާ ކިޔެވެލިތައް އޭނާ ކިޔަވަން ފެށިއެވެ. ހަނދާންކޮށްގެން އެންމެ ތަންކޮޅެއްވެސް ވައްޓާ ނުލާ އޭނާގެ މަސައްކަތް ކުރިއަށް ގެންދިޔައެވެ. އާމިނަ ހޭއަރަންދެން ބަދުރަށް އެހެން ކިޔަވަން އިންނަން މަޖުބޫރެވެ. އެއީ އެ ފޮތުގައި ބުނެފައިވާ ގޮތެވެ.\nހުއްޓުމެއް ނެތި ބަދުރު ކިޔަވާތާ އެތައް އިރެއްވީ އިރުވެސް އާމިނަ ލޮލެއް ނުހުޅުވިއެވެ. ބަދުރު ހާސްވެ ކަންބޮޑުވި ނަމަވެސް ކިޔެވުން ހުއްޓާކަށް އޭނާ ގަސްތެއް ނުކުރިއެވެ. އެ ކޮޓަރި ބޭރުގައި މަޑުކޮށްގެން ހުރި މޫސާފުޅު އޭރު ހުރީ ކެތްމަދުވެފައެވެ. އެހާ ގިނަ އިރުތަކެއް ނަގާތީއާ އާމިނަގެ އަޑެއް ބަޑެއް ނީވޭތީއާ އެކީގައެވެ.\nކިޔަވަމުންދިޔަ ބަދުރުގެ ލޮލަށް ނިދި އަންނަ ގޮތްވާން ފެށިއެވެ. ލޮލަށް ބަރުވެ އެސްފިޔަ ޖެހޭ ގޮތްވިއެވެ. ނަމަވެސް އޭނާ ކިޔެވުން ހުއްޓާލާކަށް ގަސްތެއް ނުކުރިއެވެ. ކެތްތެރިކަމާއެކީ އޭނާ ކިޔަވަމުން ދިޔައީ އާމިނަގެ ފުރާނަ ސަލާމާތް ކުރެވެން އޮތް ހަމައެކަނީ ގޮތަކީ އޭއީކަމަށް ވާތީއެވެ.\nބަދުރު ކިޔަވާތާ އިރުގަޏޑެއް ވީ ފަހުން ކުއްލިއްކަށް ނިދާފައި އޮތް އާމިނަ ފުން ނޭވާއެއް އެތެރެކޮށް ދެލޯ ތަންމިނަށް ހުޅުވާލައިފިއެވެ. ގަޔަށް ބާރު އަރާ މީހާގެ ހަށިގަނޑު އިދިފުށަށް ދަމައިގަތް ވަގުތު މޫސާފުޅުގެ ނަމުން އާމިނަ ގޮވާލީ ވޭނީ އަޑަކުންނެވެ.\nފެންޑާގައި މަޑުކޮށްގެން ހުރި މޫސާފުޅަށް ހިމޭނަކުން ނުހުރެވުނެވެ. އާމިނަ ގޮވާލި އަޑަށް އޭނާ މުންޑުގަނޑު އަރުވާ ޖަހަމުން އެ ކޮޓަރިއަށް ވަނެވެ. ނޭވާލާން އާމިނަ ތެޅުމުން ފޮޅެމުން ދިޔަ އިރުވެސް ބަދުރު ކިޔެވެލި ހުއްޓާނުލައި ދިޔައީ ކިޔަވަމުންނެވެ. ކުރިއަށް ފިޔަވަޅެއްވެސް އަޅަން ނުކެރިފައި ހުރި މޫސާފުޅު އާމިނައަށް މަޑުމަޑުން ގޮވާލިއެވެ. އެ ވަގުތު ބޯ ހިއްލާލަމުން އާމިނަ ދޮރާ ދިމާއަށް ބަލާލީ ބަލިކަށި ގޮތަކަށެވެ. އެ ބެލުމުގައި ތަފާތު ކަމެއް މޫސާފުޅަށް ފާހަގަވިއެވެ. ނަމަވެސް ކުރިއަށް ފިޔަވަޅެއް އަޅާން ބެނުން ނުވެފައި މޫސާފުޅު ކެތްތރިކަން އިސްކުރީ އޭނާގެ އަނބިމީހާ ސަލާމަތްކުރަން ކިޔަވަމުންދިޔަ ބަދުރުގެ އިޗާރާތެއް ނުލިބި އެތަނަށް ވަނުމަކީ ގޯހަކަށް ވެދާނެތީއެވެ.\nމޫސާ ފުލާ ދިމާއަށް ބަލަން އޮތް އާމިނަ އޭނާގެ އެއް އަތް ކުރިއަށް ދިއްކޮށްލަމުން ތުންފަތް ހަރަކާތްކޮށްލަން މަސައްކަތް ކުރިއެވެ. ނަމަވެސް އެވަގުތު އާމިނަގެ ގަޔަށް އަރާފައިވާ ބާރުގަނޑު މުޅިންހެން ކެނޑި މީހާ މައިތިރި ވެއްޖެއެވެ.\nކިޔަވަން އިން ބަދުރުގެ ގައިގާ ވައިރޯޅިއެއް ބީހިލި ކަމުގެ އިހްސާސްވުމުން ސިހިފައި އޭނާ އާމިނައާ ދިމާއަށް ބަލާލީ ކަމެއް ގޯސްވެއްޖެހެން ހީވުމުންނެވެ. ކިޔެވުން ހުއްޓާލުމަށްފަހު އާމިނައާ ދިމާއަށް ބަލަން ހުރެ ބަދުރު ކުރިއަށް ޖެހި އާމިނަގެ އަތުގައި ހިފާލިއެވެ. މަންޒަރު ބަލަން ދުރުގައި ހުރި މޫސާފުޅު ވެސް އަވަހަށް ކޮޓަރިއަށް ވަދެ އާމިނަ އޮތް ރޯނު އެނދު ކައިރިއަށް އައިސް ހުއްޓުނެވެ. ބަދުރު އޭނާގެ އަތުން ދޫކޮށްލަމުން ފަހަތަށް ފިޔަވަޅެއް އަޅާލިއެވެ. އާމިނަގެ ކަޅި ވަނީ އެއް ދިމާއަކަށް ހުއްޓިފައެވެ. މޫސާ ފުޅު ރޮމުން އައިސް އާމިނަގެ ހުޅުވިފައިވާ ދެލޯ މަރާލަން މޫނުގައި އަތް ހާކާލިއެވެ. އާމިނަގެ ފުރާނައެއް ނެތެވެ.\nމޫސާފުޅު އަޑުގެ ނެތްތަނަށް ރޮއެގަތެވެ. އޭނާގެ އާމިނަ މި ދުނިޔެއިން ވަކިވެގެން ދިޔައީއެވެ. ބަދުރު ހުރީ ގޮތް ހުސްވެފައެވެ. އެ ސިހުރު ކާމިޔާބު ނުވެ އާމިނަގެ ފުރާނަ ދިއުމުން ބަދުރު ހުރީ ހިތް ނުތަނަވަސް ވެފައެވެ. ބަލާކަށް ނުހުރެ ބަދުރާ ދިމާއަށް މޫސާފުޅު ހަޅޭއް ލަވައިގަތެވެ. އަދި އޭނާ މިތަނުން ދާށޭ ކިޔައި ރޮއެގަތެވެ. އާމިނަގެ ފުރާނަ ސަލާމަތެއް ނުކުރެވުނެވެ. ބަދުރުގެ ބައްޕަ ހުރި ނަމަ އެކަން ކުރެވުނީސް ކަމަށް ބުނެ މޫސާފުޅު އަޑުގެ ނެތްތަނަށް ރޯން ފެށިއެވެ.\nދެން ކުރެވޭނެ މާ ބޮޑުކަމެއް ނެތުމުން ބަދުރު ގެނައި ސާމާނުތަކާއެކު އެގެއިން ނުކުމެގެން ދާން ހިނގައިގަތެވެ. އާމިނަ މަރުވުމުން އޭނާއަށް ވެސް ވަނީ ފުން ހިތާމައެއް ކޮށްފައެވެ. ބައްޕަގެ ފޮތްބޮނޑި ހާވައިގެން އޭނާއަށް ކުރެވެން އޮތް ހުރިހާ ކަމެއް ކުރި ނަމަވެސް އާމިނަ ސަލާމަތެއް ނުކުރެވުނެވެ.\nއެ ހިޔާލާއި ފިކުރުގައި ހުރެ އޭނާ އެގެއިން ނުކުންނަށް ދިޔަ ވަގުތު އެގޭތެރެއަށް ތައްކާނު ވަދެގެން އައިއިރު ބަދުރުގެ ގައިގާ އަޅައިގަތެވެ. އެއީ މޫސާފުޅާއި އާމިނާ ދީގެ ފިރިހެން ދަރިކަން ބަދުރަށް އެނގުނެވެ. ތެޅެމުން ފޮޅެމުން އައިސް ގޯތިތެރެއަށް ވަތް ބަދުރު ހުރީ ދާހިއްލާ ފޯވެފައެވެ. އޭނާގެ ގައިން ބަދުރަށް ދުވީ ފާޑެއްގެ ދުން ވަސްގަނޑެކެވެ. މިވަގުތު އެތާ މަޑުކޯށްފި ނަމަ ގިނަ ބައެއްގެ ރުޅިގަނޑު އޭނާއަށް އަމާޒުވާނެ ކަން އެނގޭތީ ބަދުރު ބޭނުންވީ އަވަހަށް އެތަނުން ދާށެވެ.\nގޯތިން ބޭރަށް ނުކުތް އިރު އިރުއޮއްސުމާ ގާތްވެއްޖެ ކަން ބަދުރަށް އެނގުނެވެ. އެހެންކަމުން އޭނާ އަވަހަށް ގެއަށް ދާން މިސްރާބު ޖެހީ މިހާރު ކަމަނަ ގެއަށް ގޮސްދާނެތީ އެކަމާ ކަންބޮޑުވެ ހުރެއެވެ. ހަލުވި ފިޔަވަޅުތަކެއްގައި ގެއަށް ދާން ހިނގައިގަތް ބަދުރުގެ ފިޔަވަޅު މަޑުޖެހުނީ އޭނާގެ ނަމުން މީހަކު ގޮވާލުމުންނެވެ.\nދަރުބޮނޑިއެއް ހިފައިގެން މަގުގެ އެއްފަރާތުން އައި އެދުރުބެއަށް ބަދުރު ފެނުމުން ފިޔަވަޅު މަޑުކޮށްލިއެވެ. "ކަމަނަ ކޮބާ؟ މިއަދު ފިލާވަޅު ނަގާކަށްވެސް ނާދެ. އަނެއްކާ އެ މަންޖެ ބަލީތަ؟"\nއެދުރުބެ ހިފަހައްޓައިގެން ހުރި ދަރުބޮނޑި ބޯމަތިން ތިރިކޮށްލަމުން ކޮށްލި ސުވާލާއެކު ބަދުރުގެ ފައިދަށުން ބިންގަނޑު ދެމިގަތް ކަހަލައެވެ. އެދުރުބެ ދެއްކި ވާހަކަ އޭނާއަށް ގަބޫލުކުރަން ދަތިވިއެވެ. އެދުރުބެގެ ވާހަކަތަކުން ބަދުރުގެ ސިކުނޑިއަށް އެތައް ހިޔާލުތަކެއް އެއްވެ މަސްހުނި ވާނަ ފަށައިފިއެވެ. އެދުރުބެ ގޯއްޗަށް މިއަދު ކަމަނަ ނުދާ ކަމަށް ވާނަމަ ކަމަނަ ދެން ދާނީ ވަކި ކޮންތާކަށް ހެއްޔެވެ.\nއެދުރުބެއަށް ޖަވާބެއް ދިނުމެއް ނެތި ބަދުރު ފަޔަށް ލެވުނު ބާރެއްލާ އޭނާގެ ގެއާ ދިމާއަށް ދުއްވައިގެތެވެ. ދިޔަ މަގުމަތީގައި ކަމަނަ ދަންނަ އޭނާއާ އެއް އުމުރު ފުރައެއްގެ ކުދިންގެ ގޭގެއަށްވެސް ބަދުރު ގޮސް ކަމަނަ ދެކުނިންތޯ ސުވާލުކުރިއެވެ. އެންމެންވެސް ދިނީ އެއް ޖަވާބެކެވެ. މިއަދު އެއިން އެއްވެސް ކުއްޖަކާ ކަމަނައާ ދިމާ ނުވާ ކަމަށެވެ.\nބަދުރުގެ ސިކުނޑި ފަޅައިގެންދާ ވަރު ވިއެވެ. ގޯއްޗަށް ވަދެވުމާއެކު ކަމަނަގެ ނަމުން ގޮވަމުން ގޮސް ބަދުރު ގޭތެރެއަށް ވަދެގަތެވެ. ކަމަނަގެ ހިލަމެއް ނުވިއެވެ. ގޭތެރެ ހުރީ ބަދުރު އެގެއިން ނުކުމެގެން ދިޔައިރު ހުރި ގޮތަށެވެ. އެއްވެސް އެއްޗެއް ހުރި ތަނަކަށް ބަދަލެއް އައިސްފައެއް ނުވެއެވެ.\nކަކޫ ޖަހާ އިންތަނަށް ބަދުރު ތިރިވެ ރޯން ފެށިއެވެ. އޭނާގެ ހުރި ހަމައެކަނި އާއިލާ މިހަކީ ކަމަނައެވެ. ކަމަނަ އުފަންވި ދުވަހު އޭނާގެ އަންހެނުން ވަނީ މި ދުނިޔެއިން ވަކިވެގެން ގޮސްފައެވެ. އެންމެ ފަހާ ޖެހެންދެން އޭނާއާ އެކީގައި ހުރީ އޭނާގެ ބައްޕަ ވެސް މަރުވިތާ ދުވަސްތަކެއް ވެއްޖެއެވެ. ދެން އޭނާގެ ހުރި ހަމައެކަނި މީހަކީ ކަމަނައެވެ. ކަމަނަ ގެއްލުން އެއީ އޭނާއަށް ބަރުދާސްތު ކުރެވޭނެ ކަމެއް ނޫނެވެ.\nމަޒީގެ ހަނދާންތަކަށް ގެއްލިފައި އޮތް ބަދުރަށް ހަމަހޭވެރިކަންވީ ޖަހާލި ބާރު ގުގުރިއެއްގެ އަޑު އޭނާގެ ކަންފަތުގައި ޖެހުމުންނެވެ. ސިހިފައި ކަހަލަ ގޮތަކަށް ބަދުރަށް ބަލާލެވުނީ ގޭގެ މައިދޮރާ ދިމާލުން ހިޔަންޏެއް ވުމުންނެވެ. އޮތްތަނުން ތެދުވަމުން މިވަގުތު އޭނާ އަންނަން ޖެހޭ ސަބަބެއް ނޭނގުމުން ނިތަށް ރޫ ގިނަކޮށްލެވުނެވެ. ރޯނު އެނދުމަތިން ފައިބެ ބަދުރު އެގެއިން ނުކުތުމަށް ހިނގައިގަތެވެ. އެގޭ ދޮރުމަތިން ވަލު ފަރާތާ ދިމާލަށް ދިޔަ ހިޔަނި ބަދުރަށް ފެނުނެވެ. މިއޮއް ފަދަ ގަޑީގައި ކަމަނަ އައިސް އޭނާއަށް އެ އިޝާރާތްކުރަން ޖެހެނު ސަބަބު އޭނާ ދެނެގަންނަން ބޭނުންވިއެވެ.\nގެއިން ނުކުމެ ވަލުފަރާތުގައި ހުރި ކެޔޮވަލާ ދިމާލުގައި ރަތް ލިބާހެއް ލައިގެން ހުރި ކަމަނަ ފެނުމުން ބަދުރު މަގުމައްޗާ ދިމާއަށް ބަލާލިއެވެ. އިރު އޮއްސުމުގެ ދަޅަތައް ދައްކަން ފަށައިފައިވާ އެވަގުތު އެހިސާބުން މީހަކަށް ކަމަނަ ފެނިދާނެތީ އޭނާ ޖެހިލުން ވިއެވެ. މުންޑުގަނޑު ކޮށިކުރަމުން އޭނާ ކެޔޮވަލާ ހަމައަށް ގޮސް ހުއްޓުނެވެ. އަދި ވީ ކީއްތޯ ސުވާލު ކުރުމުން ކަމަނަ އިސްޖަހާލިއެވެ.\n"އެމީހުން އައްބާސް ހޯދަން ނުކުމެއްޖެ. މިހާރު އެ އުޅެނީ ފާލު ބަލަން. އަންނަ މަހުގެ ސާދަވިލޭރެއަށް މަޑުކުރާނެ ކަމެއް ނެތް. ބާކީ އޮތީ އެންމެ މަރެއްނު"\nކަމަނަގެ ވާހަކަތަކުން އަންނަ މަހަށް މަޑުކުރުމަކީ ރަނގަޅު ކަމެއް ނޫން ކަމަށް ބުނުމުން ބަދުރުގެ ބޮލުގައި ރިއްސާލިއެވެ. ހަދާނެ ގޮތަކާ މެދު ވިސްނާލަން ބަދުރަށް މަޑުކޮށްލުވުނު ވަގުތު އަނެއްކާވެސް ވާހަކަ ދެއްކީ ކަމަނައެވެ. "ކޮން ކަމަކާ ތިވިސްނަނީ ސާދަ އަދި ފަނަރަ ވިލޭރެއަކީ އަހަރެންގެ ބާރު ގަދަވާ ދުވަސްތައް. އެހެންވީމަ މިރޭ މިކަމާ އުޅެންވީ. އެހެންނޫނީ ކަމެއް ނުވެ އުޅެނިކޮށް ހުރިހާ ކަމެއް ފަޅާ އަރާފާނެ. ތިން މަރު. އެއީ މިކަން ފެށިއިރުވެސް ބޭނުންވި ގޮތް"\nބަދުރު އާއެކޭ ބުނުމާ އެކު ކަމަނަ އެ ކެޔޮވަލު ތެރެއަށް ވަދެ ގެއްލިއްޖެއެވެ.


SunOnline: 2050 anna iru raajjeyge aabaadhee gai gina vaany dhuvas vee meehun\n2050 އަންނަ އިރު ރާއްޖޭގެ އާބާދީގައި ގިނަވާނީ ދުވަސްވީ މީހުން\nއައިޝަތު ފަރީޙާ 13 Jul 2018, 01:56\n"ރަސް ރަނި"ބަގީޗާ ގައި ބަޔަކު ހަރަކާތްތެރި ވަނީ -- ސަން ފޮޓޯ/ ފަޔާޒު މޫސާ\nދެހާސް ފަންސާސް ވަނަ އަހަރު އަންނައިރު ރާއްޖޭގެ އާބާދީގައި ގިނަވާނީ އުމުރުން ދުވަސްވީ މީހުންކަމަށް، ޔުނައިޑަޓް ނޭޝަންސް ޕޮޕިއުލޭޝަން ފަންޑުން ތައްޔާރުކޮށްފައިވާ މޯލްޑިވްސް ޕޮޕިއުލޭޝަން ޕްރޮޖެކްޝަން ރިޕޯޓުން ދައްކައިފިއެވެ.\nދުނިޔޭގެ އާބާދީ ދުވަހާއި ގުޅުވައިގެން އާންމު ކުރި އެ ރިޕޯޓު ގައި ބުނެފައިވަނީ 2050 އަންނައިރު ރާއްޖޭގެ އާބާދީ މިލިއަނަކާ ގާތްކުރާނެ ކަމަށެވެ. އެހާތަނަށް ރާއްޖޭގައި 557،537 ދިވެހިންނާއި، 416،822 ބިދޭސިން އުޅޭނެ ކަމަށް ވަނީ ލަފާކޮށްފައެވެ.\nއެ ރިޕޯޓުގައި ބުނެފައިވަނީ 2050 ގައި ރާއްޖޭގެ އާބާދީގެ 54 ޕަސެންޓު ދުރިއުޅޭނީ މާލޭގައި ކަމަށެވެ. އަތޮޅު ތަކުގެ އާބާދީ މާލެ އާ އަޅާބަލާއިރު މަދުވާނެ ކަމަށާއި އޭގެ ސަބަބަކީ ދަރިމައިވުމުގެ ނިސްބަތް ދަށްވުމާއި ހިޖުރަކުރުން ކަމަށް ވަނީ ބުނެފައެވެ. އެހާތަނަށް މާލެ ފިޔަވައި 10،000 މީހުންގެ އާބާދީ އެއް ދިރިއުޅޭނެ ކަމަށް ލަފާކޮށްފައިވަނީ ހދ. އަތޮޅާއި ރ. އަތޮޅު ގެ އިތުރުން އދ އަތޮޅާއި ހައްދުންމަތި އަދި އައްޑޫ ސިޓީ އާއި ކ. އަތޮޅުގައެވެ.\nއެ ރިޕޯޓުގައި ބުނެފައިވާގޮތުން 2050 އަންނައިރު ރާއްޖޭގެ އާބާދީގެ ކޮންމެ 100 މީހަކުން 11 މީހުންނަކީ ކުޑަކުދިންނަށް ވާނެ އެވެ. އެހާތަނަށް ދިވެހިންގެ އެެވްރެޖު އުމުރަކީ 84 އަހަރު ކަމަށްވެސް ވަނީ ލަފާކޮށްފައެވެ. ރާއްޖޭގެ ކުޑަކުދިންގެ އާބާދީ އެންމެ މައްޗަށް ދާނެ ކަމަށް ލަފާކޮށްފައިވަނީ 2030 ގައެވެ. އޭގެ ފަހުން ކުޑަކުދިންގެ އާބާދީ ދަށަށް ދާނެ ކަމަށްވެސް ވަނީ ލަފާކޮށްފައެވެ.\nއެ މުއްދަތުގައި މަސައްކަތް ކުރާ މީހުންގެ އާބާދީ 779،109 އަށް އަރާނެ ކަމަށް ލަފާކޮށްފައިވާއިރު އެއީ އާބާދީގެ 68 ޕަސެންޓެވެ. ޑިޕެންޑެންސީ ރޭޝިއޯ އުޅޭނީ 1:1 ގައެވެ. މާނައަކީ މަސައްކަތް ކުރާ ކޮންމެ އެކަކަށް ބަރޯސާވާ އެކަކު ހުންނާނެއެވެ.\nއިއްޔެ އާންމު ކުރި ރިޕޯޓަކީ 2014 ވަނަ އަހަރު ރާއްޖޭގައި ކުރިއަށް ގެންދިޔަ ބޯހިމެނުމުގެ ނަތީޖާ ގެ މައްޗަށް ބިނާކޮށް 2050 އަންނަންވާއިރު ރާއްޖޭގެ އާބާދީ އަށް އަންނާނެ ބަދަލުތަކަށް ބަލާލާ ތައްޔާރުކޮށްފައިވާ ރިޕޯޓެކެވެ.\nއދ.ގެ އާބާދީ އާ ބެހޭ އިދާރާ އާއި ރާއްޖޭގެ ނޭޝަނަލް ބިއުރޯ އޮފް ސްޓެޓިސްޓިކްސް އިން ކުރިއަށް ގެންދިޔަ ދިރާސާއެއްގެ މައްޗަށް އެކުލަވާލާފައިވާ މި ރިޕޯޓު އެކުލަވާލުމުގެ ބޭނުމަކީ އާބާދީ އަށް ބޭނުންވާ ފެންވަރު ރަނގަޅު ތައުލީމާއި ސިއްހަތު އަދި އެހެނިހެން ޚިދުމަތްތަކާ ގުޅޭ ސިޔާސަތުތައް ދުރާލާ ކަނޑައެޅުމެވެ.


Miley aai Liam anehkkaaves dhuruvehjje\nމައިލީ އާއި ލިއަމް އަނެއްކާވެސް ދުރުވެއްޖެ\nމައިލީ އާއި ލިއަމް ލޯބީގެ ގޮތުން އެންމެ ފުރަތަމަ ގުޅުނީ 2009 ވަނަ އަހަރު --\nމައިލީ ސައިރަސް އާއި ލިއަމް ހެމްސްވޯތު، ކައިވެނި ކުރިތާ އަހަރެއް ނުވަނީސް ދުރުވެއްޖެ ކަމަށް ބުނެފި އެވެ.\nމި ޖޯޑު ދުރުވި ކަމަށް ބުނެފައިވަނީ ޕީޕަލްސް މެގަޒިން އަށް މައިލީގެ ރެޕްރެޒެންޓޭޓިވް އެއް ދިން އިންޓަވިއުއެއްގަ އެވެ. އޭނާ ބުނެފައިވާ ގޮތުން ދެމީހުންވެސް ވަކިވީ މިއީ އެ ދެމީހުންނަށްވެސް އެންމެ ރަނގަޅު ގޮތް ކަމަށް ފެންނާތީ ކަމަށާއި މުސްތަގުބަލާއި ކެރިއާ އަށް ފޯކަސް ކުރަން ބޭނުންވާ ކަމަށް ދެމީހުންވެސް ބުނި ކަމަށެވެ. އަދި، ދެމީހުން ވަކިވި ކަމުގައި ވިޔަސް އެކުގައި ގެންގުޅުނު ޕެޓްސްތައް ބަލާނެ ކަމަށް އިންޓަވިއުގައި ބުނެފައިވެ އެވެ.\nމައިލީ އާއި ލިއަމް ވަކިވި ކަން ހާމަ ކުރަމުން، އެ ދެމީހުންގެ ނިންމުމަށް އިހުތިރާމް ކުރުމަށްވެސް ވަނީ މައިލީގެ ފަރާތުން ވާހަކަ ދެއްކި މީހާ ބުނެފަ އެވެ.\nމި ހަބަރާއެކު މި ޖޯޑުގެ ބައެއް ފޭނުންވަނީ މީގެ ކުރިންވެސް މައިލީ އެކަހަލަ ކަމެއްގެ އިޝާރާތެއް ކުރިކަމަށް ބުނަމުންނެވެ. އެގޮތުން، އިންސްޓަގްރާމްގައި މައިލީ ކުރި ޕޯސްޓުގައި އޭނާގެ އިނގިލީގައި ކައިވެނީގެ އަނގޮޓި ނެތް ކަން ފޭނުން ފާޙަގަކޮށްފައި ވެ އެވެ.\nމައިލީ މިހާރު ދަނީ އިޓަލީގައި ޗުއްޓީ ހޭދަކުރަމުންނެވެ.\nހޮލީވުޑްގެ "އޮން އެންޑް އޮފް" މި ޖޯޑު ލޯބީގެ ގޮތުން ގުޅުނީ 2009 ވަނަ އަހަރު ނެރުނު "ދަ ލާސްޓް ސޯންގް" އިންނެވެ. އެއަށްފަހު އެކި ފަހަރު މަތިން ރުޅިވުމަށްފަހު އަލުން ގުޅުން ވަރުގަދަ ކޮށްލީ 2016 ވަނަ އަހަރު އެވެ.\nސިއްރުން ކައިވެނި ކުރީ މިދިޔަ އަހަރު ޑިސެމްބަރުގަ އެވެ.\nކިއާނޫ ރީވްސް އާއެކު "މެޓްރިކްސް 4"ގައި ޕްރިޔަންކާ\nހޮލީވުޑަށް ތައާރަފުވާން ތިބި ބޮލީވުޑް ތަރިން\nގޯލްޑަން ގްލޯބް: ވަނަތައް "1917" އާއި ޓެރެންޓީނޯއަށް\nސްޕައިޑަވާސް ގެ ސީކުއެލް އެއް ނެރެނީ


Covid-19 Ah Kuraa Haradhu Thah 45 Dhuvahuge Thereygai Nihmman Faaskoffi - Vaguthu\nކޮވިޑް-19: އަދަދުތައް މަދު ނުވޭ، ކަންބޮޑުވުން އިތުރު ވަނީ - 14 މިނެޓް ކުރިން\nކޮވިޑް-19 އަށް ކުރާ ހަރަދުތަކާއި ގުޅޭ އޮޑިޓު 45 ދުވަހުގެ ތެރޭގައި ނިންމަން ފާސްކޮށްފި\n8 މަސް ކުރިން ( މެއި 18, 2020 )\nކޮވިޑް19އާ ގުޅިގެން ސަރުކާރުން ކުރާ ހަރަދުތަކުގެ ހާއްސަ އޮޑިޓެއް 45 ދުވަހުގެ ތެރޭގައި ހެދުމަށް އޮޑިޓަރ ޖެނަރަލް ހަސަން ޒިޔަތަށް އަންގަން މާލިއްޔަތު ކޮމެޓީން މިއަދު ފާސްކޮށްފިއެވެ.\nމާލިއްޔަތު ކޮމެޓީ އަށް މިކަން ހުށަހެޅުއްވީ އެ ކޮމެޓީގައިވެސް ހިމެނިވަޑައިގަންނަވާ ދާންދޫ ދާއިރާގެ މެންބަރު ޔައުގޫބު އަބްދުﷲއެވެ. ޔައުގޫބު ހުށަހެޅުއްވި ހުށަހެޅުމަށް ތާއިދު ކުރެއްވީ ހިތަދޫ އުތުރު ދާއިރާގެ މެމްބަރު މުހައްމަދު އަސްލަމެވެ.\nޔައުގޫބުގެ މި ހުށަހެޅުން މިއަދު ބޭއްވި މާލިއްޔަތު ކޮމެޓީގައި ފާސްވީ ވޯޓުގައި ބައިވެރިވެވަޑައިގެންނެވި މެންބަރުންގެ އަގުލަބިއްޔަތުންނެވެ. ޔައުގޫބުގެ އެ ހުށަހެޅުއްވުމަށް އެއް މެންބަރަކު ވޯޓު ނުދެއްވައެވެ. ނަމަވެސް އެއީ ކޮން މެންބަރެއް ކަމެއް ނޭނގެއެވެ.\nދާދިފަހުން ބޭއްވި ނޫސްވެރިންގެ ބައްދަލުވުމެއްގައި ފިނޭންސް މިނިސްޓަރު އިބްރާހީމް އަމީރު ވާހަކަދައްކަވަމުން ވިދާޅުވީމިހާތަނަށް ކޮވިޑް-19 އާއި ގުޅިގެން ކުރެވޭ ހަރަދުތަކެގެ ހާއްސަ އޮޑިޓެއް ކުރުމަށް ފިނޭންސް މިނިސްޓްރީގެވެސް ސްޓޭޓް އިންޓާނަލް ކޮމިޓީން މަސައްކަތް ކުރަމުން އަންނަ ކަމަށެވެ.އެގޮތުން މި ހަފްތާގައި މިނިސްޓްރީ އޮފް ހެލްތް، މިނިސްޓްރީ އޮފް ޑިފެންސް، މޯލްޑިވްސް އިމިގްރޭޝަން، ނެޝަނަލް ޑިޒާސްޓަރ މެނޭޖްމެންޓް އޮތޯރިޓީ، ޕޮލިސް ސާވިސް، ޓޫރިޒަމް މިނިސްޓްރީ، ފޮރިން އެފެއާޒް، ނޭޝަނަލް ޕްލޭނިން އެންޑް އިންފްރާސްޓްރަކްޗާ އަދި ޖެންޑަރ ފަމިލީ އެންޑް ސޯޝަލް ސާވިސަސް މިނިސްޓްރީއިން ކޮށްފައިވާ ހަރަދުތަކުގެ އޮޑިޓެއް ކުރެވޭނެ ކަން އޭނާ ވަނީ ފާހަގަކޮށްފައެވެ.\nމިއަދުގެ ކޮމެޓީގެ ބައްދަލުވުމުގައި މެންބަރުން ވަނީ ވީ އެންމެ އަވަހަކަށް އޮޑިޓުގެ މަސައްކަތްތައް ކުރުމުގެ މުހިއްމު ކަމުގެ މައްޗަށް އަލިއަޅުއްވާލައްވާފައެވެ. ހާއްސަކޮށް ކޮވިޑާ ގުޅިގެން ސަރުކާރުން ކުރާ ހަރަދުގެ 72 ޕަސެންޓް ހަރަދު ކުރަނީ އެސްޓީއޯ މެދުވެރިކޮށް ކަމަށް ބުނެފައިވާތީ މެންބަރުން ވަނީ އެ ހަރަދު ކުރާ ގޮތް ވީ އެންމެ އަވަހަކށް ހޯދަންޖެހޭ ކަމަށް ވިދާޅުވެފައެވެ.\nމެންބަރުން ވަނީ ސަރުކާރުން ކޮވިޑާއި ގުޅިގެން މިހާރު ކުރަމުން އަންނަ ހަރަދުތަކުގެ އޮޑިޓު މަސައްކަތް ނިމުމުން ކޮށްފި ނަމަ ދައުލަތަށް ލިބިގެންދާ ގެއްލުން ބޮޑުވާނެ ކަމަށް ވިދާޅުވެފައެވެ.\nފިނޭންސް މިނިސްޓަރު އިބްރާހީމް އަމީރު ވަނީ ކޮވިޑް-19 އާ ދެކޮޅަށް ކުރަމުންދާ މަސައްްކަތަށް އެސްޓީއޯ މެދުވެރިކޮށް މިހާތަނަށް ބަޖެޓުގެ 72 ޕަސެންޓް ހަރަދުކޮށްފައިވާތީ އެ ކުންފުނީގެ ހާއްސަ އޮޑިޓެއް ކުރުމަށް އޮޑިޓަރު ޖެނެރަލްގެ އަރިހުން އެދިފައިވާނެ ކަމަށް ވިދާޅުވެފައެވެ.\nމެއި 18, 2020 22:02\nއޮޑިޓަރ ޖެނެރަލް ދުއްވާލުމުގެ ފުރަތަމަފިޔަވަޅު\nމެއި 18, 2020 22:51\nކާނެވަރަކަށް ކާފައި ވައެއްލާފައި ދެންތަ އޮޑިޓްކުރާނީ!\nމެއި 18, 2020 23:26\nއާޚިރުގަ ނިމޭނީ ހުރިހާކަމެއްވެސް ދިޔައީ ވަރަށް ބަރާބަރަށްކަމަށް. ވަޒީރުން ވަރަށް އިންސާފުވެރިކަމަށް ނިމިގެން ރައްޔިތުން ގޯސްވެގެން. ވަރަށް ސަލާމް. މެމްބަރުު ރިޔާޒްވެސް ލޮކްޑައުން ހާލަތުގައި ދަތުރުކުރީ ރަނގަޅަށްކަމަށް ކޮމިޓީން ނިންމީ. ޖަމަލުފޮޑި\nމެއި 19, 2020 12:07\nއިންސާފުވެރި އޮޑިޓެއްނުކުރެވޭނެ މިސަރުކާރަކަށް އެތަންވެސް މިހާރުގަނެނިންމާލައިފިއެވެ.


Milandhoo Sihhee Marukazu Hospital Akah Badhalu Kuranee - Vaguthu\nށ. މިލަންދޫ ސިއްހީ މަރުކަޒު ހޮސްޕިޓަލަކަށް ބަދަލު ކުރާނެކަން އިއުލާނުކޮށްފިއެވެ.\nމިކަން އިއުލާނުކޮށްފައި ވަނީ، މސ. ހުޅުމީދޫ ސިއްހީ މަރުކަޒުގެ އެކްސްޓެންޝަން އިމާރާތް ހެދުމަށް މިއަދު ހެލްތް މިނިސްޓްރީގައި އޮތް ރަސްމިއްޔާތުގައެވެ.\nހުޅުމީދޫ ސިއްހީ މަރުކަޒުގެ މި މަސައްކަތް ކުރުމަށް ހަވާލުކޮށްފައި ވަނީ ފައިމީ ކޮންސްޓްރަކްޝަން ޕްރައިވެޓް ލިމިޓެޑްްއާއެވެ. މިއަދު ހެލްތް މިނިސްޓްރީގައި ބޭއްވި ރަސްމިއްޔާތެއްގައި މިކަމުގެ އެއްބަސްވުމުގައި މިނިސްޓްރީގެ ފަރާތުން ސޮއިކުރެއްވީ ސްޓޭޓް މިނިސްޓަރ މުހައްމަދު ޒުހައިރުއެވެ.\n75 ދުވަސް ތެރޭގައި ނިންމާ ގޮތަށް ކުރިއަށް ގެންދާ މި މަޝްރޫއުގެ އަގަކީ 1،317،465.79 ރުފިޔާއެވެ.\nހެލެތް މިނިސްޓްރީން ބުނީ، 24 ގަޑިއިރު ހިދުމަތް ދެމުން އަންނަ މިލަންދޫ ސިއްހީ މަރުކަޒު ހޮސްޕިޓަލަކަށް ހެދުމުން މިހާރު އެ ސިއްހީ މަރުކަޒުން ދެމުން އަންނަ ހިދުމަތްތައް އިތުުރުވެެގެން ދާނެެ ކަމަށެވެ. އެގޮތުން އަލަށް ޑިޒައިންކޮށް އިމާރާތެއް އަޅަން ނިންމާފައިވާއިރު، އަންހެނުންނަށް ހާއްްސަ ޑޮކްޓަރު، ކުޑަކުދިންނަށް ހާއްސަ ޑޮކްޓަރު، ހޭނައްތާ ޑޮކްޓަރ، އޮޕަރޭޝަން ޑޮކްޓަރ އެތެރެހަށީގެ ޑޮކްޓަރުގެ ހިދުމަތް ފަށާނެއެވެ.\nމީގެ އިތުރުން، ޑަޔަލިސިސް ހެދޭނެ ހިދުމަތާއި، ދަތުގެ ފަރުވާއާއި، ފިޒިއޮތެރަޕީ ހިދުމަތް އެ ހޮސްޕިޓަލުން ދޭނެެެވެ. އަދި އެމާޖެންސީ ރޫމް، އެކްސްރޭ ހިދުމަތް، ލޭބަރ ރޫމް، އަލްޓްރާ ސައުންޑް ސްކޭން ހިދުމަތްވެސް އެ ހޮސްޕިޓަލްގައި ފަށާނެއެވެ. އަދި އެ ހޮސްޕިޓަލްގެ އެނދު ކެޕޭސިޓީ 35 އަށް ބަދަލުކޮށް ހަ ޕްރައިވެޓް ރޫމްވެސް އިމާރާތް ކުރާނެެއެވެ.\nމި ހިދުމަތްތަކާއެކު އިތުރަށް ޕަބްލިކް ހެލްތް މަސައްކަތް ހަރުދަނާ ކުރުމަށް ވެކްސިން ސްޓޯރކުރާ ކޮޓަރިއަކާއި، ކޮންފަަރެންސް ހޯލެއްވެސް އިމާރާތް ކުރާނެއެވެ.\nޑަބްލިވްއެޗްއޯއިން ރާއްޖޭގެ ސިއްހީ ދާއިރާއަށް ގިނަ ސަމާނުތަކެއް ހަދިޔާކޮށްފި\nމިލަންދޫ ޞިއްޙީމަރުކަޒުގެ ނަންބޯޑު ބަދަލުކުރަނީ!!! އިތުރު ކަމެއް ނުވިތާގައި މިހާރު ހުރި ކަންތައްތައްވެސް އޮބޭނީ! ދެކެންތިބޭ ހޭބަލިވެފަ!\nޖުލައި 11, 2019 18:18\nޖުލައި 12, 2019 07:53\nއަވަހައް ނަމްބޯޑް ހިފައިގެން ރަށައްދޭ. ރައްޔަތުން ނެރޭ އަތިރިއައް އަތްޖަހަން..ތަނުން ރަގަޅު ހިދުމަތެއްނުދެވުނަސް މެމްބަރުކަލޭގެ ވައުދު ފުއްދައިފި..ރޯގަލެއް ޖެހި ކެއްސާލިއަސް ޑޮކުޓަރައް ދައްކަން މާލެ..( އައިއެމަ ރައިޓް )


އަންހެން ކުދިން ހިތާނުކުރުމަކީ އިސްލާމީ ޝަރީއަތުގައި އޮންނަ ކަމެއް ނޫން: މައުމޫން\nއަންހެން ކުދިން ހިތާނުކުރުމަކީ އިސްލާމީ ޝަރީއަތުގައި އޮންނަ ކަމެއް ނޫން ކަމަށް ކުރީގެ ރައީސް މައުމޫން އަބްދުލްޤައްޔޫމް ވިދާޅުވެއްޖެއެވެ.\nއަންހެން ކުދިން ހިތާނުކުރުމާ ގުޅޭގޮތުން ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ވަނީ އިސްލާމިކް މިނިސްޓްރީގެ ލަފައަކަށް އެދިފައެވެ. އެޗްޕީއޭ އިން ލަފައަކަށް އެދުމުން އިސްލާމީ އެންމެ މަތީ މަޖިލީހުގެ ރައުޔެއް ހޯދަން އިސްލާމިކް މިނިސްޓްރީން ވަނީ ހުށަހަޅައިފައެވެ.\nރައީސް މައުމޫން މިއަދު ކުރެއްވި ޓުވީޓެއްގައި ވިދާޅުވީ އިސްލާމްދީނަކީ އިންސާނުންގެ ރައްކާތެރިކަމަށް ވަރަށް ބޮޑަށް ބާރު އަޅުއްވާފައިވާ ދީނެއް ކަމަށާއި ޖިސްމާނީ ގޮތުންނާއި ނަފުސާނީ ގޮތުން އިންސާނުންގެ ރައްކާތެރިކަމަށް ދީނުގައި ބާރު އަޅުއްވާފައިވާ ކަމަށެވެ. އަދި އަންހެން ކުދިން ހިތާނު ކުރުމަކީ އިސްލާމީ ޝަރީއަތުގައި އޮންނަ ކަމެއް ނޫން ކަމަށް ވެސް މައުމޫން ވިދާޅުވިއެވެ.\nއަންހެން ކުދިން ހިތާނުކުރުމާ ގުޅޭގޮތުން އެޗްޕީއޭ އިން އިސްލާމިކް މިނިސްޓްރީގެ ލަފައަކަށް އެދުމަށް ފޮނުވި ސިޓީ ހެލްތު މިނިސްޓްރީން މިހާރު ވަނީ ބާތިލުކޮށްފައެވެ. ހެލްތު މިނިސްޓަރު އަބްދުﷲ އަމީން ނެރުއްވި މެމޯއެއްގައި ވިދާޅުވީ އަންހެނުން ހިތާނުކުރުމަކީ ސަރުކާރުގެ ސިޔާސަތެއް ނޫން ކަމަށާއި އެއީ ސަރުކާރުން ހިތްވަރުދޭ ކަމެއް ވެސް ނޫން ކަމަށެވެ.\nއަރުޝީފަށް ނެގީ 22/01/2020 18:18\nއެންމެފަހުން އަޕްޑޭޓްކުރީ 22/01/2020 18:18\nމުއިއްޒު އިބްރާހިމް 1 މިނެޓު ކުރިން\nލަންކާގައި ނާދެވިފައި ތިބި ސަތޭކަ ދިވެއްސަކު މޯލްޑިވިއަން ގައި ރާއްޖެ ގެނެސްފި\nމަނާވަގުތުގައި ނުކުމެ އުޅެގެން މީހަކު ޖޫރިމަނާކޮށްފި!\nމަރިޔަމް ވަހީދާ3މިނެޓު ކުރިން\nތޮއްޖެހިފައިވާ ތަންތަނުން އެހެން ތަންތަނަށް ބިދޭސީން ބަދަލު ކުރަނީ!


BREAKING NEWS: Covid-19: Bali Jehunu Meehunge Adhadhu2Million Ah, Negee 13 Dhuvas - Vaguthu\nކޮވިޑް-19: ބަލި ޖެހުނު މީހުންގެ އަދަދު ދެމިލިއަނަށް، ނެގީ 13 ދުވަސް\nކޮވިޑް-19 ޖެހުނު މީހުންގެ އަދަދު ދެމިލިއަނަށް އަރައިފިއެވެ. ތަފާސް ހިސާބުތައް ދައްކާ ގޮތުން މިހާތަނަށް މީހަކު ވަނީ ކޮވިޑް-19 އަށް ފައްސިވެފައެވެ.\nމިހާތަނަށް ލިބިފައިވާ ތަފާސް ހިސާބަށް ބަލާއިރު 2,000,043 މީހަކަށް ވަނީ ކޮވިޑް-19 ޖެހިފައެވެ. އޭގެތެރެއިން 126,753 މީހުން ވަނީ މަރުވެފައެވެ. މިހާތަނަށް ބަލިން ރަނގަޅުވީ 484,573 މީހުންނެވެ.\nތަފާސް ހިސާބަށް ބަލާއިރު އެންމެ ފަހުން އެއް މިލިއަން މީހުންނަށް ބަލި ޖެހިފައި މިވަނީ އެންމެ 13 ދުވަސް ތެރޭގައެވެ.\nކޮވިޑް-19 ޖެހުނު މީހުންގެ އަދަދު މިއަދު ދެމިލިއަނަށް އަރާފައި ވާއިރު ބަލި އެންމެ ބޮޑަށް ފެތުރެމުންދާ ގިނަ ގައުމުތަކުގައި ބަލި ޖެހޭ މީހުންނާއި، މަރުވާ މީހުންގެ އަދަދު އިއްޔެ ވަނީ އިތުރުވެފައެވެ.\nއިއްޔެ 6982 މީހުން ވަނީ ކޮވިޑް-19 ޖެހިގެން މަރުވެފައެވެ. އިއްޔެ އަކީ ތިންވަނަ އަށް އެންމެ ގިނަ މީހުން މަރުވި ދުވަހެވެ. އިއްޔެ 73969 މީހަކު ވަނީ ކޮވިޑް-19 އަށް ފައްސިވެފައެވެ.\nމުޅި ދުނިޔެ ހުއްޓުމަކަށް ގެނެސްފައިވާ ކޮވިޑް-19 މިހާތަނަށް ދުނިޔޭގެ ގައުމާއި ޓެރިޓަރީ ހިމެނޭހެން 202 ސަރަހައްދަކުން ފެނިފައި ވެއެވެ.\nކޮވިޑް-19 ކޮންޓްރޯލް ކުރަން މިހާރު ވެސް ދުނިޔޭގެ ގިނަ ގައުމުތައް ވަނީ ފުރަބަންދު (ލޮކްޑައުން) ކޮށްފައެވެ. ނަމަވެސް ފުރަބަންދު ކޮށްފައި އޮތް ގައުމުތަކުން ފެންނަ މަންޒަރުތަކަށް ބަލާއިރު ފުރަބަންދު ކޮށްފައި އޮތްނަމަވެސް ބަލި ކޮންޓްރޯލް ކުރަން މަހެއްހާ ދުވަސް ނަގައެވެ.\nކޮވިޑް-19 ކޮންޓްރޯލް ކުރެވެން އޮތް ހަމައެކަނި ގޮތަކީ ކޮވިޑް-19 އަށް ވެކްސިނެއް ނުވަތަ ބޭހެއް އުފެއްދުން ކަމަށް ދުނިޔޭގެ ސިއްހަތު ޖަމިއްޔާ ޑަބްލިއުއެޗްއޯ އިން ވެސް ގަބޫލު ކުރެއެވެ. ނަމަވެސް ވެކްސިނެއް އުފައްދަން ދޮޅު އަހަރެއްހާ ދުވަސް ހޭދަވުން އެކަށީގެންވެއެވެ. އެއަށްވުރެ އަވަހަށް ވެކްސިނެއް އުފެއްދޭތޯ ސައިންސްވެރިން ހުއްޓުމެއްނެތި މަސައްކަތް ކުރަމުން ގެންދިޔަ ނަމަވެސް އަދި މިހާތަނަށް އެންމެ ބޭނުންވާ ފަދަ ކުރިއެރުންތަކެއް ނުލިބެއެވެ.\nމިހާރު އެންމެން ވެސް ކުރާ ސުވާލަކީ މިހާރު ދިމާވެފައި މިއޮތް ހާލަތުން އަރައިގަނެވޭނީ ކޮން ދުވަހަކުން ހެއްޔެވެ؟ ކުރިން ލަފާކުރެވުނު ގޮތުގައި ތިން މަހެއްހާ ދުވަހުގެ ތެރޭގައި އަލުން ދުނިޔެ ހުޅުވާލެވިދާނެއެވެ. ނަމަވެސް ބައެއް ތަޖުރިބާކާރުން ބުނާ ގޮތުގައި ދުނިޔެ ހުޅުވާލަން ހައެއްކަ މަސްދުވަސް ނެގުން އެކަށީގެންވެއެވެ. އަދި އަލުން ކުރީގެ ހާލަތައް ރުޖޫޢަވެ، އާއްމު އުސޫލުން ހުރިހާ ކަމެއް ހިނގައި ގަންނާނީ އަންނަ އަހަރުގެ ފަހުކޮޅު ކަމަށް ވެސް ބައެއް ތަޖުރިބާކާރުން ވިދާޅުވެއެވެ. ނަމަވެސް ކޮވިޑް-19 އަށް ވެކްސިނެއް އުފެއްދި، ބޭނުން ކުރަން ފެށިއްޖެނަމަ އެއާއިއެކު މުޅި މަންޒަރު ބަދަލުވެގެން ދާނެއެވެ.\nކޮވިޑް-19 އަށް ޓެސްޓް ކުރާ މީހުންގެ އަދަދު އިތުރު ކުރެވޭނަމަ، ބަލި ފެތުރުނުން ކޮންޓްރޯލް ކުރަން ނުވަތަ ފެތުރޭ މިންވަރު ލަސްކުރަން ފަސޭހަތަކެއް ލިބިގެންދާނެ ކަމަށް ތަޖުރިބާކަރުން ވިދާޅުވެއެވެ. ނަމަވެސް ގިނަ ގައުމުތަކުގެ ހާލަތު އޮތް ގޮތުން އަދި ޓެސްޓް ކިޓްތައް ވެސް ބޭނުންވާ ވަރަށް ނުލިބޭތީ ގިނަ ބަޔަކު ޓެސްޓް ކުރަން ވަނީ ހުރަސްތައް ކުރިމަތިވެފައެވެ.


ހެނދުނުގެ ނާސްތާ ދިނުމަށް އެންމެ އައުލާކަންބޮޑީ މި ކުދިންނަކަށް ނޫންތަ؟\nގޮއިދޫ ސްކޫލުގެ ދަރިވަރުންތަކެއް ކްލާސްރޫމުގައި[/caption]\nހެނދުނު ނާސްތާ ދިނުމުގެ ޕްރޮގްރާމް މިއަދު 25 ސްކޫލެއްގައި ވަނީ ފަށާފައެވެ. ނަމަވެސް ސުވާލަކީ ނާސްތާ މި ދެވެނީ އެކަމަށް އެންމެ އެކަށީގެންވާ ސްކޫލުތަކުގެ ދަރިވަރުންނަށް ތޯއެވެ؟ ސަރުކާރުގެ ސިޔާސީ ވަޢުދެއް ފުއްދުމުގެ ނިޔަތުގައި އެއްވެސް ކުއްޖެއް ބާކީ ނުކުރާނެ ކަމަށް ބުނެ ފެށި ޕްރޮގްރާމުން އެކަމަށް އެންމެ އިސްކަމެއް ދޭންޖެހޭ ކުދިންތަކެއް މިވަނީ ވަރަށް ބޮޑަށް ބާކީ ކުރެވިފަ އެވެ.\nހަމައެކަނި ސިޔާސީ މަގުސަދެއް ފުއްދުމަށްޓަކައި ފެށި ނަމަވެސް މިފަދަ ކަމެއް ފެށިއިރު އެކަށީގެންވާ ދިރާސާ އެއްވެސް ކުރައްވަން ޖެހެއެވެ. ހުރިހާ ކަމެއް ސިޔާސީ ނުފޫޒުގެ ތެރެއަށް ވަންނަމުންދާއިރު މި ކަމަކީވެސް އެފަދަ ކަމެއްބާއޭ އަޅުގަނޑުގެ ހިތަށް އަރައެވެ. ރަގަޅަށް ބައްލަވައި ދިރާސާ ކުރެއްވި ނަމަ ނުވަތަ ސިޔާސީ ނުފޫޒެއް ނެތް ނަމަ ބ. އަތޮޅުގައި ހެނދުނުގެ ނާސްތާ ދިނުމަށް އެންމެ އައުލާކަން ބޮޑީ ގޮއިދޫ ސްކޫލުގެ ދަރިވަރުންނަށް ކަން އެނގި ނުލައްވާނެ ނުވަތަ ވިސްނި ވަޑައި ނުގަންނަވާނެ މިނިސްޓަރަކު، ނުވަތަ ޑެޕިއުޓީ މިނިސްޓަރަކު ހުންނަވާނެ ހެން އަޅުގަނޑަކަށް ހިޔެއް ނުވެ އެވެ.\nގޮއިދޫ ސްކޫލަކީ ހަމައެކަނި ގޮއިދޫ ސްކޫލުކުދިން ކިޔަވަންދާ ސްކޫލެއް ނޫނެވެ. ފެހެންދޫގެ 24 ކުދިން މިފަހަރު ގޮއިދޫ ސްކޫލަށް ކިޔަވަން ދެ އެވެ. އެހެން ސްކޫލުތަކުގެ ކުދިން 6:45 އަކަށް ސްކޫލަށް ދާއިރު މި ކުދިން ސްކޫލަށް ދިއުމަށްޓަކައި6ޖަހާއިރު ފުރައެވެ. ދިރި އުޅޭ ރަށް ނޫން އެހެން ރަށެއްގެ ސްކޫލުގައި ކިޔަވާ ކުދިން ތަކެއް މިހާ ފަތިހާ ސްކޫލަށް ދާއިރު މިކުދިންގެ އިންޓަވަލް ދިނުން އޮންނަނީ ކިހިނެތްތޯ އެޑިޔުކޭޝަން މިނިސްޓަރަށް މީ އަޅުގަނޑު ކޮށްލަން ބޭނުންވާ ސުވާލެކެވެ. އެގި ނުލައްވާ ނަމަ ދަންނަވަމެވެ. އެހެން ސްކޫލު ތަކުގެ ކުދިންނަށް އިންޓަރވަލް އަށް ގެއަށް ދެވެއެވެ. ނަމަވެސް މިކުދިންގެ މައިންބަފައިން ކޮންމެ ދުވަހަކު އިންޓަވަލް ދޭން ރަށުން ފުރައިގެން އަނެއްކާ ވެސް ގޮއިދުއަށް ދަނީ އެވެ. މީ ކިހާވަރެއްގެ ތަކުލީފެއްކަން މިހެން ލިޔާ ލިޔުމަކުން އެއްވެސް ބޭފުޅަކަށް އެނގި ނުލައްވާނެއެވެ.\nއަޅުގަނޑު މި ލިޔުން ލިޔުމުގެ ބޭނުމަކީ އެޑިޔުކޭޝަން މިނިސްޓަރު ނުވަތަ ސަރުކާރު ކުށްވެރި ކުރުމެއް ނޫނެވެ. ނަމަވެސް ހެނދުނުގެ ނާސްތާއަށް މިއަށްވުރެ ބޮޑަށް ބޭނުން ޖެހިފައިވާ ސްކޫލެއް ނެތްކަން އަޅުގަނޑަށް ގަބޫލުކުރެވޭތީ އެވެ.\nޖެނުއަރީ 13, 2019 at 5:28 pm\nvarah ragalhu liumeh\nޖެނުއަރީ 13, 2019 at 5:07 pm\nގެ ވާހަކައެއް! މިކަމަށް އަވަސްހައްލެއް ލިބޭނެކަމަށް އުންމީދުކުރރަން!


Real aai Chelsea evvaruvi match gai Pulisic ah bodu sharafeh - vNews.mv\nމެޗުގައި ޗެލްސީގެ ލަނޑު ކާމިޔާބުކުރުމަށްފަހު ޕުލިސިޗް އުފާ ފާޅުކުރަނީ- ފޮޓޯ:- ގެޓީ އިމޭޖަސް\nރެއާލް އާއި ޗެލްސީ އެއްވަރުވި މެޗުގައި ޕުލިސިޗަށް ބޮޑު ޝަރަފެއް\nއައްފާން މުހައްމަދު 28 April 2021, 03:00\nޗެމްޕިއަމްސް ލީގުގެ ސެމީ ފައިނަލުގެ ފުރަތަމަ ލެގުގައި ރެއާލް މެޑްރިޑާއި ޗެލްސީގެ ކުރިމަތިލުން އެއްވަރުވިއިރު ޗެލްސީއަށް ކުޅެމުން އަންނަ އެމެރިކާގެ ޒުވާން ވިންގަރ، ކްރިސްޓިއަން ޕުލިސިޗް ތާރީހީ ޝަރަފެއް ހޯދައިފިއެވެ.\nރެއާލްގެ ދަނޑުގައި ކުޅުނު މިމެޗު 1-1 އިން އެއްވަރުވިއިރު މި މެޗުގައި ޗެލްސީގެ ލަނޑު ކާމިޔާބުކޮށްދިނީ ޕުލިސިޗް އެވެ. މި ލަނޑާއެކު އޭނާ ވެގެންގޮސްފައިވަނީ ފުޓުބޯޅައިގެ ތާރީހުގައިވެސް ރެއާލް މެޑްރިޑު ކޮޅަށް ލަނޑެއްޖެހި އެމެރިކާއަށް ނިސްބަތްވާ ފުރަތަމަ ކުޅުންތެރިޔާ އަށެވެ. މީގެއިތުރުން މި ލަނޑާއެކު ޕުލިސިޗް އަކީ ޗެމްޕިއަންސް ލީގުގެ ސެމީ ފައިނަލެއްގައިވެސް ލަނޑެއް ކާމިޔާބުކުރި ފުރަތަމަ އެމެރިކާގެ ކުޅުންތެރިޔާ އަށެވެ.\nވާދަވެރި ކުޅުމެއް ދެޓީމުގެ ފަރާތުންވެސް ފެނިގެންދިޔަ މި މެޗުގައި ދެ ޓީމުންވެސް ލަނޑުޖަހާފައި ވަނީ މެޗުގެ ފުރަތަމަ ހާފުގައެވެ. އެގޮތުނެ މި ތާރީހީ ޝަރަފު ހާސިލްކުރުމަށް ޕުލިސިޗް ޖެހި ލަނޑު ޗެލްސީއަށް ކާމިޔާބުކޮށްދީ މެޗުގައި އެޓީމަށް ލީޑު ނަގައިދިނީ ފުރަތަމަ ހާފުގެ 14 ވަނަ މިނެޓުގައެވެ. މިއީ ރެއާލްގެ ކީޕަރުވެސް ނައްޓާލުމަށްފަހުގައި ޕުލިސިޗް ކާމިޔާބުކޮށްދިން ހިތްގައިމު ލަނޑެކެވެ.\nރެއާލް އާއި ޗެލްސީ ބައްދަލުކުރި މެޗުގެ ތެރެއިން ޕުލިސިޗް ލަނޑުޖެހުމަށް މަސައްކަތް ކުރަނީ- ފޮޓޯ:- ގެޓީ އިމޭޖަސް\nއަވޭ އެޑްވާންޑޭޖް ހޯދުމުގެ ހިތްހަމަޖެހުމުގައި ކުޅެމުންދިޔަ ޗެލްސީއަށް މުބާރާތުގެ ފައިނަލުން ޖާގައެއް ހޯދުަމަށް އިތުރު މަސައްކަތްތަކެއް ކުރުވަން ޖެއްސީ މެޗުގެ 28 ވަނަ މިނެޓުގައި ތަޖުރިބާކާރު ފޯވާޑް، ކަރިމް ބެންޒެމާ ލަނޑެއް ކާމިޔާބުކޮށް މެޗުގެ ނަތީޖާ ހަމަހަމަ ކުރުމުންނެވެ.\nމި ނަތީޖާއާއިއެކު ދެވަނަ ލެގުގެ ފޯރި އިތުރަށް ބޮޑުވެގެންދާނެއިރު މި ދެޓީމު ވާދަކުރާ ސެމީ ފައިނަލުގެ ދެވަނަ ލެގު ކުޅޭނީ މެއި މަހުގެ5ވަނަ ދުވަހު ޗެލްސީގެ އަމިއްލަ ދަނޑުގައެވެ. އެހެންކަމުން އަވޭގައި އެއްވަރުކޮށްލެވުމުގެ އިތުރަށް ލަނޑެއް ކާމިޔާބުކުރެވުން މިއީ ދެވަނަ ލެގުގައި ޗެލްސީއަށް ލިބިގެންދާނެ ބޮޑު ހިތްހަމަޖެހުމަކަށް ވެގެންދާނެއެވެ.\nޗެލްސީ ރެއާލްމެޑްރިޑް ކުޅިވަރު ޔުއެފާ ޗެމްޕިއަންސް ލީގު


Real ah faseyha molheh\nރެއާލް އާއި މަލޯކާ ކުޅުނު މެޗުގެ ތެރެއިން: ރެއާލް މޮޅުވީ 6-1 ގެ ނަތީޖާ އަކުން\nލަލީގާގައި ރެއާލް މެޑްރިޑް ކުޅުނު މެޗުން އެޓީމު ފަސޭހަ މޮޅެއް ހޯދައިފި އެވެ.\nރެއާލްގެ ދަނޑުގައި ރޭ މަޔޯކާ އާއި ބައްދަލުކުރި މެޗުން ރެއާލް މޮޅުވީ 6-1 ގެ ތަފާތު ބޮޑު ނަތީޖާ އަކުންނެވެ. މި މެޗުގައި ރެއާލްގެ މާކޯ އެސެންސިއޯ ހެޓްރިކް ހެދިއިރު، ކެޕްޓަން ކަރީމް ބެންޒެމާ ވަނީ ދެ ގޯލު ޖަހާފަ އެވެ.\nމެޗުގެ ވަރަށް ކުރީ ކޮޅުގައި ރެއާލްއަށް ލީޑު ނަގައި ދިނީ ބެންޒެމާ އެވެ. ފުރަތަމަ ހާފުގެ ތިންވަނަ މިނެޓުގައި ބެންޒެމާ ޖެހި މި ގޯލަކީ ކަނާއަތު ފަޅިން އޭރިއާ ތެރެއަށް ވަދެ ގޯލުގެ ތެރެއަށް ބޯޅަ ފޮނުވާލައިގެން ކާމިޔާބު ކުރި ގޯލެކެވެ. އޭގެ ފަހުން މެޗުގެ 24 ވަނަ މިނެޓުގައި އެސެންސިއޯ ގޯލެއް ޖަހައި ލީޑު ފުޅާ ކޮށްދިން ނަމަވެސް 25 ވަނަ މިނެޓުގައި މަޔޯކާގެ ލީ ކަންގް އިން ވަނީ ގޯލެއް ޖަހައި ފަރަގު ކުޑަ ކޮށްފަ އެވެ. އޭގެ ހަތަރު މިނެޓު ފަހުން އެސެންސިއޯ ގޯލެއް ޖަހައި އަނެއްކާވެސް ރެއާލްއަށް ލީޑު ފުޅާ ކޮށްދިނެވެ. ފުރަތަމަ ހާފު ނިމުނީ 3-1 ގެ ނަތީޖާ އަކުންނެވެ.\nދެވަނަ ހާފު ފެށިގެން މާގިނައިރެއް ނުވަނީސް އޭރިއާގެ ބޭރުން ބޯޅަ ގޯލަށް ފޮނުވާލައިގެން އެސެންސިއޯ އިތުރު ލަނޑެއް ޖެހި އެވެ. ބެންޒެމާގެ ދެވަނަ ގޯލަކީ އޭނާ ފޮނުވާލި ބޯޅާއެއް އިދިކޮޅު ޑެފެންޑަރެއްގެ ފައިގައި ޖެހިފައި މިސްރާބު ބަދަލު ވެގެން ވަން ގޯލެކެވެ. މެޗު ނިމެނިކޮށް ރެއާލްގެ ހަ ވަނަ ގޯލު ކާމިޔާބު ކޮށްދިނީ ވިނީޝިއަސް ޖޫނިއާ ދިން ޕާހަކުން ބަދަލު ކުޅުންތެރިއެއްގެ ގޮތުގައި ކުޅެން ނިކުން އިސްކޯ އެވެ.\nމި ނަތީޖާއާއެކުު ރެއާލުން އެއްވަނައިގައި އޮތީ 16 ޕޮއިންޓާއި އެކުގަ އެވެ. އަދި 14 ޕޮއިންޓާއެކު ދެވަނައިގައި އެތުލެޓިކޯ މެޑްރިޑް އޮތް އިރު، ތިން ވަނައިގައި ސެވިއާ އޮތީ 11 ޕޮއިންޓް ލިބިގެންނެވެ.\nލަލީގާގައި ރޭ ކުޅުނު އެހެން މެޗު ތަކަށް ބަލާއިރު، އަލާވޭސް އަތުން އެސްޕާނިޔޯލް މޮޅުވީ 1-0 ގެ ނަތީޖާ އަކުންނެވެ. އަދި އަދި ވަރުގަދަ ވެލެންސިއާގެ މައްޗަށް 3-1 އިން ސެވިއްޔާ ކުރިހޯދި އިރު، އެލްޗޭ އަތުން ވިޔަރެއާލް މޮޅުވީ 4-1 ގެ ނަތީޖާ އަކުންނެވެ.\nރެއާލް މެޑްރިޑް ލަ ލީގާ\nރެއާލް، ފަހަތުން އަރައި މޮޅުވެއްޖެ\nކަވާހާލްގެ ގޯލުން ރެއާލްގެ ފެންވަރު ދައްކާލައިފި


Teacherunnah beleniverin ge shukuru maamelaamelin | Mihaaru\nޓީޗަރުންގެ ދުވަހަށް ޖަމާލުއްދީން ސްކޫލު ޒީނަތްތެރިކޮށްފައި .-- ފޮޓޯ: ނިޝާން އަލީ/ މިހާރު\n06 އޮކްޓޯބަރ 2019 - 18:307comments\nޖަމާލުއްދީން ސްކޫލުގެ ގޭޓު ކުރިމައްޗަށް އެރުމުން ފެނުނީ ބޮޑު މާ ބަގީޗާއެކެވެ. ފިޔާތޮއްޓާއި އޮރެންޖާއި ނޫ ކުލައިގެ އެކި ވަރުގެ މާތަކުން މުޅި ސްކޫލް އޮތީ ޒީނަތްތެރިކޮށްފަ އެވެ. ގޭޓުން ވަދެގެންދާ އިރު، ޓީޗަރުންނަށް މަރުހަބާ ކިޔަން ދެ ފަރާތުގައި ބަހައްޓާފައި ހުރީ ތަފާތު މެސެޖްތައް ލިއެފައިވާ ބޯޑުތަކެވެ. އެ ބޯޑުތަކުގައި ބެލެނިވެރިން ވަނީ ދަރިވަރުންނަށްޓަކައި ޓީޗަރުންގެ ގުރުބާނީ އަށް ޝުކުރު އަދާކޮށްފަ އެވެ.\nއަމީނިއްޔާގެ މައި ދޮރާއްޓާއި ކޮރިޑޯ ސަރަހައްދު ވެސް ފުރާލާފައި އޮތީ ފިޔާތޮށި ކުލައިގެ އެކި މަލުންނެވެ. ސްކޫލުގެ ޓީޗަރުންނަށް ދޭ އެކި ހަދިޔާތައް ބަހައްޓާފައި ހުރީ ހަރުގަނޑެއްގަ އެވެ.\nތާޖުއްދީން ސްކޫލުގައި ވެސް އޮތީ ހުސް މަލެވެ. މައި ގޭޓުން ފެށިގެން ސްކޫލްގެ ގޯތިތެރެ ވަނީ އެ ސްކޫލުގެ ތީމް ކުލަ، ރީނދުލާއި އޮރެންޖު ކުލައިގެ މާތަކުން ޒީނަތްތެރިކޮށްފަ އެވެ. ފޮޓޯ ބޫތުތަކާއި އުނދޯއްޔާއި ބައިސްކަލަށް އަރައިގެން ޓީޗަރުންނާއި ދަރިވަރުން ދިޔައީ އެކި ދިމާލުން ފޮޓޯ ނަގައި އެ ހަނދާންތައް ރައްކާކުރަމުންނެވެ.\nމި އަހަރުގެ ޓީޗަރުންގެ ދުވަސް ގިނަ ސްކޫލްތަކުގައި މިއަދު ފާހަގަކުރީ ފްލޯރަލް ތީމަށެވެ. ހަދިޔާގެ ގޮތުގައި ވެސް ޓީޗަރުންނަށް ގިނައިން ދިއްކޮށްލީ ކުލަ ކުލައިގެ މަލެވެ.\nޖަމާލުއްދީން ސްކޫލުގެ ޓީޗަރަކަށް، ދަރިވަރަކު މަލެއް ދެނީ.-- ފޮޓޯ: ނިޝާން އަލީ/ މިހާރު\nރަސްމީ ސިފައެއްގައި ޓީޗަރުންގެ އަގުވަޒަން ކުރެވޭނެ ހަމައެކަނި ދުވަހަކީ އޮކްޓޯބަރު،5ގައި ފާހަގަކުރާ ޓީޗަރުންގެ ދުވަހެވެ. އެ ދުވަސް މި އަހަރު ދިމާވީ ރަސްމީ ބަންދު ދުވަހަކަށެވެ. އެހެންވެ މިދިޔަ ހަފުތާ އިން ފެށިގެން އެކި ސްކޫލްތަކުގައި އަންނަނީ ޓީޗަރުންގެ ދުވަސް ފާހަގަކުރަމުންނެވެ.\nއަމީނިއްޔާ ސްކޫލުގެ ޕްރިންސިޕަލް ނާޒްލީން (މ) އާއެކު އެ ސްކޫލުގެ ދެ ޓީޗަރަކު ފޮޓޯ ނަގަނީ.-- ފޮޓޯ: ނިޝާން އަލީ/ މިހާރު\nއަމީނިއްޔާ ސްކޫލުގެ ޕްރިންސިޕަލް ނާޒްލީން ވާފިރު ވިދާޅުވި ގޮތުގައި، ޓީޗަރުންނަށް ހަދިޔާ ތައްޔާރުކުރީ ލީޑިން ޓީޗަރުންނެވެ. ލީޑިން ޓީޗަރުންނަށް ޕްރިންސިޕަލްގެ ފަރާތުން ހަދިޔާ ދިނީ ހާއްސަ މެސެޖަކުންނެވެ. އެ ހަދިޔާތަކުގައި، ޓީޗަރުންގެ ނަންތައް ޖަހާފައި ހުއްޓެވެ.\nޓީޗަރުންގެ ދުވަސް ފާހަގަ ކުރުމުގެ ގޮތުން ތާޖުއްދީން ސްކޫލު ޒީނަތްތެރިކޮށްފައި--. ފޮޓޯ:ނިޝާން އަލީ/މިހާރު\n"އެ ގްރޭޑެއްގެ ލީޑިން ޓީޗަރުން، މި ދެނީ އެ ގްރޭޑެއްގެ ޓީޗަރުންނަށް ހަދިޔާ. ލީޑިން ޓީޗަރުންނަށް ޕްރިންސިޕަލް މި ހަދިޔާ ދިނީ،" ނާޒްލީން ވިދާޅުވި އެވެ.\nމި އަހަރަކީ އަމީނިއްޔާގެ އަލިމަސްޔޫބިލް ފާހަގަކުރާ އަހަރަށްވުމާއެކު ޓީޗަރުން އުފާވެރި އިހުސާސްތަކެއް ކުރެ އެވެ. އެ ސްކޫލުގައި ވިއްސަކަށް އަހަރު މަސައްކަތްކުރި ފާތިމަތު އަޒްހާރު ބުނީ ޓީޗަރުން ކުރާ މަސައްކަތް ސްކޫލު ފެންވަރުގައި ބަލައިގަންނަ ކަމަށެވެ. އަދި މިފަދަ ދުވަހެއްގައި ބުރަ މަސައްކަތުގެ އަގު ވަޒަންކުރާކަމުގެ އިހްސާސްކުރެވޭ ކަމަށް ވެސް ބުންޏެވެ.\nޓީޗަރުންގެ ދުވަހަށް ތާޖުއްދީން ސްކޫލުތެރެ ޒީނަތްތެރިކޮށްފައި-- ފޮޓޯ: ނިޝާން އަލީ/ މިހާރު\n"ވަރަށް ބުރަކޮށް އަހަރު ދިޔަކަމުގައި ވިއަސް މިކަހަލަ އެންމެ ދުވަހަކުން އެ ބުރަކަން ހިތުން ފިލާ މިހެން ބާއްވާ ކުދި ކުދި ކަންތައްތަކުގެ ސަބަބުން ވެސް،" ގްރޭޑު9އަދި 10 އަށް ދިވެހި ކިޔަވައިދެމުން އަންނަ ޓީޗަރު ބުންޏެވެ.\nޓީޗަރުންގެ ދުވަސް ފާހަގަކުރަން އަމީނިއްޔާ ސްކޫލުގައި ބަހައްޓާފައި ހުރި ހަދިޔާތަކެއް ޓީޗަރަކު ބަލަނީ --. ފޮޓޯ: ނިޝާން އަލީ/މިހާރު\nޓީޗަރުންގެ ބުރަ މަސައްކަތުގެ އަގު ވަޒަންކޮށް ހިތްހަމަޖައްސައިދޭން ހުރިހާ ސްކޫލްތަކުގެ މެނޭޖްމެންޓާއި ބެލެނިވެރިން ވަނީ މި އަހަރު ވެސް މަސައްކަތްތަކެއް ކޮށްފަ އެވެ.\nއިތުރު ލިޔުންތައް ސްކޫލް ތައުލީމް ޓީޗަރުން އެޑިއުކޭޝަން މިނިސްޓްރީ ކިޔަވާކުދިން ޓީޗަރުންގެ ދުވަސް


Resort Muvazzafun Vazeefaa In Vakikoffai Vanee Vazeefaa Aa Behey Gaanoonaa Eggothakah Noon — Ihavandhoo.com\n14 ސެޕްޓެމްބަރު 20200މުޙައްމަދު އަދުހަމް\nޖޭއޭ މަނަފަރު ރިސޯޓުން ވަކިކުރި ހޯރަފުށީ ފަރާތްތަކުގެ ހައްގުތައް ހޯދާދިނުމަށް ގޮވާލާ ހޯރަފުށީގައި ކުރިއަށްގެންދިޔަ ސުލްހަވެރި އިހުތިޖާޒުގެ ތެރެއިން. ފޮޓޯ: ހޯރަޑެއިލީ\nޖޭއޭ މަނަފަރު ރިސޯޓުގައި ވާޒީފާ އަދާކުރަމުންދާ ހޯރަފުށީގެ ގިނަ އަދަދެއްގެ ފަރާތްތަކެއް ވަޒީފާއިން ވަކިކޮށްފައިވާތީ އެކަމާ ގުޅިގެން ކަންބޮޑުވުން ފާޅުކޮށް އެކަން ބަލައި ނުގަންނަ ކަމަށް ބުނެ ހޯރަފުށީ ކައުންސިލުން ބަޔާނެއް ނެރެފިއެވެ.\nމި ބަޔާނުގައި ބުނެފައިވަނީ ރިސޯޓުގައި ވަޒީފާއަދާކުރަމުންދާ ހޯރަފުށީގެ ގިނަ އަދަދެއްގެ ފަރާތްތައް ކުއްލި ގޮތަކަށް ވަޒީފާއިން ވަކިކޮށްފައިވަނީ ވަޒީފާއާ ބެހޭ ގާނޫނާއި އެއްގޮތަށް ކަމަށް އެ ކައުންސިލަށް ގަބޫލު ނުކުރެވޭ ކަމަށެވެ. އަދި އެފަރާތްތައް ވަޒީފާއިން ވަކިކުރި ކުރުން އެ ކައުންސިލުން ބަލައި ނުގަންނަ ކަމަށެވެ. އަދި ވަޒީފާއިން ވަކިކުރި ފަރާތްތަކާއި އެފަރާތްތަކުގެ އާއިލާތަކަށް ލިބިފައިވާ ނުތަނަވަސް ކާމާއި މާޔޫސްކަމުގައި އެ ކައުންސިލުން ބައިވެރި ވާކަމަށް އެ ބަޔާނުގައި ވެއެވެ.\nކައުންސިލްގެ މިބަޔާނުގައި މަނަފަރު ރިސޯޓުން ވަޒީފާއިން ވަކިކުރި ހޯރަފުށީގެ އެންމެހާ ފަރާތްތަކާއި އެ ފަރާތަތަކުގެ އާއިލާތަކާމެދު ރަޙުމާއި ހަމްދަރުދީގެ ވިސްނުމަކުން ވިސްނަވާ އެ ފަރާތްތަކަށް ވަޒީފާ އަދާކުރުމުގެ ފުރުސަތު ފަހިކޮށްދިނުމަށް ވަނީ ގޮވާލައިފައެވެ. އަދި ހޯރަފުށްޓަކީ ޖޭއޭ މަނަފަރު ރިސޯޓް ރިސޯޓަކަށް ހެދުމަށް އެންމެ ބޮޑު ޤުރުބާނީއެއް ވެފައިވާ އެއްރަށް ކަން ފާހަގަކޮށް، ހޯރަފުށްޓަށް ނިސްބަތްވާ އެ ފަރާތްތައް ވަޒީފާއިން ވަކިކުރުމަކީ ހޯރަފުށީގެ ދޮޅަހަކަށް ޢާއިލާއަށާއި، އެ ރަށުގެ ރައްޔިތުންނަށް ލިބުނު ނުހަނު ބޮޑު ގެއްލުމެއް ކަމުގައި ކައުންސިލްގެ ބަޔާނުގައި ވެއެވެ.\nމީގެ އިތުރުން ވަޒީފާއިން ވަކިކުރި ހޯރަފުށީގެ އެންމެހާ ފަރާތްތަކުގެ ޙައްޤުތައް ހިމާޔަތް ކޮށްދިނުމުގައި އެ ދާއިރާގެ މެމްބަރު އޮނަރަބަލް އަޙްމަދު ސަލީމް ކުރައްވަމުން ގެންދަވާ މިންނަތް މަސައްކަތް އުފަލާއެކު ބަލައިގަނެ ޝުކުރު އަދާކުރާކަމަށްވެސް މިބަޔާނުގައި ވެއެވެ.\nމީގެ ކުރިން މެމްބަރު ސަލީމް އާއި ހޯރަފުށީ ކައުންސިލުން ވަނީ ވަޒީފާއިން ވަކިކުރި އެރަށަށް ނިސްބަތްވާ ފަރާތްތަކާއި ބައްދަލު ކުރައްވާފައެވެ.


Guesthouse thakah amaazukoh seminar thakeh baahvaifi | Mihaaru\nކ.ދިއްފުށީގެ ގެސްޓްހައުސް އެއް--ފޮޓޯ:ބުކިން.ކޮމް\nގެސްޓް ހައުސްތަކަށް އަމާޒުކޮށް ސެމިނާތަކެއް ބާއްވައިފި\n18 މެއި 2019 - 17:15 1 comment\nމި ސެމިނާތައް ބާއްވާފައި ވަނީ ގެސްޓްހައުސް އެސޯސިއޭޝަނާ ގުޅިގެންނެވެ. މިގޮތަށް ސެމިނާތަކެއް ބޭއްވުމުގެ ބޭނުމަކީ ސަރުކާރުގެ 100 ދުވަހުގެ ވައުދުގެ ތެރެއިން ލޯކަލް އައިލެންޑް ޓޫރިޒަމަށް އެހީތެރިވުމެވެ. ސެމިނާތައް ކުރިއަށް ގެންގޮސްފައިވަނީ މާޗު 19 އިން މެއި 10 ވަނަ ދުވަހުގެ ނިޔަލަށެވެ.\nމި ސެމިނާތައް ބާއްވާފައިވަނީ އއ. ރަސްދޫ އާއި އއ. އުކުޅަހާއި އދ. ދިގުރަށާއި ވ. ތިނަދު އާއި ކ. މާފުށީގެ އިތުރުން ބ. ދަރަވަންދު އާއި ހދ. ހަނިމާދު އާއި އައްޑު އާއި ލ. ގަމުގަ އެވެ. މީގެ އިތުރުން ގދ. ތިނަދު އާއި މާލޭގައި ވެސް ވަނީ މި ސެމިނާ ބާއްވައިފަ އެވެ.\nމި ސެމިނާތަކުގައި 177 މީހުން ބައިވެރިވި އެވެ. ގެސްޓްހައުސްތައް މާކެޓު ކުރުމަށް ހާއްސަކޮށް ކުރިއަށްގެންދިޔަ މި ސެމިނާތަކުގައި ޓޫރިޒަމް ދާއިރާގެ ތަފާސްހިސާބުތަކާއި އަންނަ ބަދަލުތަކުގެ އިތުރުން ހޮޓެލް ޑިސްޓްރިބިއުޝަން ޗެނަލް މެނޭޖްމެންޓާއި ރެވެނިއު މެނޭޖްމެންޓާއި އޮންލައިން އެންޑް ސޯޝަލް މީޑިއާ މާކެޓިންއާ ގުޅޭ ގޮތުން މައުލޫމާތު ދީފައިވެ އެވެ.\nމިސެމިނާތަކަށް 244،062ރ. ހޭދަކުރި ކަމަށް އެމްއެމްޕީއާރްސީން ބުނެ އެވެ. ގެސްޓްހައުސް ވިޔަފާރި ރާއްޖޭގައި ފުޅާ ދާއިރާއެއްގައި ކުރިއަރަމުންދާ އިރު މިހާރު ވެސް ޖުމްލަ 548 ގެސްޓްހައުސްގެ ހިދުމަތް އަންނަނީ ދެމުންނެވެ.\nއިތުރު ލިޔުންތައް ޓޫރިޒަމް ޕްރޮމޯޝަން އެމްއެމްޕީއާރުސީ ގެސްޓް ހައުސް


Kulhudhuffushi bandharu mashroo mi mahu ninmaalanee\nކުޅުދުއްފުށި ބަނދަރުގެ މަސައްކަތް ކުރަނީ-- ފޮޓޯ: އެމްޓީސީސީ\nހދ. ކުޅުދުއްފުށި ބަނދަރު މަޝްރޫއު މި މަހު ނިންމާލަނީ\n22 އޮކްޓޯބަރ 2020 - 12:04:08\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން ކުރިއަށް ގެންދާ ހދ. ކުޅުދުއްފުށި ބަނދަރު ތަރައްގީ ކުރުމުގެ މަޝްރޫއުގެ މި މަހުގެ ތެރޭގައި ނިންމާލެވޭނެ ކަމަށް އެ ކުންފުނިން ލަފާކޮށްފި އެވެ.\nއެމްޓީސީސީން މިއަދު މައުލޫމާތު ދިން ގޮތުގައި އެ މަސައްކަތުގެ ތެރޭގައި ހިމެނޭ ބަނދަރު ބޮޑުކުރުމުގެ ބައިގެ ގާތްގަނޑަކަށް 98 ޕަސަންޓު މަސައްކަތް މިހާރު ވަނީ ނިންމާލާފަ އެވެ.\nއޭގެ އިތުރުން ކުރިން ފުންކޮށްފައިވާ ފަޅު އަލުން ފުންކުރުމުގެ މަސައްކަތުގެ 30 ޕަސަންޓު ވެސް ނިމިފައިވާ ކަމަށް އެމްޓީސީސީން ބުނެ އެވެ. މި މަޝްރޫއު މި މަހު ނިންމާލެވޭނެ ކަމަށް އެ ކުންފުނިން ލަފާ ކުރެ އެވެ.\nމި މަޝްރޫއުގެ ދަށުން 236،844 ކިޔުބިކް މީޓަރުގެ ސަރަހައްދެއްގެ ފަޅު ފުންކޮށް، 24،450 ކިޔުބިކް މީޓަރުގެ ސަރަހައްދެެއްގެ ބިން ހިއްކައި، 1،000 މީޓަރުގެ ސަރަހައްދެއްގައި އެއްގަމު ތޮށި ލުމަށް ކޮންކްރީޓުގެ މަސައްކަތް އެމްޓީސީސީއަށް ކުރަން ޖެހެ އެވެ. އަދި އެއްގަމު ތޮށި ހިމެނޭ ސަރަހައްދުގެ ބިންގަނޑު އެއްވަރުކޮށް ގާ އަތުރާ، ކާނުގަނޑުގެ މަތި އެޅުމުގެ މަސައްކަތް ވެސް އެ ކުންފުނިން ކުރާނެ އެވެ.\nޖުމްލަ 129.5 މިލިއަން ރުފިޔާގެ މި މަޝްރޫއުގެ މަސައްކަތް އެމްޓީސީސީން ފެށީ 2018 ވަނަ އަހަރުގެ ޑިސެމްބަރު މަހު އެވެ.


vnews - Salwa: Vidhaalee post gai, miharu vidhun gadhaee fehumugai\nސަލްވާ: ވިދާލީ ޕޯސްޓްގައި، މިހާރު ވިދުން ގަދައީ ފެހުމުގައި\nސަލްވާ ޝަފީގު ވީނިއުސް އަށް އިންޓަވިއު ދެއްވަނީ -- ވީފޮޓޯ: އަބްދުﷲ ޝާމް (މުއްތު)\nމިއަދުގެ މެހްމާނަކީ ދިވެހި ދައުލަތަށް ވަރަށް ގިނަ ދުވަހު ހިދުމަތް ކުރެއްވި ހިންގުންތެރިއެކެވެ. ރާއްޖޭގައި ޕޯސްޓްގެ ހިދުމަތް ފުޅާކޮށް ތަަރައްގީކުރުމުގައި އޭނާ ވަނީ މުހިއްމު ދައުރެއް އަދާކުރައްވާފަ އެވެ. އޭނާ ވަނީ ރާއްޖެއަށް ޓޫރިޒަމް ތައާރަފްވިތާ އެންމެ ކުރީކޮޅު ރިސޯޓެއްގައި ޝެފެއްގެ ގޮތުގައި މަސައްކަތް ކުރައްވާފަ އެވެ. ރާއްޖޭގެ ގައުމީ ޝިޕިން ކުންފުނީގައި ވެސް ދުވަސްކޮޅަކު ހިދުމަތް ކުރެއްވި އެވެ. މިއަދު އޭނާ އަކީ ހުނަރުވެރިވެރި ފެހުންތެރިއެކެވެ. ހުސްވަގުތު ތަކުގައި އިޖުތިމާއީ ހިދުމަތްތަކުގައިވެސް އަމަލީގޮތުން އުޅުއްވަ އެވެ.\nމިއަދުގެ މެހްމާނަކީ މާލެއަށް އުފަން އުމުރުން 59 ވަނަ އަހަރުގެ ތިން ކުދިންގެ މަންމައެއް ކަމަށްވާ ސަލްވާ ޝަފީގު އެވެ. އެއް ދުވަސްވަރެއްގައި މާލެއަށް މަޝްހޫރު ދެ ފެހުންތެރިން ކަމަށްވާ އިބްރާހީމް މޫސާއާއި، މާންބޭ މަރިޔަމްފުޅަށް ލިބިފައިވާ ތިން ދަރިންގެ ތެރެއިން ސަލްވާ އަކީ އެދެމަފިރިންގެ ދޮށީ ދަރިފުޅެވެ. މަރިޔަމްފުޅު ނިޔާވުމުން އިބްރާހީމް މޫސާ އެހެން މީހަކާ ކައިވެނިކޮށްގެން އަށް ދަރިން ލިބިފައިވާއިރު ސަލްވާއާ އެ މީހުންނާ ދެމެދު ވެސް އޮތީ ވަރަށް ރަނގަޅު އާއިލީ ގުޅުމެކެވެ.\nސަލްވާގެ ފުރަތަމަ މަދަރުސާއަކީ ޖަމިއްޔަތުއް ފަލާހު އެވެ. އޭގެ ފަހުން ސަލްވާއަށް ކިޔަވަން ފުރުސަތު ލިބިލެއްވީ އަމީނިއްޔާ ސުކޫލުގެ ދެވަނަ ގުރޭޑުގަ އެވެ. އެއީ 1967 ވަނަ އަހަރު ހިސާބުގަ އެވެ. އަމީނިއްޔާއިން ގުރޭޑް ހަޔަކާ ހަމައަށް ކިޔެވުމަށްފަހު ކުޑަ ދުވަސްކޮޅެއް ފަހުން ސަލްވާ ވަޒީފާއަކަށް ދިއުމަށް ނިންމެވި އެވެ. އެގޮތުން އެދުވަސްވަރު ބަނޑޮސް އައިލެންޑް ރިސޯޓް ހިންގަމުން ދިޔަ ބޭފުޅުންނާއި ސަލްވާގެ ބައްޕައާއި އޮތް ގާތްކަމެއްގެ ތެރެއިން އޭނާގެ ފުރަތަމަ ވަޒީފާއަކަށްވީ އެ ރިސޯޓުގެ ޝެފެއްގެ ވަޒީފާ އެވެ. އެއީ 1974 ވަނަ އަހަރު އެވެ. ސަލްވާއަށް އެ ދުވަސްވަރު ކައްކާނެ ގޮތް ކިޔައިދީފައިވަނީ އިނގިރޭސިވިލާތުގެ އެކަމާ ގުޅޭ ފަންނުވެރި ބޭފުޅެކެވެ. ސަލްވާ ވިދާޅުވާ ގޮތުގައި އޭރު އެލިބުނު ތަޖުރިބާގެ ބޭނުން މިއަދުވެސް ދިރިއުޅުމުގައި ބޭނުންކުރެވެ އެވެ. އަދި މީރުކޮށް ކެއްކުމަކީ މިހާރުވެސް ޝައުގުވެރިކަމާއެކު ކުރައްވާ ކަމެއް ކަމަށް ވިދާޅުވި އެވެ.\n"ދެން އެދުވަސްވަރު ހަގީގަތުގައި ރިސޯޓްތަކަށް ނުވެސް ދޭ އަންހެން ކުދިންނެއް. ނަމަވެސް އެތަޖުރިބާ އަކީ ވަރަށް ރަނގަޅު ތަފާތު ތަޖުރިބާއެއް ކަމަށް ދެކެނީ،" ސަލްވާގެ ރިސޯޓް ދިރިއުޅުގެ ތަޖުރިބާ ހިއްސާކުރައްވަމުން ވިދާޅުވި އެވެ.\nސަލްވާ ޝަފީގު އޭނާގެ ފަހާ ކޮޓަރީގައި ފެހުމުގެ މަސައްކަތުގައި -- ވީފޮޓޯ: އަބްދުﷲ ޝާމް (މުއްތު)\nސަލްވާ ދިރިއުޅުމެއް ފެއްޓެވީ ބަނޑޮސް އައިލެންޑް ރިސޯޓްގައި އުޅުއްވަމުން 1975 ވަަނަ އަހަރު އެވެ. މާގިނަ ދުވަސްތަކެއް ނުވެ ފުރަތަމަ ދަރިފުޅަށް ބަލިވެ އިނުމާ ގުޅިގެން ސިއްހީ ގޮތުން ބައެއް ދަތިތަކާ ކުރިމަތިލައްވަން ޖެހުމުން ސަލްވާ އެ ވަޒީފާ ދޫކޮށްލެއްވީ އެވެ. އޭގެފަހުން ފުރަތަމަ ދަރިފުޅާއެކު ދުވަސްކޮޅަކު ގޭގައި ހޭދަކުރެއްވުމަށްފަހު 1978 ވަަނަ އަހަރު ސަލްވާ ގުޅުނީ މޯލްޑިވްސް ނެޝަނަލް ޝިޕިން ލިމިޓެޑް (އެމްއެންއެސްއެލް) ވަޒީފާ އަކަށެވެ. ނަމަވެސް އެދުވަސްވަރު ދެވަނަ ދަރިފުޅަށް އަނެއްކާވެސް ބަލިވެ އިނުމާ ގުޅިގެން ކުޑަ ދުވަސްކޮޅެއްގެ ތެރޭގައި އެ ވަޒީފާ ދޫކޮށްލެއްވީ އެވެ.\nސަލްވާގެ ނަން އެންމެ ބޮޑަށް ވިދާލީ ޕޯސްޓްގެ ހިދުމަތުގަ އެވެ. ޕޯސްޓް އޮފީހުގެ ފުރަތަމަ ވަޒީފާގެ ގޮތުގައި 1979 ވަނަ އަހަރު ސަލްވާއަށް ލިބިލެއްވީ ވަގުުތީ ކާތިބާއެއްގެ ވަޒީފާ އެވެ. އޭރު މަހު މުސާރައިގެ ގޮތުގައި ލިބިލެއްވީ 149 ރުފިޔާ އެވެ. ޕޯސްޓް އޮފީހުގެ އެންމެ ދަށް އެއް ވަޒީފާއިން ހިދުމަތް ކުރަން ފެއްޓެވި ސަލްވާ މިދިޔަ އަހަރު ޕޯސްޓް އޮފީހުގެ ވަޒީފާއިން ރިޓަޔާ ކުރެއްވިއިރު އޭނާ ހުންނެވީ އެސިސްޓެންޓް މެނޭޖިން ޑިރެކްޓަރުގެ މަގާމުގަ އެވެ.\nޕޯސްޓް އޮފީހުގައި ނަމޫނާ މަސައްކަތްތަކެއް ކޮށްދެއްވުމަށްފަހު މިދިޔަ އަހަރު ވަޒީފާއިން ރިޓަޔާކުރެއްވީ ޕޯސްޓް އޮފީހުގެ މުވައްޒަފުން އުމުރުން 55 އަހަރުވުމުން ރިޓަޔާކުރަން ޖެހޭ އުސޫލަކަށް މިދިޔަ އަހަރު އަމަލުކުރަން ފެށުމާ ގުޅިގެންނެވެ. ޕޯސްޓް އޮފީހުގައި ސަލްވާ ހޭދަކުރެއްވި 37 އަހަރުގެ ދިގު މުއްދަތުގެ ތެރޭގައި ދުވަހަކު ވެސް އޮފީހަށް ގަޑި ޖެހިފައެއް ނުވެ އެވެ. ނަމަވެސް މިހާރު އޮފީސްތަކުގައި އުޅޭ ކުދިން އޮފީހަށް ގަޑި ޖެހޭތީ އެކަން އިސްލާހުކުރުމަކީ ސަލްވާ އެކުދިންނަށް ދެއްވާ ހެޔޮ ނަސޭހަތެކެވެ. ދިރިއުޅުމުގައި ކުރިއަށްދާން ބޭނުންވާނަމަ ވަގުތަށް ހުރުމަތްތެރިކޮށް ހިތުމަށް ސަލްވާގެ ދިރިއުޅުމުން މިސާލު ލިބިގަންނަން ޖެހެ އެވެ.\nސަލްވާ ފާހަފައިވާ ވެޑިން ޑްރެސްއެއް\nސަލްވާ ޕޯސްޓް އޮފީހުގައި މަސައްކަތް ކުރެއްވިއިރު ރާއްޖޭގެ ރަށްތަކުގެ އާބާދީ ތަފާތުކުރުމެއް ނެތި ހުރިހާ ރަށަކަށް ޕޯސްޓްގެ ހިދުމަތް ލިބޭނެ އިންތިޒާމު ހަމަޖެއްސުމަކީ ސަލްވާ ދެކޭ ގޮތުގައި ބޮޑު ކާމިޔާބެކެވެ. ރާއްޖެ އުފެދިފައިވާ ގޮތުން ޕޯސްޓްގެ ހިދުމަތަކީ ރާއްޖެއަށް އެންމެ މުހިއްމު އެއް ހިދުމަތުގައި ގޮތުގައި ސަލްވާ ފާހަގަކުރައްވަ އެވެ. ނަމަވެސް މިހިދުމަތަށް ދިވެހިން އަދިވެސް އެހާ ބޮޑަށް އަހުލުވެރިވެފައި ނުވާ ކަމަށް ސަލްވާ ފާހަގަކުރައްވަ އެވެ. އެކަމަކު ޕޯސްޓްގެ ހިދުމަތް ބޭނުންކުރުމަކީ އެންމެ ރައްކާތެރި ގޮތް ކަމަށް ސަލްވާ ގަބޫލުކުރައްވަ އެވެ.\n"މިސާލަކަށް މިހާރުވެސް އަތޮޅުތެރެއިން ބައެއް ބޭފުޅުން ފޮށިގަނޑު އެއްޗެތި މިފޮނުވަނީ ދޯނީގެ ކައްޕިއާ ހަވާލުކޮށްފައި. އެކަމަކު ބައެއް ފަހަރު ދިމާވާ ގޮތަކުން އެތަކެތި ގެއްލޭ ގޮތެއްވޭ. ޕޯސްޓްގައި ހިދުމަތަށް ފީއެއް ނެނގި ނަަމަވެސް ގެއްލޭ އެއްޗަކަށް ޒިންމާވުން ވެސް އޮންނާނެ. ދެން ކުރީގައި ވަރަށް ގިނައިން ޕޯސްޓް މެދުވެރިކޮށް ސިޓީ ފޮނުވި ނަމަވެސް މިހާރު ޓެކްނޮލޮޖީ ކުރިއަރައިގެން ގޮސްފައިވާތީ ޕޯސްޓުން ސިޓީ ފޮނުވުން މިހާރު ވާނީ ވަރަށް ބޮޑަށް މަދުވެފައި. އެހެންނަމަވެސް މިހާރު އޮންލައިންކޮށް ކުރާ ވިޔަފާރި ފުޅާވެފައިވާތީ އެފަދަ މުދާ ޕޯސްޓް މެދުވެރިކޮށް ފޮނުވުން މިހާރު ވާނީ ވަރަށް ބޮޑަށް އިތުރުވެފައި،" ޕޯސްޓްގެ ހިދުމަތަށް އައިސްފައިވާ ކުރިއެރުން ހިއްސާ ކުރައްވަމުން ވިދާޅުވި އެވެ.\nސަލްވާ ޝަފީގު (ކ)ގައި ގާތްބޭފުޅުން ކޮޅަކާއެކު\nސަލްވާ ވަނީ ޕޯސްޓް އޮފީހުގައި މަސައްކަތް ކުރެއްވިއިރު ޕޯސްޓާ ގުޅުންހުރި ބައިނަލްއަގްވާމީ އެންމެ ބޮޑެތި ކޮންފަރެންސްތަކުގައި ރާއްޖެ ތަމްސީލް ކުރައްވާފަ އެވެ. ދުނިޔޭގެ ތަފާތު ގައުމުތަކަށް ދަތުރުކުރައްވާ ޕޯސްޓްގެ ހިދުމަތުގެ ތަޖުރިބާތައް އޭނާ ވަނީ ހޯއްދަވާފަ އެވެ. އެހެންކަމުން ޕޯސްޓްގެ ހިދުމަތުގައި ސަލްވާގެ މަސައްކަތްތަކަކީ ވިދުންގަދަ މަސައްކަތްތަކެކެވެ.\nސަލްވާގެ މައިންބަފައިންގެ އެހީތެރިކަމާއެކު އުމުުރުން 10 އަހަރުން ފެށިގެން އޭނާ ފެހުމުގެ މަސައްކަތް ކުރައްވަ އެވެ. އެހެންކަމުން ސަރުކާރުގެ ވަޒީފާއިން ރިޓަޔާކުރެއްވުމަށްފަހު އޭނާ މިހާރު ވަނީ ފެހުމަށް މުޅިން ވަގުތު ހުސްކުރައްވާފަ އެވެ. ސަލްވާ ވިދާޅުވާ ގޮތުގައި ސަރުކާރުގައި މަސައްކަތް ކުރެއްވި ދުވަސްވަރު އަށް ގަޑިއިރު މަސައްކަތް ކޮށްގެން ލިބިލެއްވި މުސާރައަށް ވުރެ މިހާރު ދުވާލަކު ތިންހަތަރު ގަޑިއިރު ފެހުމުގެ މަސައްކަތުގައި އުޅުއްވައިގެން ލިބިލައްވާ އާމްދަނީ މާބޮޑަށް ވެސް ރަނގަޅެވެ.\nސަލްވާ ވަނީ އޭނާ ޕޯސްޓް އޮފީހުގައި މަސައްކަތް ކުރެއްވި ދުވަސްވަރު "ކަޑުލްސް"ގެ ނަމުގައި ފަހާތަނެއް ވެސް ހިންގާފަ އެވެ. އޭރު އެތަން ހިންގީ އޭނާ ވަޒީފާ އަދާކުރެއްވުމަށްފަހު ލިބޭ ހުސްވަގުތުގައި ކަމަށްވެފައި އެކަނި އެމަސައްކަތް ކުރައްވަން ޖެހުމުން ބައެއް ދަތިތަކާ ކުރިމަތިވެ ފަހުން ފިހާރަ ހިންގުން ހުއްޓަވާލެއްވީ އެވެ. ނަމަވެސް އަބަދުވެސް ފެހުމުގައި އުޅުއްވަ އެެވެ.\n"އަޅުގަނޑު އޭރުވެސް ބޭނުންވީ ފަހަން އިނގޭ ދިވެހިންނާއެކު މިމަސައްކަތް ކުރަން. އެކަމަކު ފުލްޓައިމް ވަޒީފާއެއް ގޮތަށް މިމަސައްކަތް ކުރަން ދިވެހިން ވަރަށް ނުލިބޭ. ފަހާ ކޯސް ހަދާފައިވެސް ބައެއް ބޭފުޅުން އެކަމުގައި ނޫޅުއްވާ. އަޅުގަނޑު މިމަސައްކަތް ފުޅާކުރުމުގެ ވިސްނުން އެބަހުރި މިކަމުގައި އުޅޭނެ ދިވެހިން ލިބޭނަމަ،" މިވަގުތު ސަލްވާ ކުއްޔަށް ހިފާފައިވާ ތިން ކޮޓަރީގެ ތެރެއިން އެއް ކޮޓަރި ފެހުމުގެ މަސައްކަތަށް ހުސްކޮށްފައިވާ ސަލްވާ ވިދާޅުވި އެވެ.\nނަމޫނާ ދައްކާލުމާއެކު ކޮންމެ އެއްޗެއް ވެސް ފަހާލުމަކީ ސަލްވާއަށް މާބޮޑު ކަމެއް ނޫނެވެ. ސަލްވާގެ ފަހާ ކޮޓަރި ބަލާލުމުން އެކަން ޔަގީންވެ އެވެ. ސަލްވާ ވިދާޅުވީ ހިރުވި އަޅާފައި ހުންނަ ދިވެހި ހެދުން މޮޑިފައިކޮށްގެން ފެހުމަކީ ވަރަށް ޝައުގުވެރިވާ ކަމެއް ކަަމަށެވެ. ސަލްވާ އަކީ ސުކޫލު ތަކުގައި ފާހަގަކުރާ ހާއްސަ ދުވަސްތަކަށް ދަރިވަރުންގެ ކޮސްޓިއުމް ފަހައިދިނުމުގައި ބައެއް ދަރިވަރުންގެ ވަރަށް ބޮޑު އެހީތެރިއެކެވެ.\nސަލްވާ ޝަފީގު ފަހާފައިވާ ހެދުމެއް\nސަލްވާ ވިދާޅުވީ ފެހުމުގެ މަސައްކަތުގައި އަދި މިހާތަނަށް މުބާރާތެއްގައި ވާދަކުރައްވާފައި ނުވި ނަމަވެސް ދިވެހިންނާއެކު މަސައްކަތް ފުޅާކުރެވޭ ދުވަހަކުން އޭނާގެ ހެދުންތައް ވެސް ދައްކާލުމުގެ ވިސްނުން ގެންގުޅުއްވާ ކަމަށެވެ. އޭނާ ހުންނެވީ އެ އުއްމީދުގަ އެވެ.\n"ހަގީގަތުގައި އެކަނި މިކަން ކުރަންޖެހޭތީ އަދި މުބާރާތެއްގައި ވާދަނުކުރެވިގެން މިއުޅެނީ. ދެން މިހާރު އަޅުގަނޑުގެ ތިން ކުދިންގެ ތެރެއިން އަޅުގަނޑުގެ ތިބި ހަމައެކަނި ދެ އަންހެން ކުދިން ވެސް ފަހަން ދަސްކޮށްފި. އެކުދިން ވެސް މިހާރު ވަރަށް ރީތިކޮށް އަގަށް ފަހާނެ،" ސަލްވާގެ ހުނަރު އޭނާގެ ކުދިން ދަސްކޮށްފައިވާ ކަން ފާހަގަކުރައްވަމުން ސަލްވާ ވިދާޅުވި އެވެ.\nސަލްވާ ވިދާޅުވާ ގޮތުގައި ކަސްޓަމަރުން ބޭނުންވާ ގޮތަކަށް ފަހައިދިނުމަށާއި ގަޑިއަށް މަސައްކަތް ނިންމާލެއްވުމަށް އޭނާ އަބަދުވެސް އިސްކަންދެއްވަ އެވެ. ސަލްވާ ގެންގުޅުއްވާ މިއުސޫލުގެ ސަބަބުން ސަލްވާގެ ފަރާތުން ހިދުމަތް ލިބިގަންނަ މީހުންނާ އޭނާއާ ދެމެދު ވަރަށް ރަނގަޅު ގުޅުމެއްވެސް އޮވެ އެވެ. އަދި ސަލްވާގެ މަސައްކަތުގައި އެމީހުންގެ އެހީތެރިކަން ލިބޭކަން ވެސް އޭނާ ފާހަގަކުރައްވަ އެވެ. ފެހުމުގެ މަސައްކަތުގައި ބޭނުންވާ ތަކެތި މާލެ އިން ލިބުނު ނަަމަވެސް އެތަކެތި ބޭރުން ގަންނަން ލިބޭ އަގާ އަޅާބަލާއިރު މާލެއިން ގަންނަން ލިބޭ އަގު ބޮޑުކަން ސަލްވާ ފާހަގަކުރައްވަ އެވެ. ފެހުމަކީ ރަނގަޅު އާމްދަނީއެއް ލިބޭ މަސައްކަތަކަށް ވާތީ ފެހުމުގެ މަސައްކަތުގައި ސަލްވާގެ ދުވެލި އަދިވެސް ބާރުކޮށްލުމުގެ ވިސްނުން އޭނާ ގެންގުޅުއްވަ އެވެ.\nސަލްވާ ގެންދަވަނީ ހުސް ވަގުތު ހޯއްދަވައިގެން އިޖުތިމާއީ ހިދުމަތްތަކުގައިވެސް އަމަލީގޮތުން އުޅުއްވަމުންނެވެ. އެގޮތުން ސަލްވާ އަކީ މިހާރު ވެސް ވިމެން އޮން ބޯޑް (ވެބް)ގެ މެންބަރެއްގެ އިތުރުން ރިޓަޔަރީޒް އެސޯސިއޭޝަންގެ ހިންގާ ކޮމިޓީގެ މެންބަރެކެވެ. މި ދެޖަމިއްޔާ އިން ހަރަކާތްތައް އިންތިޒާމުކުރުމާއި، ބައެއް ސާވޭތަކަށް ބޭނުންވާ ދިރާސާ މައުލޫމާތު ހޯދައިދިނުމާއި އަދި ޖަމިއްޔާއިން އެދުމުން އިދާރީ ބައެއް މަސައްކަތްތައް ވެސް އޭނާ ކުރައްވަ އެވެ.\nދަތުރުކުރެއްވުމަށް ހާއްސަ ޝައުގުވެރިކަމެއް ހުންނަ ސަލްވާގެ ދިރިއުޅުމުގެ ދަތުރުގައި އަދިވެސް އިތުރު ކާމިޔާބަށް އެދެމެވެ. ސަލްވާގެ ދަތުރުގެ ދުވެލި ބާރުކޮށްލަން ތިޔަ ކުރައްވާ މަސައްކަތަށް ހިތްވަރުދެމެވެ.


Sarukaaruge 33 kunfuni oiyiru faidhaavanee enme 11 kunfunin: Minister Ameeru - One Online\nފިނޭންސް މިނިސްޓަރު އިބްރާހިމް އަމީރު ބަޖެޓް ކޮމިޓީގެ ރޭގެ ބައްދަލުވުމުގައި --- ފޮޓޯ: މަޖިލިސް އިދާރާ\nސަރުކާރުގެ 33 ކުންފުނި އޮތްއިރު ފައިދާވަނީ އެންމެ 11 ކުންފުނިން: މިނިސްޓަރު އަމީރު\nސަރުކާރުގެ ވިޔަފާރި ކުންފުނިތަކުގެ ގޮތުގައި 33 ކުންފުނި އޮތްއިރު އޭގެ ތެރެއިން ފައިދާވަނީ އެންމެ 11 ކުންފުންޏަކަށް ކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެއެވެ.\nބަޖެޓް ކޮމިޓީގެ މިއަދުގެ ބައްދަލުވުމުގައި، ސަރުކާރު ކުންފުނިތަކުން ދައުލަތަށް ގެއްލުންވަމުންދާ މައްސަލައިގައި މެމްބަރުން ކުރެއްވި ސުވާލުތަކަށް ޖަވާބު ދެއްވަމުން މިނިސްޓަރު ވިދާޅުވީ، ދައުލަތަށް ޑިވިޑެންޓު ލިބެނީ ހަމައެކަނި 11 ކުންފުނިން ކަމަށެވެ. ނަމަވެސް އެއީ ކޮން ކުންފުނިތަކެއް ކަމެއް މިނިސްޓަރު ވިދާޅެއްނުވެއެވެ.\nއެ މައްސަލައިގައި މިނިސްޓަރާ ސުވާލު ކުރައްވަމުން ރައްޔިތުންގެ މަޖިލީހުގެ ހަނިމާދޫ ދާއިރާގެ މެންބަރު އަބްދުލްޣަފޫރު މޫސާ ވިދާޅުވީ، އެސްޓީއޯ ކަހަލަ ބޮޑު ކުންފުންޏަކުން 55 މިލިޔަން ރުފިޔާ ޑިވިޑެންޓުގެ ގޮތުގައި ދެއްކުން ގަބޫލުނުކުރެވޭ ކަމަށެވެ. އަދި އެ ކުންފުންޏަކީ ކާޑު ދައުލަތުން ސަބްސިޑައިސްކޮށް ވަރަށް ބޮޑަށް މޮނޮޕޮލައިސް ކޮށްދީފައިވާ ކުންފުންޏެއް ކަމަށް ވެސް ވިދާޅުވިއެވެ.\nއޭނާ ވިދާޅުވީ، މަހެއްގެ މައްޗަށް ފަސް މިލިއަން ރުފިޔާ ސަރުކާރުން ކުނިއުކާލުމަށް ހަރަދު ކުރުމަކީ ވެސް ވެމްކޯގެ ބޭނުން ނުކުރެވޭކަން އެނގިގެންދާ ކަމެއް ކަމަށެވެ. އަދި އަންނަ އަހަރު ސަބްސިޑީގެ ގޮތުގައި 56 މިލިޔަން ބަޖެޓުގައި ކަނޑައަޅާފައިވާއިރު، ޕްރައިވެޓް ތިން ކުންފުންޏަކަށް އެ މަސައްކަތް ހަވާލު ކުރުން ވެސް މާރަނގަޅު ވާނެކަމަށް އަބްދުލްޣަފޫރު މޫސާ ވިދާޅުވިއެވެ.\nއަބްދުލްޣަފޫރު އިތުރަށް ވިދާޅުވީ، ސްޓެލްކޯއަށް ދައުލަތުން 210 މިލިޔަން ރުފިޔާ ދިނުމުން ވެސް ރައްޔިތުންނަށް ކަރަންޓުގެ އަގަށް އައި ބަދަލެއް ނެތް ކަމަށެވެ. އަދި ގްރޭޓާ މާލޭ ކުންނުންޏާއި އެޗްޑީސީން އެއްވެސް ފައިސާއެއް ދައުލަތަށް ލިބިފައިނުވާކަން ފާހަގަކޮށް އޭނާ ވިދާޅުވީ އެ ކުންފުނިތަކަކީ ދައުލަތުން ބިލިއަނުން އިންވެސްޓް ކޮށްފައިވާ ކުންފުނިތަކެއް ކަމަށެވެ.\nއަބްދުލްޣަފޫރު މޫސާގެ އެ ވާހަކަތަކަށް ޖަވާބު ދެއްވަމުން މިނިސްޓަރު ވިދާޅުވީ، ގެންލުންވާ ދައުލަތުގެ ކުންފުނިތައް ހަމައަކަށް އަޅުވައި އެ ކުންފުނިތަކަކީ ފައިދާވާ ކުންފުނިތަކެއް ކަމަށް ހެދުމަށް ބަޖެޓުގައި ރާވައިގެން ކަންކަން ކުރަމުންދާ ކަމަށެވެ. އަދި އަހަރުން އަހަރަށް ކުންފުނިތަކަށް އަންނަ ބަދަލަށް ބަލައި ސަބްސިޑީ ކުޑަކުރަމުންދާ ކަމަށް ވެސް ވިދާޅުވިއެވެ.\n"ކުންފުނިތަކަށް ބަލާލާއިރު އެސްޓީއޯ، އައްއްޑޫ އިންޓަނޭޝަނަލް އެއާޕޯޓް، ސްޓެލްކޯ އަދި އެޗްޑީސީ އެއީ އަޅުގަނޑުމެން ދައުލަތުން ޒިންމާވާ ގޮތަށް ލޯނު ނެގިފައިހުރި ކުންފުނިތައް. އޭގެ ބޮޑުބައެއް ހިއްސާ ކުރަނީ އެޗްޑީސީން އެއީ ސޮވެރިން ގެރެންޓީ ދީފައި އެހެނިހެން ގޮތްގޮތުން ދައުލަތް ޒިންމާވާ ގޮތަށް ދަރަނި ނެގިފަހުރި ކުންފުނިތައް. އެހެންވީމާ ކޮންޑިންޖެންޓް ލައިބިލިޓީ ބަޖެޓަށް އެބަ ފޯލްވޭ މި ކުންފުނިތަކުގެ ތެރެއިން،" މިނިސްޓަރު ވިދާޅުވިއެވެ.\nމިނިސްޓަރު އަމީރު އިތުރަށް ވިދާޅުވީ، ސަރުކާރުގެ ކުންފުނިތަކުން މިހާރު ކުރިއަށްގެންދާ މަސައްކަތްތައް ކުރެވޭ ޕަރައިވެޓް ކުންފުނިތައް ތިބިނަމަ އެފަދަ ކުންފުނިތަކަށް މަސައްކަތްތައް ދޫކޮށްލުމުގެ ވިންސުން ކުރިއަށް އޮތް ތަނުގައި ސަރުކާރުން ގެންގުޅޭނެ ކަމަށެވެ.\nގުޅޭ ޓެގު މިނިސްޓްރީ އޮފް ފިނޭންސް އެންޑް ޓްރެޜަރީ އިބްރާހީމް އަމީރު ދައުލަތުގެ ބަޖެޓު


Chuhtee eh gai Raajje ai EU membarun thakeh rasmee masakaiy kuri mahsala balanee\nޗުއްޓީގައި ރާއްޖެ އައި އީޔޫ މެންބަރުންތަކެއް ރަސްމީ މަސައްކަތް ކުރި މައްސަލަ ބަލަނީ\nއީޔޫ ޕާލަމެންޓް. ފޮޓޯ: އަލްޖަޒީރާ\nއީޔޫ ޕާލިމަންޓްގެ ތިން މެންބަރަކު ޓޫރިސްޓް ވިސާގައި ރާއްޖެ އެތެރެވެ، އީޔޫ ޕާލިމަންޓް މެންބަރުންގެ ހައިސިއްޔަތުން ރަސްމީ މަސައްކަތްތަކެއް ކުރި ކަމަށް ކުރެވުނު ތުހުމަތުތަކަކާ ގުޅިގެން އެ ތިން މެންބަރުން ހޫނުފެނަށް ވެއްޓިއްޖެ އެވެ. އެ މެންބަރުންގެ މައްސަލަ އީޔޫގެ ޕާލިމަންޓުން މިހާރު ވަނީ ބަލަން ފަށައިފަ އެވެ.\nއީޔޫގެ ޕާލިމަންޓް އުސޫލުތައް އޮންނަ ގޮތުން، ރަސްމީ ބޭނުމެއްގައި އެހެން އެއްވެސް ގައުމަކަށް ދަތުރެއް ކުރާނަމަ. އޭގެ ތަފްސީލާއި އެ ދަތުރަށް ހަރަދުކުރި ފަރާތަކީ ކޮބައިކަން އީޔޫގެ ޕާލިމަންޓަށް ބަޔާންކޮށްދޭން ޖެހެ އެވެ.\nސިޔާސީ ހަބަރުތައް ގެނެސްދޭ، ޕޮލިޓިކޯގައި ޝާއިއު ކޮށްފައިވާ ލިއުމެއްގައިވާ ގޮތުގައި، އީޔޫ ޕާލިމަންޓްގެ ތިން މެންބަރުން ކަމަށްވާ، މާރިއާ ގެބްރިއަލް ޒޯނާ އާއި އީޔޫ ޕާލިމަންްޓަށް ރާއްޖެއަށް ފިޔަވަޅު އެޅުމުގެ ގަރާރު ވެއްދި ތޯމަސް ޑެޗޮސްކީ އަދި ރިސަޑް ޗޯނަކީ ރާއްޖެ އެތެރެވީ ޓޫރިސްޓް ވިސާގައި ނަމަވެސް، އެބޭފުޅުންގެ މަގާމުގެ ހައިސިއްޔަތުން ރާއްޖޭގައި ރަސްމީ މަސައްކަތްތަކެއް ކުރި ކަމަށް ބުނެ، ރާއްޖެއިން އީޔޫއަށް ކަނޑައަޅާފައި ހުންނަވާ ސަފީރު އަހުމަދު ޝިއާން އީޔޫ ޕާލިމަންޓަށް ސިޓީފުޅެއް ފޮނުއްވި ކަމަށެވެ. އަދި އެ ސިޓީއާ ގުޅިގެން އެކަން ހިނގާދިޔަ ގޮތް ބަޔާންކޮށް އީޔޫގެ ޕާލިމަންޓްގެ ކަމާ ބެހޭ ކޮމިޓީތަކަށް އެބޭފުޅުން ޖަވާބުދާރީ ވުމަށް މިހާރު އަންގާފައިވާ ކަމަށް ވެސް އެ ނޫހުގައިވެ އެވެ.\nއީޔޫ ޕާލިމަންޓްގެ އިސް އޮފިޝަލުންނާ ހަވާލާދީ އެ ނޫހުން ބުނީ، ކުރިއަށް މި އޮތް ރާއްޖޭގެ ރިޔާސީ އިންތިހާބު އޮބްޒާވް ނުކުރަން އީޔޫއިން ނިންމާފައި ވަނިކޮށް، އީޔޫގެ ޕާލިމަންޓް މެންބަރުންތަކެއް ޓޫރިސްޓް ވިސާގައި އަމިއްލަ ގޮތުން ރާއްޖެ ގޮސް، އީޔޫ ތަމްސީލް ނުކުރެވޭނެ ކަމަށެވެ. އަދި ރާއްޖޭގެ ސަފީރު އެކަން އީޔޫގެ ޕާލިމަންޓްގެ ސަމާލުކަމަށް ގެނައުމުގެ ކުރިން އެކަން އީޔޫގެ ސަމާލުކަމަށް އައިސްފައިވާ ކަމަށް ވެސް އޮފިޝަލް ވަނީ ވިދާޅުވެފަ އެވެ. އަދި އެ މައްސަލައިގައި ޖަވާބުދާރީ ވުމަށް ވެސް އެ މެންބަރުންނަށް އަންގާފައިވާ ކަމަށް ވެސް އީޔޫގެ ޕާލިމަންޓްގެ އިސް އޮފިޝަލުން ވަނީ ވިދާޅުވެފަ އެވެ. މީގެ އިތުރަށް، އޮފިޝަލުން ވިދާޅުވީ ބައެއް މެންބަރުންގެ މިފަދަ އަމަލުތަކުގެ ސަބަބުން އީޔޫ އާއި ރާއްޖޭގެ ގުޅުމަށް ނޭދެވޭ އަސަރުތައް ކުރާނެ އެވެ.\nރާއްޖެ އައި މެންބަރުންގެ ތެރޭގައި ހިމެނޭ، ރިސަޑް ޗޯނަކީ އަކީ މީގެ ކުރިން އަމިއްލަ ހައިސއްޔަތުން އަޒަރުބައިޖާނުގައި ބޭއްވި އިންތިހާބެއް އޮބްޒާވް ކުރަން ގޮސް، އީޔޫގެ ފަރާތުން ކަމަށް ބުނެ މައުލޫމާތު ހާމަކުރި މައްސަލައިގައި އިންތިހާބު އޮބްޒާވް ކުރުމުގެ ހުރިހާ މަސައްކަތަކުން ސަސްޕެންޑްކޮށްފައިވާ ބޭފުޅެކެވެ.\nޕޮލިޓިކޯއަށް އޭގެ ތެރެއިން ބައެއް މެންބަރުން ވިދާޅުވީ އެބޭފުޅުން ރާއްޖެ ވަޑައިގެންނެވީ އަމިއްލަ ދަތުރުފުޅެއްގައި ކަމަށާއި އެބޭފުޅުން ރަސްމީ ހައިސިއްޔަތުން މަސައްކަތް ނުކުރައްވާ ކަމަށެވެ. އަދި އަމިއްލަ ގޮތުން ރާއްޖެ ވަޑައިގެން ހުންނެވި ދުވަސްވަރުގައި ރާއްޖޭގެ ހާލަތު ބަލައިލަން ފުރުސަތު ލިބުނު ކަމަށާއި އެ ދަތުރުން ފެނުނު ކަންތައްތައް ހިއްސާކޮށްފައި ވާނެ ކަމަށެވެ. އެބޭފުޅުން ވިދާޅުވަނީ ރާއްޖެ އައީ، އަމިއްލަ ޕާސްޕޯޓް ބޭނުންކޮށްގެން ކަމަށާއި ހަރަދުތައް ވެސް ކުރީ އަމިއްލައަށް ކަމަށެވެ.\nއީޔޫ އީޔޫއިން ރާއްޖެއަށް ފިޔަވަޅު އެޅުން


Raajje-India Match Hulhumale' Dhevana Fiyavahin Beleyne Goiy Hadhaifi - Vaguthu\nމިރޭގެ މެޗް، ފޭސް ދޭއްގައި ބެލޭނެގޮތް އެޗްޑީސީން ވަނީ ހަމަޖައްސާފައި ފޮޓޯ: އެޗްޑީސީ\nސާފް ޗެމްޕިއަންޝިޕްގައި އިންޑިއާ އާއި ރާއްޖެ ވާދަކުރާ ފުޓްބޯޅަ މެޗް، ހުޅުމާލޭގެ ދެވަނަ ފިޔަވަހީގެ ހިޔާ ފްލެޓް ސަރަހައްދުގައި ބެލޭނެ އިންތިޒާމް ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން ހަމަޖައްސައިފިއެވެ.\nރާއްޖެ ކުޅޭ މެޗު ބޮޑު ސްކްރީންގައި ބެލޭނެ އިންތިޒާމު ހަމަޖެއްސީ ހިޔާ ފްލެޓުގެ އެޗް އަށަކާ ދިމާލަށް އޮންނަ ހުސް ޖާގައިގައެވެ.\nއެ ސަރަހައްދުގައި ސްކްރީން ބަހައްޓާފައި މިވަނީ އެތަނުގައި ގިނަ އަދަދެއްގެ ކުނި ޖަމާވެ ހިޔާގައި ދިރިއުޅޭ މީހުންނަށް ދަތިތައް ދިމާވާތީވެ އެތަން ސާފު ކުރުމަށް ފަހުގައެވެ.\nރާއްޖެ ކުޅޭ މެޗް ހުޅުމާލޭގެ ފެސް އެކެއްގެ އިތުރުން މާލޭގައިވެސް ބޮޑު ސްކްރީންގައި ބެލޭނެ ގޮތްވަނީ ހަމަޖައްސާފައެވެ. މާލޭގައި މެޗް ދައްކާނީ ކާނިވާ ސަރަހައްދުގައެވެ. އެހެން ފަހަރުތަކާއި ހިލާފަށް މި ފަހަރު ޓިކެޓް ލިބުމުގައި ތާށިތަކެއް ވަނީ ދިމާވެފައެވެ.\nރާއްޖެއަކީ އެންމެފަހުން 2018 ވަނަ އަހަރު ބޭއްވި މުބާރާތުގެ ޗެމްޕިއަން ޓީމްކަމަށް ވާއިރު އެފަހަރު ރާއްޖެ ތަށި ހޯދީ ފައިނަލުގައި އިންޑިއާ ބަލިކޮށްގެންނެވެ. އޭގެކުރިން 2008 ގައި ވެސް ރާއްޖެ ތަށި އުފުލާލީ ފައިނަލުގައި އިންޑިއާ ބަލިކޮށްގެންނެވެ. އެހެންކަމުން މިރޭގެ މެޗަކީ އެ މެޗަކަށް ގިނަ ބަޔަކު ޝައުގުވެރިވާ މެޗެކެވެ.\nރާއްޖެ އާއި އިންޑިއާ މިހާތަނަށް މާލޭގައި ތިން ފަހަރެއްގެ މަތިން ވަނީ ބައްދަލުކޮށްފައެވެ. މީގެތެރެއިން އިންޑިއާ މޮޅުވީ އެއް ފަހަރެވެ. އެއީ 2008 ގެ ސާފް ޗެމްޕިއަންޝިޕުގައެވެ.\nދެ ޓީމުގެ ވާދަވެރިކަމަށް ބަލާ އިރު އިންޑިއާ އިން ވަނީ ނުވަ ފަހަރު ރާއްޖެ ބަލިކޮށްފައެވެ. ރާއްޖެ އަށް އިންޑިއާ ބަލި ކުރެވުނީ އެންމެ ތިން ފަހަރެވެ. ދެ ޓީމު އެއްވަރުވީ އެންމެ މެޗެއްގައެވެ.


Rodhamahu Kandoodhoo miruhaai Thoddu karaage adu maduve banbukeyluge adu gadhavehjje | ThePress\nރޯދަމަހު ކަނޑޫދޫ މިރުހާއި ތޮއްޑޫ ކަރާގެ އަޑު މަޑުވެ ބަނބުކޭލުގެ އަޑު ގަދަވެއްޖެ\nމީހަކު އަތަށް ތެލުލި ބަނބުކެޔޮ އަޅާއިގެން ދައްކާލަނީ\nރަމަޟާން މަހެއް އަންނަ ނަމަ ސޯޝަލް މީޑިއާގައި އެންމެ ބާރަށް ދެކެވޭނެ އެއް ވާހަކަ އަކީ އއ. ތޮއްޑޫއިން ނުވަތަ ތ. ކަނޑޫދޫން، ރައްޓެއްސަކު ހޯދާ ވާހަކައެވެ. ރޯދަ ވީއްލުމަށް ފަނިގިރާލުމަށް ތޮއްޑޫއިން ކަރައެއް ހޯދުމަށާއި މީރު ހެދިކާއަކަށް ލުމަށް ކަނޑޫދޫ މިރުހެއް ބޭނުން ކޮށްލުމަށެވެ. ތޮއްޑޫގެ ކަރައާއި ކަނޑޫދޫގެ މިރުހަކީ ބައެއް ދިވެހިންނަށް އެއާ ނުލައި އުޅެން އުނދަގޫ ދޭއްޗަށް ވީއިރު ރަމަޟާން މަހު ދިވެހިންގެ ދިރިއުޅުމާއި ގުޅިފައިވާ މި ދެބާވަތުގެ އަޑު މަޑުވެ މިހާރު އެންމެ ބާރަށް ދެކެވޭ ވާހަކައަކީ ބަނބުކޭލުގެ ވާހަކައެވެ. އެއީ ރާއްޖޭގެ ވަކި ރަށަކަށް ނިސްބަތް ނުވިޔަސް މުޅި ދިވެހި ރާއްޖެއަށެވެ.\nފޭސްބުކާއި ޓްވިޓާއާއި އޮފީސްތަކުގެ އަން އޮފިޝަލް ގްރޫކް ތަކުން ފެށިގެން އާއިލާގެ ވައިބާ ގްރޫޕްތަކުގައިވެސް ދައުރުވަމުން ދަނީ ބަނބުކޭލުގެ ފޮޓޯއާއި ވީދިއޯ ތަކެވެ. ކެއުމަށް ތައްޔާރުކުރާ ތަފާތު ބާވަތްތަކުން ގޮސް ގަސް އިންދުމާ ހެއްދުމާ ހަމައަށް މިހާރު ބަނބުކޭލުގެ ކަންތައް ވަނީ ގޮސްފައެވެ. ބަނބުކޭލަކީ ވަކި މޫސުމެއްގައި އަޅާ އެއްޗަކަށް ވީއިރު މި ރޯދަމަހުގެ ފަހު 10 އަށް އެޅުނު އިރު ރާއްޖޭގެ މީޑިއާތަކަށްވެސް މިވަނީ ބަނބުކެޔޮ މޫސުން އައިސް ހަރުވެ ފައްކާ ވެފައެވެ.\nބަނބުކޭލުގެ ވާހަކަ މި ދައްކަނީ ކީއްވެ؟\nމިމަހުގެ 16 ވަނަ ދުވަހު ރައްޔިތުންގެ މަޖިލީހުގެ އެންވަޔަރަންމަންޓް އެންޑް ކްލައިމެޓް ޗޭންޖް ކޮމިޓީން ސަރުކަރަށް ހުށަހެޅީ މީހުން ދިރިއުޅޭ ކޮންމެ ރަށެއްގައި ކޮންމެ5އާއިލާއަކަށް ބަނބުކެޔޮ ގަހެއްގެ ނިސްބަތުން ބަނބުކެޔޮ ހެއްދުމުގެ ޕްރޮގްރާމެއް، ކައުންސިލްތަކުން މި އަހަރުގެ ތެރޭގައި ފުރިހަމަ ކުރުމަށެވެ.\nމީހަކު ބަނބުކެޔޮ ގަހެއް އިންދަނީ / ފޮޓޯ: ސޯޝަލް މީޑިއާ\nބަނބުކެޔޮ ގަސް ހެއްދުމަށް ހުށަހެޅީ އެންވަޔަރަންމަންޓް އެންޑް ކްލައިމެޓް ޗޭންޖް ކޮމިޓީން އެކުލަވާލި ރިޕޯޓުގައި ކޮވިޑް-19 އިން ރައްކާތެރި ވުމަށް އަޅާ ފިޔަވަޅުތަކުގެ ސަބަބުން އަންނަ ނުރަނގަޅު ބަދަލުތަކުން އަރައިގަތުމަށާއި ސަރުކާރުން ހިންގުމަށް ނިންމާފައިވާ ޕްރޮގްރާމް ތަންފީޒު ކުރުމުގައި، ތިމާވެއްޓަށާއި، އިއާދަ ކުރަނިވި ހަކަތަ ބޭނުން ކުރުމާއި އެކަންކަން ފުރިހަމަ ކުރުމަށް ޕްރޮގްރާމްތައް ހިންގާނެ އުސޫލު ތަކުގެ ދަށުންނެވެ.\nރާއްޔިތުންގެ މަޖިލީހުގައި ކުރި ސީރިއަސް މަސައްކަތެއްގެ ގޮތުގައި ބަނބުކެޔޮ ހައްދަ ވާހަކަ ދެއްކުން ވީ އާންމު ރައްޔިތުންނަށް ޖޯކަކަށެވެ. އެންމެ ބޮޑު ޖޯކަކަށް ވީ، ކޮންމެ5އާއިލާއަކަށް ބަނބުކެޔޮ ގަހެއްގެ ރޭޓުން އެކަން ކުރާ ވާހަކަ ދެއްކީމައެވެ.\n"މި އުޅެނީ ޖެހިގެން ހުންނަ ގޭގެ އިމުން ހިކި ފަތެއް އަނެއް ގޭގެ އިމަށް ވަނަސް ކަރުހިފާ ވަރުން އޮބި ނޯވެގެން، ބޮޑު ފުރޯ ހިފައިގެން އެ ނުކުންނަނީ ގަސް ކަނޑާލަން، އެވަރުން ދާ ބައެއްގެ ތެރެއަށް5އާއިލާއަށް ބަނބުކޭލޭ ބުނީމައި އަންނަނީ ހިނި"\nމަޖިލީހުގެ ކޮމިޓީން ނިންމި ބަނބުކެޔޮ އުސޫލަށް ހަޖޫ ޖަހަމުން އާންމު މީހަކު ބުންޏެވެ. އޭނާ ބުނީ، ކޮންމެ5މީހަކަށް ބަނބުކެޔޮ ގަހެއް ހައްދާ ވާހަކަ ދައްކާއިރު އެއް އާއިލާ ތެރޭގައިވެސް އެހާ ހާޖާނު ބޮޑު ބައެއްގެ ތެރޭގައި5އާއިލާއަކަށް ވާ ގޮތަށް ބަނބުކެޔޮ ހައްދަން އުޅުނީމާއި ދެން ނުކުންނާނީ ބޮޑު ފުރޯ ހިފައިގެން ކަމަށެވެ.\nބަނބުކެޔޮ ހައްދަންވީ ކީއްވެ؟\nބަނބުކޭލަކީ ފަލަމަޑީގެ ބާވަތެކެވެ. ބަނބުކޭލަކީ ދެވަނަ ބޮޑު ހަނގުރާމައިގައި މުޅި ދުނިޔެ ބަނޑަށް ޖެހި، ކާބޯތަކެތީގެ ތަދުމަޑުކަން ޖެހުނު ދުވަސްވަރު ދިވެހިން އެންމެ ގިނައިން ކައި އުޅުނު އެއް ބާވަތެވެ. ރާއްޖޭގެ ކޮންމެ ރަށެއްގައިވެސް ފަސޭހައިން ހެދޭއިރު ދުނިޔޭގެ 90 ގައުމެއްގައިވެސް ބަނބުކެޔޮ ހުރެއެވެ. ރާއްޖޭގެ އަތޮޅުތަކުގެ ގިނަ ރަށްރަށުގައި ކޮންމެ ގެއެއްގެވެސް ގޯތިތެރޭގައި ނުވަތަ ދަނޑުމަތީގައި މަދުވެގެން އެއްގަސް ނުވަތަ އެއަށް ވުރެ ގިނައިން ބަނބުކެޔޮ ގަސް އިންދާފައި ހުންނަކަން ފާހަގަވެއެވެ. ވެރިރަށް މާލޭގައިވެސް މީގެ ކުރިން ބަނބުކެޔޮ ހައްދާފައި ހުއްޓެވެ.\nބަނބުކެޔޮ ގަހެއްގައި ބަނބުކެޔޮ އަޅާފައި / ފޮޓޯ: ސޯޝަލް މީޑިއާ\nގިނަ ދުވަހަށް އެހާމެ ވަރުގަދައަށް ހެދިފައި ހުންނަ ބަނބުކޭލަކީ، މުސްތަގުބަލުގެ ކާނާކަމުގައި ވާނޭ ކަމަށް ދިރާސާކުރާ ފަރާތްތަކުން ލަފާ ކުރާ އިރު، ކޮވިޑް-19 އާއި ގުޅިގެން ދުނިޔޭގެ ކާނާގެ ޔަގީންކަން ދެމެހެއްޓުމަށް މިއަދު މި ވަނީ ގިނަ ދުވަހަށް ދެމި ހުންނާނެ މޭވާ އާއި ތަރުކާރީ އަޅާ ގަސްތަށް އިންދަން ޖެހިފައެވެ.\nއެވޭލާ ޒަމާނާއި ހަމައިން މިއަދާ ހަމައަށް އައި އިރުވެސް ރާއްޖޭގައި މީހުން މައިގަނޑުގޮތެއްގައި ކެއުމަށް ބޭނުން ކޮށްއުޅޭ އެއް ބާވަތަކަށް ބަނބުކެޔޮ ވަނީ ވެފައެވެ. އެ ޒަމާނުއްސުރެ މިހުންގެ ފަރާތުން ދެކެވޭ ވާހަކަތަކުން އިނގޭގޮތުގައި ބަނބުކޭލުގައި ކެއުމަށް ބޭނުން ނުކުރަނީ ގަސްގަނޑު އެކަންޏެއެވެ. ބަނބުކޭލާއި ބަނބުކެޔޮ ގަހުގެ ތޮޅި އާއި ބަނބުކެޔޮ ފަތުގެ ތަނޑަކީވެސް ރާއްޖެ ކާއެއްޗެއްސަށް އެންމެ ތަދުވި ދުވަސްވަރު ދިވެހިން ކެއުމަށް ބޭނުން ކުރި ތަކެތި ކަމަށް މާމަމެން ބުނާ އަޑު އަހަމެވެ.\nއެ މީހުންގެ ވާހަކަތަކުން ހަނދާނުގައި ހުންނަގޮތުން އެންމެ ދެކެވޭ އެއް ވާހަކަ އަކީ ރޯދަމަހުގެ އިރާކޮޅަށް (ރޯދަ ވީއްލުމަށް) ބަނބުކޭލުގެ ތޮށިކޮޅު ބޭނުން ކުރާ ކަމަށާއި ހާރުދަމަށް ފުއްކޮޅު (ބަނބުކެޔޮ) ބޭނުން ކުރާ ކަމަށް ބުނެވޭ ވާހަކައެވެ. އެ ޒަމާނާއި މިޒަމާނުގައިވެސް ބަނބުކެޔޮ ފިހެގެންނާއި ފެނު ކަށްކައިގެން ގަރުދިޔަ އާއި މަހާއި ހުންޏާއި އަދި ލޮނު މިރުހާއި އެކު ކެއުމަށް ބޭނުން ކުރުމަކީ ބައެއް ދިވެހިންނަށް މާ ކަމުދާ ކެއުމަކަށް ވަނީ ވެފައެވެ. ހަކުރު އަޅައި ބަނބުކެޔޮ ބޯކޮށްގެންނާއި ރިހަ އާއި ސަންނެއްޓި ކައްކައިގެންނާއި ބޮނޑިބަތް ކައްކައިގެން މިޒަމާނުގައިވެސް ކައިއުޅެއެވެ. މީގެ އިތުރުން އެ ޒަމާނުގައި ފޮނިއެއްޗަކަށް ނުވަތަ މި ޒަމާނުގެ ނަމުން ނަމަ (ޑެޒާޓް) އަކަށް ބަނބުކެޔޮ ކޮށުމަށް ފަހު ދުމަށި މަތީގައި ހިއްކައިގެން ދިޔާހަކުރާއި ޖަހައިގެން ކައިއުޅޭ ކަމަށް އެ މީހުންގެ ވާހަކަތަކުން އެނގެއެވެ.\nބަނބުކޭލުން ތައްޔާރުކުރެވޭ ބައެއް ބާވަތްތައް\nމި ހުރިހާ ބާވަތްތަކުގެ ތެރެއިން މިއަދާ ހަމައަށް ދިވެހިންގެ އިތުރުން ރާއްޖެއިން ބޭރުން އަންނަ ފަރާތްތަކަށްވެސް އެންމެ ކަމުދާ އެކައްޗަކަށް ވެފައި ވަނީ ތެލުލާފައި ހުންނަ ބަނބުކޭލެވެ. އެމީހުންގެ ނަމުން ނަމަ "މޯލްޑިވިއަން ޗިޕްސް" އެވެ.\nބަނބުކޭލުގެ ސިއްހީ ފައިދާ\nބަނބުކޭލަކީ ސިއްހީ ގޮތުން ގިނަ ފައިދާތަކެއްވެސް ލިބޭ ބާވަތެކެވެ. ބަނބުކޭލުގައި ފައިބާ އާއި ވިޓަމިން ސީ އާއި ޕޮޓޭސިއަމްގެ އިތުރުން ފެޓީ އެސިޑް ގިނަ އަދަދަކަށް އެކުލެވެއެވެ. އެގޮތުން ބަނބުކޭލުގައި ފައިބަރު ހުރުމަކީ އެ ބޭނުން ކުރުމުން ބަނޑުފަސޭ ހަކޮށްދޭނެ ކަމެކެވެ. ރަނގަޅު ސަރުބީގެ ނިސްބަތް މަތިކޮށް ލޭގައި ސަރުބީ ގެ ނިސްބަތް ދަށްކޮށްދޭ ކަމަށް ސިއްހީ މާހިރުން ބުނެއެވެ.\nމީގެ އިތުރުން ވިޓަމިން ސީގެ ސަބަބުން ހަށިގަނޑުގެ ދިފާއީ ބާރު ވަރުގަދަކޮށް ބަލިތަކުން ދުރުކޮށްދެއެވެ. ޕޮޓޭސިއަމް އެކުލެވޭތީ ހިތުގެ ވިންދު ތަރުތީބު ކޮށްދީ ލޭގެ ޕްރެޝާ ކޮންޓްރޯލް ކޮށްދިނުމުގައި އެހީތެރިވެ ދޭ ކަމަށް ވެސް ސިއްހީ މާހިރުން ބުނެއެވެ. ފެޓީ އެސިޑް ތަކުގެ ސަބަބުން ހަމާއި، އިސްތަށީގެ ހެދިބޮޑުވުމަށް ވާގިވެރިވެ ދިނުމާއި މެޓަބޮލިޒަމް ރަނގަޅު ކޮށްދިނުމާއި ކަށީގެ ދުޅަހެޔޮކަން ދަމަހައްޓައި އެހީތެރިވެދޭ ކަމަށްވެސް ސިއްހީ މާހިރުން އަންނަނީ ބުނަމުނެވެ.\nހަމައެއާއެކު ބަނބުކޭލުގެ ސަބަބުން ލޭގެ ޕްރެޝަރު ދަށްކޮދިނުމާއި ނޭވާ ހިއްލުމުގެ އުދަނގޫ ލުއިކޮށްދިނުމާއި ހާޓް އެޓޭކް ޖެހުމުން ރައްކާތެރި ކޮށްދިނުމާއި ލޭގައި ހަކުރު ކޮންޓްރޯލް ކުރުމުގައި އެހީތެރިވެ ދިނުމުގެ އިތުރުން ގޮހޮރުގެ ކެންސަރުން ރައްކާތެރި ވުމުގައި އެހީތެރިވެ ދޭ ކަމަށް ވެސް ސިއްހީ މާހިރުން ބުނެއެވެ.\nފަޅާލާފައިވާ ބަނބުކޭލެއް / ފޮޓޯ: ސޯޝަލް މީޑިއާ\nމިހާގިނަ އަދަދެއްގެ ކެއުމަށް ބޭނުންކުރާ ތަފާތު ބާވަތްތައް ތައްޔާރު ކުރެވޭ ބަނބުކޭލަކީ ސިއްހީ ގޮތުންވެސް އެތަށް ފައިދާއެއް ލިބޭ ބާވަތަކަށް މި ވަނީ ވެފައެވެ. ދިގު އުމުރަކަށް ހެދިފައި ހުންނަ މި ގަހުގެ ނަފާ ކާބަފައިން ހޯދައިފައި ވަނީ ދުރާލާ ވިސްނާފައެވެ. އަވަހަށް ހެދޭ މި ގަހުން އެއްފަހަރާ ގިނަ އަދަދެއްގެ މޭވާ ލިބޭއިރު ބޭނުން ނުކުރެވޭނެ އެއްވެސް ބައެއް ގަހަކު ނެތެވެ. ގަހުގެ މުލުން ފެށިގެން ފަތުގެ ތުނޑަށް ދާންދެން ކެއުމަށް ބޭނުން ކުރެއެވެ.\nމިފަދަ އެތަށް ސަބަބަކަށްޓަކައި ކަނޑޫދޫ މިރުހާއި ތޮއްޑޫ ކަރާގެ އަޑު މަޑުވެ ބަނބުކޭލުގެ މުހިންމުކަން ބޮޑު ވަނީއެވެ. މުސްތަގްބަލަށް ވިސްނާ ބަނބުކޭލަކީ މުހިންމު ބައިވެރިއަކަށް ވަނީއެވެ. ރައްޔިތުންގެ މަޖިލީހާއި ވައިބާ ގްރޫޕުތަކުގައިވެސް ބަނބުކޭލުގެ ވާހަކަ ނުދައްކަންވީ ސަބަބެއް ނެތެއްނޫންތޯއެވެ.\nރައްޔިތުންގެ މަޖިލިސް ރިޕޯޓް ބަނބުކެޔޮ ކޮވިޑް-19 ލައިފްސްޓައިލް\nޖަޒީރާ ރާއްޖޭގާ ކައި އުޅޭނީ ވަނދު ބަބުކެއޮ، ކަނޑޫ މަގޫފަތް މަގޫފަތް ލިބެން ހުންނާތީ މަގޫފަތުގެ ވާހަކަ ނުދައްކަނީ.